Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε με τη συζήτηση της πρώτης επίκαιρης ερώτησης για απόψε, θα ήθελα να σας αναγνώσω κάποιες από αυτές που δεν θα συζητηθούν. Η τέταρτη με αριθμό 55/11-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά», δεν θα συζητηθεί. Η τέταρτη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών», δεν θα συζητηθεί. Επίσης, η ένατη με αριθμό 43/9-10-2018 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς την Υπουργό Προστασίας του Πολίτη, με θέμα: «Σχετικά με φιλοσκοπιανή εκδήλωση στη Φλώρινα», δεν θα συζητηθεί.
Κύριε Πρόεδρε, θα ήθελα τον λόγο.
Ορίστε, κυρία συνάδελφε, έχετε τον λόγο για ένα λεπτό.
Ευχαριστώ, κύριε Πρόεδρε. Απ' ό,τι άκουσα, μόνο οι επίκαιρες ερωτήσεις της Χρυσής Αυγής δεν συζητούνται. Το περασμένο Σάββατο, η αυτοαποκαλούμενη «Στέγη Μακεδονικού Πολιτισμού» επιχείρησε να διοργανώσει στον Άγιο Παντελεήμονα Φλώρινας χοροεσπερίδα με στόχο να προπαγανδίσει ακραίες ανθελληνικές θέσεις, παρόμοιες με αυτές που επικαλείται ο Ζάεφ με αφορμή τη σύναψη της συμφωνίας των Πρεσπών. Εν τέλει, η εκδήλωση των Σκοπιανών απέτυχε παταγωδώς και αυτό επειδή εκείνο που όφειλε να κάνει ένα κράτος που θέλει να λέγεται σοβαρό, το έκανε η Χρυσή Αυγή. Αντί, δηλαδή, το κράτος να αποτρέψει την έξαρση φαινομένων που προσβάλλουν το Διεθνές Δίκαιο, την ιστορία μας, ακόμη και την ίδια τη συμφωνία που εσείς υπογράψατε με τη σκοπιανή κυβέρνηση, χρειάστηκε να επιστρατευθούν τα εθνικά αντανακλαστικά των Ελλήνων που ενεργοποίησε η Χρυσή Αυγή καλώντας σε συγκέντρωση διαμαρτυρίας στο εν λόγω χωριό. Είναι πασιφανές ότι αυτές οι αδικίες εις βάρος της χώρας μας δεν μπορούν να οδηγήσουν παρά σε τραγωδίες. Τη στιγμή που το ανώτατο δικαστήριο της χώρας μας επικαλείται την ενδεχόμενη ύπαρξη εθνικά επιβλαβών στοιχείων αλυτρωτικού χαρακτήρα στο καταστατικό τού υπό σύσταση συλλόγου που φέρει το όνομα «Στέγη Μακεδονικού Πολιτισμού», γεγονός που επίσης οφείλεται στη Χρυσή Αυγή κατόπιν αναφοράς της στην Εισαγγελέα του Αρείου Πάγου, η Κυβέρνηση αδιαφορεί και - ακόμα χειρότερα - αρνείται να προσέλθει στη Βουλή, για να συζητήσει ένα μείζον εθνικό θέμα. Θα σας καταθέσω για τα Πρακτικά την απόφαση του Αρείου Πάγου που ανάμεσα σε άλλα λέει ότι οι αρχαίοι Μακεδόνες ήταν αναμφισβήτητα Έλληνες, δωρικό ή, κατά άλλη εκδοχή, αιολικό φύλο. Αυτή είναι η απόφαση του Αρείου Πάγου που θα καταθέσω για τα Πρακτικά. Επίσης, είχαμε κάνει έφεση. Το Εφετείο συντάσσεται μ' αυτήν την απόφαση του Αρείου Πάγου και λέει συμπερασματικά ότι η αναγνώριση του Σωματείου προσκρούει στην ανάγκη ειρηνικής συμβίωσης των πολιτών της περιοχής και κατ' επέκταση της γαλήνης της χώρας. Στη συνέχεια, θα σας καταθέσω για τα Πρακτικά και την απόφαση του Εφετείου. Όσο και αν αγνοείτε την πραγματικότητα, να ξέρετε ότι η σιωπή σας αποτελεί την πιο ηχηρή απάντηση στα καίρια ερωτήματα που σας θέτουμε. Εάν νομίζετε ότι με το να μας αποφεύγετε θα καταφέρετε να κρύψετε τα προβλήματα κάτω από το χαλί, να είστε βέβαιοι ότι ο τρόμος σας να μας αντιμετωπίσετε με διάλογο και επιχειρήματα αποδεικνύει με τίνος το μέρος είναι η αλήθεια. Σας καταθέτω για τα Πρακτικά τα προαναφερθέντα έγγραφα. [[Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ.
Ευχαριστούμε κι εμείς. Κυρίες και κύριοι συνάδελφοι, δεν θα συζητηθούν επίσης και κάποιες άλλες επίκαιρες ερωτήσεις. Έτσι, η πρώτη με αριθμό 62/16-10-2018 επίκαιρη ερώτηση δεύτερου κύκλου της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Οικονομικών, με θέμα «Ένταξη του Νομού Πέλλης στην Α΄ ζώνη για τη χορήγηση του επιδόματος πετρελαίου θέρμανσης», δεν θα συζητηθεί κατόπιν συνεννόησης της αρμοδίας Υπουργού με τη Βουλευτή. Τις υπόλοιπες ερωτήσεις που δεν θα συζητηθούν θα τις διαβάσω στη συνέχεια, προκειμένου να αρχίσουμε τη διαδικασία. Επομένως, τώρα θα συζητηθεί η πρώτη με αριθμό 63/16-10-2018 επίκαιρη ερώτηση πρώτου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Θεμιστοκλή Μουμουλίδη προς τον Υπουργό Οικονομικών, με θέμα: «Η αύξηση του ΦΠΑ στις συναυλίες στο 24% είναι καταστροφική για την ελληνική μουσική και τους Έλληνες δημιουργούς και καλλιτέχνες». Στην επίκαιρη ερώτηση του κυρίου συναδέλφου θα απαντήσει η Υφυπουργός Οικονομικών κ. Αικατερίνη Παπανάτσιου. Ορίστε, κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κυρία Υπουργέ, ευχαριστώ που είστε εδώ για να απαντήσετε σε ένα κατά τη γνώμη μου πολύ σημαντικό ζήτημα, που το φέρνω στη Βουλή με τη μορφή επίκαιρης ερώτησης γιατί θεωρώ ότι δεν μπορεί να παραταθεί η ύπαρξη του ΦΠΑ 24% στις συναυλίες, δηλαδή στη δημόσια εκτέλεση μουσικών έργων, κλασικών ή σύγχρονων. Όπως γνωρίζετε, ο χώρος της μουσικής και ιδιαίτερα ο χώρος του ελληνικού τραγουδιού κατά την περίοδο της οικονομικής κρίσης που συνέπεσε - ατυχώς για τον χώρο της ελληνικής μουσικής - με την κρίση και στην ελληνική δισκογραφία, αλλά και με την κρίση στη συλλογική διαχείριση, δηλαδή, στο φαινόμενο της ΑΕΠΙ που όλοι παρακολουθήσαμε τα τελευταία δύο χρόνια, έχει ως μοναδικό έσοδο τα όποια έσοδα από τις ζωντανές εμφανίσεις, από τα «live» των Ελλήνων δημιουργών και καλλιτεχνών. Η διαδοχική αύξηση του ΦΠΑ στις συναυλίες από το 13% στο 23% και από το 2016 στο 24% νομίζω ότι είναι απαγορευτική πλέον για τη λειτουργία του επαγγέλματος των μουσικών, των Ελλήνων δημιουργών στις ζωντανές τους εμφανίσεις. Επειδή ο ΦΠΑ αποτελεί καθοριστικό παράγοντα στη διαμόρφωση της τελικής τιμής του εισιτηρίου, η τιμή του εισιτηρίου αποτελεί βαρόμετρο στην ψυχολογία των θεατών και οι συναυλίες είναι ένα εξαιρετικά επικοινωνιακό είδος για την ψυχολογία του συνόλου της κοινωνίας, επειδή οι Έλληνες δημιουργοί και καλλιτέχνες πλήττονται από ανεργία που υπερβαίνει το 95%, δηλαδή ο χώρος του σύγχρονου πολιτισμού είναι ο χώρος που πλήττεται περισσότερο από οποιονδήποτε άλλο, επειδή στη χώρα μας ο σύγχρονος πολιτισμός κατά τη διάρκεια της κρίσης είναι ο μεγάλος αδικημένος, θεωρούμε ότι είναι υποχρέωση όλων μας να συμβάλουμε και να βοηθήσουμε στην επιβίωση επαγγελμάτων που λόγω της εκρηκτικής ανεργίας τείνουν να εξαφανιστούν. Επομένως, κυρία Υπουργέ, ερωτάστε τα εξής: Γιατί όταν ο αντίστοιχος ΦΠΑ σε μια παραπλήσια μορφή καλλιτεχνικής έκφρασης, όπως είναι το θέατρο, είναι 6%, γιατί η ελληνική μουσική θεωρείται είδος πολυτελείας και τιμωρείται με ΦΠΑ 24%, με τις παρενέργειες που είπαμε; Δεύτερον, προτίθεστε να εξετάσετε τη δυνατότητα μείωσης του ΦΠΑ στις μουσικές εκδηλώσεις και συναυλίες, όταν αυτές προγραμματίζονται σε ανοικτά υπαίθρια θέατρα, σε αρχαιολογικούς χώρους, αλλά και σε κλειστά θέατρα - το διευκρινίζω αυτό, γιατί είναι πολύ σημαντική παρατήρηση - ώστε να συμβάλετε με αυτή τη μείωση του ΦΠΑ στη μείωση της ανεργίας και στην ανανέωση του ενδιαφέροντος σε έναν χώρο που πλήττεται ιδιαίτερα, σε έναν χώρο που θα βοηθηθεί ιδιαίτερα και θα δημιουργήσει μια νέα προοπτική; Εκτιμώ ότι με ΦΠΑ 24% στον χώρο του σύγχρονου πολιτισμού η Ελλάδα δεν μπορεί να πάει πουθενά. Στη δευτερολογία θα επανέλθω με το τι συμβαίνει στην υπόλοιπη Ευρώπη. Ευχαριστώ.
Ευχαριστούμε τον κ. Μουμουλίδη. Κυρία Υπουργέ, έχετε τρία λεπτά στη διάθεσή σας.
Ευχαριστώ, κύριε Πρόεδρε. Πραγματικά, όσα αναφέρθηκαν από τον Βουλευτή, τον κ. Μουμουλίδη, για το θέμα των συναυλιών αποτελούν ζητήματα, απόψεις και προτάσεις που δεν βρίσκουν αντίθετους ούτε εμένα προσωπικά, ούτε το Υπουργείο μας, αλλά φυσικά ούτε και την Κυβέρνησή μας. Πραγματικά, ο πολιτισμός ήταν ένα από τα πεδία που επλήγησαν ιδιαίτερα στο χρόνια της κρίσης. Επομένως ένας από τους κεντρικούς στόχους για την περίοδο που διανύουμε, καθώς αφήνουμε πίσω μας τα μνημόνια, είναι η αποκατάσταση της πρόσβασης στα αγαθά του πολιτισμού, στις τέχνες και στην ψυχαγωγία. Αυτό δεν το θεωρούμε δευτερεύον. Είναι κομμάτι του σχεδίου μας για την επόμενη μέρα. Τα προηγούμενα χρόνια ένα από τα μέτρα που ελήφθησαν στο πλαίσιο του δημοσιονομικού προγράμματος ήταν και η αύξηση του ΦΠΑ από το 13% στο 24% από το καλοκαίρι του 2015. Στη νέα εποχή που βρισκόμαστε μπορούμε να δούμε τις πολιτικές μας προτεραιότητες, διαφυλάσσοντας βέβαια τα δημοσιονομικά μας δεδομένα. Θεωρούμε ότι η δίκαιη ανάπτυξη για την οποία όλοι μας ενδιαφερόμαστε δεν μπορεί να υπάρξει χωρίς και την πνευματική αναγέννηση. Εδώ θα ήθελα να τονίσω ότι πρέπει να αντισταθούμε και να αντιστρέψουμε την πνευματική μιζέρια που μας περικυκλώνει. Σε αυτό το πλαίσιο οφείλουμε να συμβάλουμε και εμείς ως Υπουργείο Οικονομικών με τη μείωση του ΦΠΑ, όπως ισχύει, στα εισιτήρια του θεάτρου και στα εισιτήρια των συναυλιών - βέβαια, στις περιπτώσεις που δεν υπάρχει άλλη παροχή - στο 6%. Το μέτρο αυτό πιστεύουμε ότι μπορεί άμεσα να επηρεάσει θετικά το κόστος που έχει για τους πολίτες η παρακολούθηση των συναυλιών και των ζωντανών μουσικών παραστάσεων. Μπορεί επίσης άμεσα να μειώσει την τιμή του εισιτηρίου, όπως και εσείς προείπατε, φέρνοντας περισσότερο κόσμο σε όλα αυτά τα θεάματα. Μπορεί να στηρίξει, όμως και όσους είναι στα παρασκήνια, όπως λέτε εσείς που είστε στον χώρο των καλλιτεχνών, τους δημιουργούς, θα αυξηθούν τα εισοδήματά τους, τα επαγγέλματα που σχετίζονται με τα θεάματα, τεχνικοί ηχολήπτες και εκείνοι θα μπορέσουν να έχουν κάποιες περισσότερες απολαβές. Θεωρώ ότι η Κυβέρνησή μας οφείλει να το κάνει και θα το κάνει, γιατί έχει στόχο την προάσπιση του πολιτισμού, της παιδείας και την ανάδειξη της ελληνικής και όχι μόνο κουλτούρας, όχι μόνο μέσω του θεάτρου, όπως λέτε, αλλά και μέσω της μουσικής, των μουσικοθεατρικών εκδηλώσεων και των θεαμάτων που συνδυάζουν διαφορετικές μορφές τέχνης. Όλα αυτά πράγματι, πρέπει να αντιμετωπίζονται με ενιαίο τρόπο σαν πολιτιστικά αγαθά, γιατί για εμάς η πολιτιστική μας παραγωγή είναι εφόδιο για το μέλλον. Για την Κυβέρνησή μας η ενημέρωση, ο πολιτισμός και η ψυχαγωγία είναι πρωταρχικά κοινωνικά δικαιώματα και δημόσια αγαθά.
Ευχαριστούμε πολύ την κυρία Υπουργό. Κύριε Μουμουλίδη, έχετε τρία λεπτά για τη δευτερολογία σας.
Σας ευχαριστώ. Κυρία Υπουργέ, χαίρομαι για την τοποθέτηση σας. Είναι μια αισιόδοξη τοποθέτηση. Θέλω να πω ότι σε αυτήν την Αίθουσα ελάχιστες φορές έχουν ακουστεί ζητήματα που αφορούν στον ελληνικό πολιτισμό. Θεωρώ ότι είναι μια επίσης άδικη υστέρηση της συζήτησης του διαλόγου που γίνεται κοινοβουλευτικά και αφορά στον ελληνικό πολιτισμό. Νομίζω ότι ο ελληνικός πολιτισμός και ο συγκεκριμένος τομέας στον οποίο αναφερόμαστε τώρα, ο χώρος του ελληνικού τραγουδιού και της ελληνικής μουσικής, έχει προσφέρει τα μέγιστα ιστορικά στον σύγχρονο πολιτισμό και στην αναβάθμιση της ποιότητας της ζωής της ελληνικής κοινωνίας. Θα πρέπει να γνωρίζουμε ότι στους χώρους στους οποίους αναφερόμαστε, δηλαδή στον χώρο των Ελλήνων συνθετών, των Ελλήνων μουσικών, στον χώρο της ελληνικής μουσικής και του ελληνικού τραγουδιού, υπάρχουν άνθρωποι οι οποίοι έχουν επενδύσει πολύ χρόνο και χρήμα για τις σπουδές τους, άνθρωποι που έχουν οικογένειες και υποχρεώσεις, όπως και κάθε εργαζόμενος, και άνθρωποι που ονειρεύτηκαν - δυστυχώς γι' αυτούς ή ευτυχώς - να ζουν δημιουργώντας και προσφέροντας στο κοινωνικό σύνολο. Εκτιμώ ότι είναι υποχρέωση όλων να υπερασπιστούμε με κάθε τρόπο τους Έλληνες δημιουργούς. Είναι από τις ελάχιστες φορές που τα τελευταία δέκα χρόνια ακούγονται φωνές στο Κοινοβούλιο υπέρ των Ελλήνων δημιουργών και αυτό πρέπει να το υπερασπιστούμε. Είναι υποχρέωσή μας να δημιουργήσουμε ένα περιβάλλον προστασίας και εξωστρέφειας που τελικό αποδέκτη θα έχει τον Έλληνα φορολογούμενο πολίτη, την ελληνική κοινωνία, αφού η μείωση του ΦΠΑ στην χαμηλότερη κατηγορία θα δημιουργήσει χαμηλότερες τιμές εισιτηρίων, μικρότερη ανεργία, μεγαλύτερο κύκλο εργασιών και επομένως, μεγαλύτερα έσοδα. Άρα, λοιπόν, το ζήτημα που θέτετε στον έλεγχο περί δημοσιονομικού κόστους, νομίζω ότι απαντάται από κάθε εχέφρονα άνθρωπο. Νομίζω, όμως, ότι είναι άδικο να συνεχίσουμε να κατατάσσουμε μια λαϊκή μορφή καλλιτεχνικής έκφρασης - γιατί και η κλασσική μουσική είναι λαϊκή μορφή καλλιτεχνικής έκφρασης και η λαϊκή μας μουσική είναι λαϊκή μουσική - , αυτό το εξαιρετικά ευεργετικό για την κοινωνία και την ψυχή του ανθρώπου δημιούργημα, στα είδη πολυτελείας. Παράλληλα, αντιλαμβάνεστε ότι ο ΦΠΑ πέραν της ανεργίας δημιουργεί σοβαρή απώλεια εσόδων, που είναι και το σημαντικότερο. Θέλω στο σημείο αυτό να αναφέρω για την ιστορία, γιατί αξίζει τον κόπο να δούμε - καθώς όλοι ομνύουμε σε μια διαφορετική Ευρώπη - τι ισχύει στην Ευρώπη. Στο συγκεκριμένο κεφάλαιο η Ευρώπη φαίνεται να τα πηγαίνει πολύ καλά. Έχουμε λοιπόν αντίστοιχα ΦΠΑ στην Κύπρο 5%, στο Βέλγιο 6%, στη Γερμανία 5% και 7%, στην Ιταλία 10%. Θέλω να αναφερθώ λίγο στο παράδειγμα της Γαλλίας που, όπως γνωρίζετε, η Γαλλία είναι η χώρα η οποία υπερασπίζεται τον σύγχρονο πολιτισμό της και διαχρονικά τον πολιτισμό της ως ένα ισχυρό εθνικό κεφάλαιο, έχει επενδύσει και έχει κερδίσει πάρα πολλά, κάτι που εύχομαι να συμβεί και στην Ελλάδα σύντομα. Στη Γαλλία, λοιπόν, για οποιαδήποτε παράσταση σκηνικού θεάματος, για θέατρο, μουσική, χορό, μουσικό θέατρο, ο ΦΠΑ είναι 2,1% για τις πρώτες εκατόν σαράντα μία παραστάσεις. Μετά την εκατοστή τεσσαρακοστή πρώτη παράσταση ο ΦΠΑ γίνεται 5,5%. Είναι δε 5,5% εξαρχής αν υπάρχουν και άλλες παροχές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Νομίζω, λοιπόν, αγαπητή Υπουργέ, ότι μπορεί να αποτελέσει κοινό στόχο της κοινωνίας θεάματος των Ελλήνων δημιουργών και της Κυβέρνησης η εφαρμογή οικονομικών πολιτικών που να βοηθούν και να ενθαρρύνουν την ανάπτυξη του συνόλου των τεχνών, που επαναλαμβάνω όχι μόνο δεν θα έχουν δημοσιονομικό κόστος, αλλά θα δημιουργηθεί μια άνθηση, μια άνοιξη στη σύγχρονη ελληνική καθημερινότητα, που θα έχει ως αποτέλεσμα να έχει μεγαλύτερα έσοδα τελικά και στο κομμάτι των ασφαλιστικών εισφορών και στο κομμάτι των φορολογικών εσόδων. Θέλουμε, λοιπόν, να μελετήσετε με καθαρότητα το ζήτημα του ενιαίου ΦΠΑ 6% σε όλη τη δραστηριότητα των παραστατικών τεχνών, θέατρο, μουσική, συναυλίες σύγχρονης κλασικής μουσικής, χορού και ιδιαίτερα του μουσικού θεάτρου. Υπάρχει μια πολύ ωραία παρένθεση, που το μουσικό θέατρο, δηλαδή ο συνδυασμός μουσικής και θεάτρου, αυτό που λέμε μιούζικαλ, έχει ένα ΦΠΑ επίσης ιδιόρρυθμο. Δείτε τον. Δεν είναι στο 24%, είναι στον ενδιάμεσο.
Κύριε συνάδελφε, ολοκληρώστε, παρακαλώ, με αυτό.
Ολοκληρώνω, κύριε Πρόεδρε και ευχαριστώ για την κατανόησή σας. Νομίζω ότι πρόκειται για ένα δίκαιο αίτημα που θα ανακουφίσει χιλιάδες Έλληνες εργαζόμενους, χιλιάδες Έλληνες δημιουργούς, θα δημιουργήσει θετικά αντανακλαστικά στην ελληνική κοινωνία και επιτέλους ως μια σύγχρονη και ως μια αριστερή Κυβέρνηση, θα φέρουμε το αυτονόητο στην ελληνική πραγματικότητα. Θα καταλάβουμε, δηλαδή, όλοι ότι ο πολιτισμός δεν είναι είδος πολυτελείας, αλλά ένα είδος εφάμιλλο άλλων ειδών πρώτης ανάγκης. Σας ευχαριστώ πάρα πολύ.
Ευχαριστούμε τον κ. Μουμουλίδη. Ορίστε, κυρία Υπουργέ, έχετε τον λόγο.
Πραγματικά, τα παραδείγματα που αναφέρατε από τις άλλες ευρωπαϊκές χώρες είναι πάρα πολύ σημαντικά και βλέπουμε ότι είναι πολύ χαμηλό το ΦΠΑ που αφορά τον πολιτισμό και μάλιστα τις συγκεκριμένες εκδηλώσεις. Όπως είπα και στην πρωτομιλία μου, ο πολιτισμός πραγματικά ήταν από τα πεδία που επλήγησαν ιδιαίτερα στα χρόνια της κρίσης και ως προς τις δυνατότητες για την παραγωγή, αλλά και ως προς τη δυνατότητα του κόσμου για να έχει πρόσβαση σε αυτόν. Ως Κυβέρνηση έχουμε πάρει μερικά μέτρα όσον αφορά τον πολιτισμό, δηλαδή έχουμε δει την ελεύθερη πρόσβαση από τους ανέργους σε μουσεία, μνημεία και σε αρχαιολογικούς χώρους. Θα πρέπει τώρα να δούμε και κάποια άλλα μέτρα, όπως ακριβώς αυτά που προαναφέραμε με τη μείωση του ΦΠΑ και στις συναυλίες, ούτως ώστε να αποκτήσουν οικονομικότερη πρόσβαση και σε χώρους όπως είναι, για παράδειγμα, η Λυρική Σκηνή, το Ηρώδειο, το Μέγαρο Μουσικής, εκεί που έρχονται τα μεγάλα θεάματα, εγχώρια και ξένα. Ιδιαίτερα και σε αυτούς τους χώρους, εκτός από τους συναυλιακούς, υπάρχουν παραγωγές από το εξωτερικό που το εισιτήριο είναι πολύ υψηλό, οπότε με τη μείωση του ΦΠΑ θα καταφέρουμε να τις κάνουμε πιο προσιτές σε περισσότερο κόσμο. Το μέτρο, λοιπόν, που κι εσείς προτείνετε, που και εμείς το εξετάζουμε και βλέπουμε ότι μπορούμε να το φέρουμε, δηλαδή 6% στα θεάματα, θα ανοίξει τις πύλες σε περισσότερο κόσμο, καθώς οι τιμές αυτές μπορούν να γίνουν πιο προσιτές και θα έχουμε και τα αποτελέσματα που θέλουμε, να ενισχύσουμε δηλαδή, την πολιτιστική δημιουργία, να ενισχύσουμε την απασχόληση σε τομείς που έχουν άμεση σχέση με τον τομέα του πολιτισμού. Και βέβαια, ως Υπουργείο Οικονομικών που μας ενδιαφέρουν τα δημόσια έσοδα, καθώς αναμένεται αύξηση του κύκλου εργασιών των επιχειρήσεων που δραστηριοποιούνται στον καλλιτεχνικό χώρο, θα έχουμε κι εμείς τα ανάλογα αποτελέσματα. Θεωρώ ότι μπορούμε να τα καταφέρουμε και στους τρεις τομείς. Δεσμευόμαστε για το επόμενο διάστημα. Σας ευχαριστώ.
Ευχαριστούμε την κυρία Υπουργό. Πριν προχωρήσουμε στην επόμενη επίκαιρη ερώτηση, θα αναγνώσω μερικές ερωτήσεις που δεν θα συζητηθούν. Η έβδομη με αριθμό 28/8-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Εξωτερικών. Ακόμα, η δεύτερη με αριθμό 68/16-10-2018 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη. Αιτία: φόρτος εργασίας. Επίσης, η πέμπτη με αριθμό 36/8-10-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Επισκόπηση δαπανών φορέων Γενικής Κυβέρνησης», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη. Αιτία: φόρτος εργασίας. Επίσης, η πέμπτη με αριθμό 52/10-10-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Υποχρέωση εφαρμογής των νόμων του ελληνικού κράτους από τα ελληνικά δικαστήρια όλων των βαθμίδων», δεν θα συζητηθεί λόγω φόρτου εργασίας. Συνεχίζουμε με την τρίτη με αριθμό 61/16-10-2018 επίκαιρη ερώτηση πρώτου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Γιατί δεν κάνετε δεκτή την τροπολογία της ΔΗΣΥ για τη λειτουργία χώρων ιατρικώς εποπτευόμενης χρήσης ψυχοτρόπων ουσιών; Μπορεί να εκπονηθεί Εθνικό Σχέδιο Δράσης κατά των Ναρκωτικών δίχως Εθνικό Συντονιστή;» Στην επίκαιρη αυτή ερώτηση θα απαντήσει ο Υπουργός Υγείας κ. Ξανθός. Κύριε Βουλευτά, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, καλησπέρα. Ευχαριστώ που ήρθατε σήμερα. Στις 25 του προηγούμενου μήνα εκδώσατε επιστολή η οποία, μεταξύ άλλων, ζητάει κατάθεση προτάσεων από όλους τους εμπλεκόμενους φορείς, με στόχο τη διαμόρφωση ενός σχεδίου δράσης για την αντιμετώπιση των ναρκωτικών. Εδώ οι εκπλήξεις ήταν δύο, μεταξύ άλλων, όπως είπα: Πρώτον, το ότι την εκδώσατε εσείς, παρακάμπτοντας ουσιαστικά την Εθνική Αρχή Συντονισμού για τα Ναρκωτικά και την Εθνική Συντονίστρια, η οποία δεν υπάρχει έτσι κι αλλιώς από τον Ιούλιο και δεύτερον, το ότι σε μια εκ των παραγράφων της σχετικής επιστολής αναφέρεται ότι το Υπουργείο έχει επεξεργαστεί πρόταση για τη δημιουργία και τη λειτουργία χώρων εποπτευόμενης χρήσης ναρκωτικών, αφού πρώτα έχει απορρίψει τη δικιά μας ενάμιση μήνα πριν. Για να μείνουμε στο πρώτο, κατ' αρχάς σας είχα κάνει πέρυσι ήδη από τον Ιούλιο ερώτηση σχετικά με τη διαμόρφωση του εθνικού σχεδίου για τα ναρκωτικά, στο πλαίσιο της λειτουργίας και της δράσης της Εθνικής Συντονίστριας για τα ναρκωτικά, που, όπως γνωρίζετε καλά, από τον ν.4139/2013, υπήρχε μέχρι τον Ιούλιο. Υπάρχει η υπηρεσία, αλλά δεν υπάρχει η κεφαλή. Έχει λήξει η θητεία της συγκεκριμένης Συντονίστριας. Το σχέδιο, ο λόγος ύπαρξης και το αντικείμενο της δουλειάς της υποτιθέμενης ήταν η συγκρότηση εθνικών σχεδίων. Φαίνεται ότι δεν έχει γίνει τίποτα. Σήμερα, βλέπουμε ότι εσείς αναλαμβάνετε, παρακάμπτοντας την αρχή, την πρωτοβουλία συγκρότησης, εκ του μηδενός πρακτικά, έτσι όπως φαίνεται, ενός σχεδίου για τα ναρκωτικά, το οποίο είναι μεν θετικό, προκύπτουν όμως κάποια ερωτήματα: Τι έγινε από το 2013 μέχρι σήμερα; Προφανώς, δεν έχει γίνει τίποτα, απαντώ εγώ. Περιμένω τη δικιά σας θέση. Γιατί δεν έχει οριστεί ακόμα νέος Εθνικός Συντονιστής; Θα οριστεί νέος Εθνικός Συντονιστής στα πλαίσια μιας υπηρεσίας, η οποία δούλεψε πέντε χρόνια, χωρίς να έχει παράξει τίποτα; Τελικά θα καταργηθεί; Θα πάρετε στο Υπουργείο την πρωτοβουλία για τη συγκεκριμένη υπηρεσία; Ο σχεδιασμός για τα ναρκωτικά θα γίνεται υπό τον συντονισμό της εθνικής αρχής ή θα γίνεται από τον Υπουργό και το Υπουργείο; Και τέλος πάντων, τι έγινε αυτά τα τριάμισι χρόνια; Στο δεύτερο κομμάτι έχω την εύλογη ερώτηση και το εύλογο παράπονο ότι τον Ιούλιο καταθέσαμε τροπολογία για τη δημιουργία εποπτευόμενων χώρων χρήσης για τους εξαρτημένους από τις ψυχοτρόπες ουσίες κι η απάντηση του κ. Μαντά - μιας και απουσιάζατε στο εξωτερικό εκείνη την εποχή - ήταν «επί της ουσίας συμφωνούμε κ.λπ, αλλά ορισμένες λεπτομέρειες λείπουν, άρα δεν κάνουμε δεκτή την τροπολογία». Τα ερωτήματα, λοιπόν, που προκύπτουν είναι τα εξής: Ποιες είναι οι λεπτομέρειες που απομένουν να διεκπεραιωθούν; Αν έγινε κάτι τέτοιο και επειδή η αναφορά σας στην επιστολή της 25ης Σεπτεμβρίου είναι πολύ γενικόλογη, θα μου επιτρέψετε να ρωτήσω: Πότε θα γίνει και με ποιον τρόπο; Γιατί, πείτε με καχύποπτο, αλλά με καλένδες μοιάζει. Η τοποθέτηση «έχουμε επεξεργαστεί μια νομοθετική ρύθμιση, την οποία θα δούμε κάποια στιγμή στο μέλλον» μάλλον μοιάζει με καλένδες, με δεδομένο ότι η τελευταία παράγραφος της συγκεκριμένης επιστολής μοιάζει πάρα πολύ με απολογία προς αυτούς που έχουν μεγάλες αντιδράσεις στη δημιουργία τέτοιων κέντρων, τέτοιων χώρων εποπτευόμενης εξάρτησης. Για εμάς - και συμφωνώ με αυτά που λέτε - όλοι οι τρόποι αντιμετώπισης του προβλήματος είναι θεμιτοί και πρέπει να υπάρχουν στη φαρέτρα του Υπουργείου. Πότε, λοιπόν θα γίνει αυτό; Σας λέω από τώρα ότι εμείς, με την πρώτη ευκαιρία, θα καταθέσουμε ξανά την τροπολογία. Θέλω πραγματικά, να ξέρω ποιες είναι οι λεπτομέρειες που λείπουν, γιατί κατά τη γνώμη μου - και θα το συζητήσουμε στη συνέχεια, για να μην ξοδεύω άλλο χρόνο - δεν υπάρχουν λεπτομέρειες, που να λείπουν. Υπάρχει μόνο έλλειψη πολιτικής βούλησης. Σας ευχαριστώ.
Ευχαριστούμε πολύ τον κ. Μπαργιώτα. Κύριε Υπουργέ, έχετε τρία λεπτά στη διάθεσή σας για την πρωτολογία σας.
Αγαπητέ συνάδελφε, θα απαντήσω ξεκινώντας από το τελευταίο, για να το διευκρινίσουμε απολύτως. Υπάρχει προετοιμασία, έχουμε έτοιμη τροπολογία, για να καλύψουμε θεσμικά τη λειτουργία χώρων εποπτευόμενης χρήσης. Ξέρουμε πολύ καλά και έχουμε πειστεί απόλυτα ότι αυτό είναι ένα μέτρο μείωσης της βλάβης, μεταξύ άλλων, το οποίο εφαρμόζεται με επιτυχία σε πάρα πολλές χώρες της Ευρώπης. Υπάρχουν περίπου ενενήντα τέτοιοι χώροι εποπτευόμενης χορήγησης ναρκωτικών σε επτά με οκτώ ευρωπαϊκές χώρες. Είναι μια καλή πρακτική, η οποία συμβάλλει, προφανώς με παρεμβάσεις συνοδές, όπως είναι για παράδειγμα προγράμματα street work για παρέμβαση και χορήγηση συρίγγων και προσπάθεια μείωσης της βλάβης στον δρόμο. Υπάρχουν παρεμβάσεις ψυχοκοινωνικής υποστήριξης, γιατί ξέρουν πολύ καλά ότι ο πληθυσμός - στόχος είναι προβληματικοί χρήστες, είναι πολυχρήστες, πολλαπλών ουσιών, είναι άστεγοι, άρα χρειάζονται δομές και ξενώνες ημερήσιας, βραχείας παραμονής και κινητές μονάδες, οι οποίες θα είναι σε κρίσιμα σημεία, ειδικά στο κέντρο του Λεκανοπεδίου, όπου έχουμε την παραμονή τέτοιων ανθρώπων με σοβαρά προβλήματα τοξικοεξάρτησης. Ο στόχος μας, λοιπόν, είναι να προχωρήσουμε άμεσα στην αντιμετώπιση αυτής της εκκρεμότητας. Ο λόγος που δεν κάναμε δεκτή την τροπολογία - τον εξήγησε ο κ. Μαντάς - ήταν ότι θέλαμε να συνοδεύεται με μια ευρύτερη παρέμβαση αλλαγής στον ν.4139 του 2013, που ήταν ένας προοδευτικός νόμος, που τον είχαμε ψηφίσει κι εμείς τότε ως Αντιπολίτευση και που πραγματικά, προσπαθεί να βάλει τις προτεραιότητες μιας πολιτικής από τη σκοπιά των αναγκών των εξαρτημένων και όχι μόνο από μια αμιγώς κατασταλτική σκοπιά, όπως υπήρχε μέχρι τώρα. Η διαφορά στην πρόταση είναι η εξής. Εκτός από την αιτιολογική έκθεση, που είναι σχεδόν ταυτόσημη, τα τρία στοιχεία, τα οποία υπάρχουν είναι ότι: Πρώτον, προβλέπονται όροι και προϋποθέσεις λειτουργίας αυτών των δομών, με υπουργική απόφαση, που το εξειδικεύει περισσότερο. Δεύτερον, προβλέπεται ένα μητρώο καταγραφής των ληπτών υπηρεσιών αυτού του τύπου, το οποίο είναι πολύ σημαντικό, ένα registry δηλαδή. Και το τρίτο - και ίσως το πιο σημαντικό απ' όλα - είναι ότι προβλέπεται πως δεν θα διώκονται αυτοί οι άνθρωποι, δεν θα έχουν προβλήματα παραβατικότητας και συλλήψεων από την αστυνομία κ.λπ. στον βαθμό που παρακολουθούνται και εντάσσονται σε αυτό το μητρώο, το οποίο προανέφερα. Αυτά νομίζω ότι είναι τρία ποιοτικά στοιχεία πολύ σημαντικά που διαφοροποιούν την πρόταση. Νομίζω ότι είναι πολύ πιο επεξεργασμένη. Επί της ουσίας, είναι στην ίδια κατεύθυνση και νομίζω ότι θα έχουμε την ευκαιρία στο αμέσως επόμενο διάστημα να τη συζητήσουμε στη Βουλή. Τώρα, όσον αφορά τον συνολικό σχεδιασμό, στον οποίο αναφερθήκατε, υπάρχει μια καθυστέρηση - και αυτό είναι αλήθεια - και στην αντικατάσταση της Εθνικής Συντονίστριας, της οποίας έληξε η θητεία το καλοκαίρι, και στην εκπόνηση ενός συγκροτημένου εθνικού σχεδίου δράσης για την αντιμετώπιση των εξαρτήσεων. Το εξήγησα και την προηγούμενη φορά: Ο βασικός λόγος είναι ότι θεωρούσαμε προϋπόθεση για να προχωρήσουμε σε αυτό, μια συνολική θεσμική αλλαγή στον ν.4139. Δεν είχαμε, δυστυχώς, τη δυνατότητα του κατάλληλου πολιτικού και νομοθετικού χρόνου για να γίνει αυτό το πράγμα. Είμαστε σε συνεννόηση αυτήν την περίοδο με το Υπουργείο Δικαιοσύνης, για να δούμε κάποιες τελευταίες εκκρεμότητες. Έχουμε ήδη κάνει μια πολύ σοβαρή δουλειά. Είναι στην τελική φάση επεξεργασίας αυτές οι αλλαγές. Θέλουμε να ενδυναμώσουμε τον θεσμό αυτόν και όχι να τον καταργήσουμε, προφανώς, ούτε να μεταφέρουμε την αρμοδιότητα στο Υπουργείο. Έχουμε συμφωνήσει ότι ο θεσμός αυτός θα είναι υπό την αιγίδα του Πρωθυπουργού, όπως και σήμερα. Προσπαθούμε να περιορίσουμε τον αριθμό των μελών της Επιτροπής Εθνικού Σχεδιασμού και Συντονισμού και να περιορίσουμε και το φάσμα των εμπλεκομένων υπηρεσιών, έτσι ώστε να είναι ένα όργανο, κατ' αρχήν ευέλικτο και αποτελεσματικό και κυρίως, να έχει επιστημονική τεκμηρίωση. Προσπαθούμε να ενισχύσουμε τη διοικητική - επιστημονική, οργανωτική υποστήριξη αυτού του θεσμού, έτσι ώστε πραγματικά, να συνεισφέρει σε μια ουσιαστική σύνθεση των επιμέρους σχεδίων δράσεων, που έχουν όλοι οι εποπτευόμενοι από το Υπουργείο φορείς, που προωθούν δημόσιες πολιτικές κατά της εξάρτησης. Η βασική αλλαγή, που επίσης θα φέρουμε, είναι ότι διευρύνουμε το περιεχόμενο της εξάρτησης, που δεν αφορά μόνο τα ναρκωτικά. Αφορά και τις λεγόμενες αναδυόμενες εξαρτήσεις. Έχουμε το αλκοόλ, έχουμε την εξάρτηση από το διαδίκτυο και τον τζόγο. Αυτά είναι νέα πεδία, έχουν κληροδοτηθεί από την κρίση και έχει επιδεινωθεί η εικόνα στην κοινωνία σε αυτά τα θέματα και νομίζω ότι χρειάζεται μια σοβαρή και συγκροτημένη πολιτική.
Κύριε Υπουργέ, να σας υπενθυμίσω ότι έχετε και δευτερολογία.
Τελειώνω, κύριε Πρόεδρε. Το ότι δεν είχαμε εθνικό σχέδιο δράσης δεν σημαίνει, αγαπητέ συνάδελφε, ότι αυτά τα χρόνια δεν έγιναν προσπάθειες να ενδυναμωθούν οι συγκεκριμένοι φορείς, που δραστηριοποιούνται σε αυτό το πεδίο - το ΚΕΘΕΑ, ο ΟΚΑΝΑ, το «18 ΑΝΩ», το ΨΝΘ, τα κέντρα πρόληψης - προωθώντας μια συνολική και ολιστική προσέγγιση, που ξεκινάει από την πρόληψη και φτάνει μέχρι τη μείωση της βλάβης, την απεξάρτηση και φυσικά την κοινωνική επανένταξη. Ενισχύθηκαν με επιπλέον προσωπικό, με ογδόντα θέσεις αορίστου χρόνου, όπου έχουν ολοκληρωθεί οι προσλήψεις και έχουν ενισχυθεί αυτές οι δομές. Τώρα προετοιμάζουμε άλλη μια πράξη υπουργικού συμβουλίου για περαιτέρω ενίσχυση αυτών των δομών. Ενισχύθηκαν και χρηματοδοτικά, όσο ήταν δυνατόν αυτά τα χρόνια των περικοπών, και νομίζω ότι υπάρχει περιθώριο μιας βιώσιμης επανεκκίνησης σε αυτό το πεδίο του εθνικού σχεδιασμού και συντονισμού στο αμέσως επόμενο διάστημα. Ευχαριστώ.
Ευχαριστούμε, κύριε Υπουργέ. Κύριε συνάδελφε, έχετε τρία λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, χαίρομαι που συμφωνούμε στην ανάγκη διατήρησης και ενδυνάμωσης του θεσμού του εθνικού συντονιστή για τα ναρκωτικά στη μορφή που έχει νομοθετηθεί από τον προοδευτικό, όπως είπατε, ν.4139. Χαίρομαι, επίσης, που συμφωνούμε, με άλλα λόγια, αναπόφευκτα στο ότι πολύ λίγα πράγματα έγιναν προς την κατεύθυνση της συγκρότησης μιας συνεκτικής εθνικής πολιτικής για τα ναρκωτικά. Είμαστε ακόμη εκεί που ήμασταν και παλιότερα, σε εσωτερικές αντιθέσεις και ανταγωνισμούς οι οποίοι δεν μπορούν να ξεπεραστούν αν δεν υπάρχει συγκροτημένο σχέδιο. Εγώ δεν θέλω να μηδενίσω - δεν λέω ότι δεν έγινε τίποτα - θέλω όμως να επισημάνω ότι δυστυχώς η κατάσταση στην Αθήνα συνεχώς χειροτερεύει, ότι οι άνθρωποι στους δρόμους εξακολουθούν να έχουν τεράστια προβλήματα, να πεθαίνουν πολλές φορές. Είδαμε τελευταία σε μια σοκαριστική εκπομπή κοριτσάκι δέκα χρονών με overdose στον ΟΚΑΝΑ. Τα προβλήματα, λοιπόν, είναι συγκεκριμένα. Η μάχη είναι σκληρή και δύσκολη απέναντι σε όλο αυτό το αισχρό κύκλωμα των ναρκωτικών και από εκεί προκύπτει η ανάγκη να σας πιέζουμε, και θα συνεχίζουμε να σας πιέζουμε, για πράγματα που, κατά τη γνώμη μου, έπρεπε να είχαν γίνει ήδη. Θα μπορούσαν να είχαν γίνει ήδη. Χαίρομαι που θα κατεβάσετε μια άλλη τροπολογία πανομοιότυπη με τη δικιά μου. Πολύ φοβάμαι ότι οφείλω να πω πως η τροπολογία μας ήταν ώριμη. Στηρίζεται και στην εμπειρία του ΟΚΑΝΑ, γιατί, όπως ξέρετε καλά, έχει «τρέξει» ένα πρόγραμμα. Το τρίτο, για παράδειγμα, που είπατε, της νομιμοποίησης, είχε γίνει. Ήταν μια αδυναμία του ν.4139, ενώ ο ν.4236- αν θυμάμαι καλά - ήταν που ήρθε να διορθώσει το κενό. Υπάρχει το νομικό καθεστώς, για να λειτουργήσει αύριο το θέμα των εποπτευόμενων χρήσεων. Συμφωνούμε, η βιβλιογραφία είναι συντριπτική. Η χρησιμότητα τέτοιων κέντρων είναι συντριπτικά τεκμηριωμένη στη βιβλιογραφία, από τις καλές πρακτικές της Ολλανδίας. Δεν υπάρχει ούτε ένας θάνατος καταγεγραμμένος σε κανένα από τα κέντρα εποπτευόμενης χορήγησης, που υπάρχουν σε όλον τον κόσμο και αυτό τα λέει όλα, ακριβώς γιατί υπάρχουν οι γιατροί που μπορούν να παρέμβουν άμεσα. Να πούμε μόνον, εις επίρρωση αυτών που λέτε, ότι αποσκοπούν στη θεραπεία, στην αντιμετώπιση και στην προσέλκυση - αν θέλετε - στο δίκτυο των υπηρεσιών για τα ναρκωτικά ανθρώπων, οι οποίοι ζουν στο πεζοδρόμιο, δεν είναι καταγεγραμμένοι, και είναι πολύ μακριά από οποιαδήποτε βοήθεια, που θα μπορούσε να τους παρασχεθεί με δικιά τους πρωτοβουλία. Μεταξύ άλλων πολλών, αυτά τα κέντρα λειτούργησαν σε όλη την Ευρώπη και ως κίνητρο, για να προσελκύσει τέτοιους ανθρώπους και να τους εντάξει σε όλα τα άλλα προγράμματα υποκατάστασης, κοινωνικής και ψυχολογικής υποστήριξης κ.λπ.. Είναι ένα πολύ σημαντικό μέτρο. Θα μου επιτρέψετε να πω ότι με πικρία διαπιστώνω πως η μόνη «λεπτομέρεια» που μεσολάβησε, από τότε που καταθέσαμε την τροπολογία μέχρι σήμερα που ξανασυζητάμε το θέμα, είναι η αστυνομική επιχείρηση - «σκούπα» στο Πεδίον του Άρεως, η οποία μπορεί μεν να εξυπηρέτησε ή να ικανοποίησε τους περίοικους, οι οποίοι πολύ λογικά το μόνο που θέλουν - και το καταλαβαίνω απολύτως - είναι να μην έχουν το πρόβλημα στα πόδια τους, αλλά αυτό που έκανε στην πραγματικότητα, είναι ότι σήμερα οι τοξικομανείς δεν πεθαίνουν στο Πεδίον του Άρεως, αλλά πεθαίνουν στην Πλατεία Βάθης. Γιατί αυτό που έγινε στην πραγματικότητα, είναι ότι αποσύρθηκαν σε μια ακόμα πιο υποβαθμισμένη, ακόμα πιο προβληματική και ακόμα πιο επικίνδυνη ζώνη. Μέχρι τώρα, είναι η μόνη δράση που έχει να κάνει με το συγκεκριμένο πρόβλημα στην Αθήνα, το οποίο είναι μεγάλο. Ξέρετε καλά ότι υπολογίζονται σε οκτώ με εννέα χιλιάδες οι άνθρωποι οι οποίοι έχουν πρόβλημα με εξαρτησιογόνες ουσίες και κυρίως με οπιοειδή. Υπάρχει και μια μελέτη του Εθνικού Κέντρου Τεκμηρίωσης, που λέει ότι υπάρχουν και άλλες περίπου δέκα χιλιάδες άνθρωποι στην Ελλάδα, οι οποίοι είναι εκτός καταγραφής και γι' αυτούς κυρίως μιλάμε σήμερα, γι' αυτούς, που είναι εκτός καταγραφής, εκτός ραντάρ, που ζουν στο πεζοδρόμιο, εκπορνεύονται, ζουν στην εγκληματικότητα. Τα κέντρα ελεγχόμενης χορήγησης έχει αποδειχθεί ότι μειώνουν την εγκληματικότητα των χρηστών, ησυχάζουν τις γειτονιές, προστατεύουν τη ζωή τους, μειώνουν τις πιθανότητες θανάτου, αλλά ακόμη και αυτήν την ίδια τη διείσδυση για τα ναρκωτικά. Πολύ φοβάμαι ότι θα χρειαστεί να επιμείνουμε. Η εικόνα που έχω είναι ότι δεν μπορείτε να δεσμευτείτε. Το «πολύ σύντομα», που είπατε, ελπίζω πραγματικά, να είναι πολύ σύντομα. Νομίζω ότι είναι ένα πολύ μεγάλο ζήτημα. Δεν επιτρέπονται ανταγωνισμοί. Όλοι γνωρίζουμε ότι υπάρχουν ανταγωνισμοί στον ευρύτερο χώρο της κοινωνίας, του οικοσυστήματος, των υπηρεσιών που έχουν σημαντικό έργο άλλες και δεν θέλω να υποβαθμίσω καμμία. Δεν μπορεί, όμως, να διστάζουμε να νομοθετήσουμε, γιατί κάποιοι πιστεύουν περισσότερο σε έναν τρόπο αντιμετώπισης και κάποιοι άλλοι σε κάποιον άλλον. Νομίζω ότι όλοι οι τρόποι αφορούν διαφορετικούς πληθυσμούς, όλοι οι τρόποι πρέπει να υπάρχουν διαθέσιμοι. Ο Δήμος Αθηναίων, που έχει κάνει πολλή δουλειά και πολύ μεγάλη προσπάθεια, το ζητάει εδώ και πάρα πολύ καιρό. Νομίζω ότι είναι επείγον πραγματικά, να λυθεί αυτό το ζήτημα και να δοθεί μια δυνατότητα. Επαναλαμβάνω - και κλείνω με αυτό - ότι και η τεχνογνωσία υπάρχει στον ΟΚΑΝΑ και το θεσμικό μας πλαίσιο είναι ώριμο εδώ και πολύ καιρό. Σας ευχαριστώ.
Ευχαριστούμε τον κ. Μπαργιώτα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Τρίπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα ήθελα απλώς, να σας πω ότι παρακολουθείτε τη διαδικασία των επικαίρων ερωτήσεων, όπου ο Βουλευτής ασκεί το δικαίωμά του να ρωτήσει τον εκάστοτε αρμόδιο Υπουργό για κάποιο θέμα της επικαιρότητας και γίνεται αυτή η διαδικασία των ερωταπαντήσεων και γι' αυτόν τον λόγο βλέπετε να είναι λίγα μέλη στην Ολομέλεια. Κύριε Υπουργέ, έχετε τον λόγο για τρία λεπτά για τη δευτερολογία σας.
Συμφωνούμε απολύτως για την αναγκαιότητα. Δεν υπάρχει κανένα πρόβλημα αμφιταλάντευσης. Υπάρχει ισχυρή πολιτική βούληση να χρησιμοποιήσουμε στα πλαίσια της συνολικής παρέμβασης, της ολιστικής παρέμβασης, που είπα πριν, και αυτό το εργαλείο. Να ξεκαθαρίσουμε, όμως, ότι δεν είναι πανάκεια. Προβλήματα αυτού του τύπου υπάρχουν σε όλες τις μεγάλες μητροπόλεις της δύσης αυτήν την περίοδο. Δεν αντιμετωπίζονται πάντα με έναν τρόπο, χρειάζεται συνδυασμός μέτρων. Αυτήν την περίοδο, αυτό το οποίο κάνουμε είναι ότι υπάρχει, κατ'αρχήν, μια προγραμματική σύμβαση, η οποία είναι σε ισχύ, μεταξύ της Περιφέρειας Αττικής, του Δήμου Αθηναίων, του ΚΕΘΕΑ και του ΟΚΑΝΑ. Είναι ένα πρόγραμμα αξίας 800.000 ευρώ. Δημιουργείται ένα δίκτυο άμεσης παρέμβασης σε χρήστες ουσιών στο κέντρο της Αθήνας. Ήδη στις 15 Οκτωβρίου, ξεκίνησε η εκπαίδευση του προσωπικού, που έχει προσληφθεί, δεκατέσσερα άτομα, επτά από τον ΟΚΑΝΑ και επτά από το ΚΕΘΕΑ. Εκπαιδεύονται και θα είναι γρήγορα στον δρόμο, για παρεμβάσεις μείωσης της βλάβης. Υπάρχει και ένα πολύ σημαντικό κονδύλι 6,5 εκατομμυρίων ευρώ, το οποίο έχει μπει στο ΠΕΠ της Αττικής, με το οποίο θα χρηματοδοτηθεί το δεύτερο δημόσιο κέντρο αποτοξίνωσης στη χώρα. Υπάρχει ένα μόνο detox στη Θεσσαλονίκη, στο ΨΝΘ. Θα γίνει το δεύτερο εδώ και το τρίτο θα είναι στα Γιάννενα. Θα υπάρξει κέντρο ημέρας για την καθημερινή φροντίδα ανθρώπων, που είναι προβληματικοί χρήστες. Θα υπάρξει ξενώνας αστέγων τοξικοεξαρτημένων και θα υπάρξουν και κινητές μονάδες, οι οποίες θα είναι σε διάφορα σημεία διεσπαρμένες στο Λεκανοπέδιο, για να προσφέρουν έγκαιρη παρέμβαση. Η μείωση της βλάβης είναι κρίσιμο ζήτημα. Έχουμε μείωση των θανάτων από υπερβολική δοσολογία και έχουμε δραματική μείωση των κινδύνων μολύνσεων από μεταδοτικά νοσήματα HIV, ηπατίτιδα C κλπ. Είναι γνωστά αυτά και νομίζω ότι υπάρχει απόλυτη συμφωνία. Είναι σημαντικό, που βάζουμε την πρόνοια να υπάρξει ένα μητρώο καταγραφής και συστηματικής παρακολούθησης και φροντίδας αυτών των ανθρώπων, ακριβώς για να μην είναι ευάλωτοι σε μία αυστηρά και αποκλειστικά κατασταλτική λογική. Ξαναλέω ότι το πεδίο των εξαρτήσεων είναι ένα πεδίο, το οποίο θέλει πολύ σημαντική επένδυση, σε ανθρώπινους πόρους κυρίως. Υπάρχει μια προσπάθεια αυτή την περίοδο συνεργιών ανάμεσα στους εμπλεκόμενους φορείς, τους εποπτευόμενους από το Υπουργείο Υγείας. Θέλουμε αναβαθμισμένες δημόσιες πολιτικές για την αντιμετώπιση των εξαρτήσεων. Συγκροτούμε ένα πλαίσιο και θα ελέγξουμε τις ιδιωτικές δομές, οι οποίες παρέχουν υπηρεσίες αντιμετώπισης των εξαρτήσεων, γιατί νομίζω ότι πρέπει να υπάρχουν στάνταρντ ποιότητας και στον δημόσιο και στον ιδιωτικό τομέα. Υπάρχει πρόνοια δημιουργίας ενός μηχανισμού αξιολόγησης των δομών αυτών και των υπηρεσιών τους - αυτό αφορά και τις δομές ψυχικής υγείας και τις δομές αντιμετώπισης των εξαρτήσεων - ο οποίος είναι σε εξέλιξη και με χρηματοδότηση ευρωπαϊκή. Γενικώς, υπάρχει μια κουλτούρα δικτύωσης ανάμεσα στις δομές πρωτοβάθμιας φροντίδας, στις δομές ψυχικής υγείας, ιδιαίτερα πρωτοβάθμιου χαρακτήρα, τα κέντρα ψυχικής υγείας δηλαδή, και στις δομές αντιμετώπισης των εξαρτήσεων, πάντα σε συνεργασία με κοινωνικές δομές τις Αυτοδιοίκησης και του κράτους. Μέσα από ένα τέτοιο ολοκληρωμένο πλαίσιο, που παρέχει όχι μόνο μείωση της βλάβης, όχι μόνο ιατρική φροντίδα σε ανθρώπους που έχουν απόλυτη ανάγκη, αλλά μια συνολική ψυχοκοινωνική υποστήριξη και με δυνατότητα επανένταξης, νομίζω ότι αυτή είναι η απάντηση. Έχουν βελτιωθεί πολύ οι υπηρεσίες αυτό το διάστημα. Ο ΟΚΑΝΑ έχει ανοίξει τέσσερις νέες μονάδες υποκατάστατων στην περιφέρεια, έχει ανοίξει δύο μονάδες ενισχυμένης ψυχοκοινωνικής υποστήριξης στην Αθήνα και προσπαθεί τώρα να ολοκληρώσει την παρέμβασή του για μονάδες άμεσης πρόσβασης, για να εξαλειφθεί οριστικά και αμετάκλητα η λίστα αναμονής για ένταξη σε προγράμματα υποκατάστασης. Το είχαμε πετύχει πέρυσι το καλοκαίρι. Υπήρξε μία διαρροή ιατρικού δυναμικού από τον ΟΚΑΝΑ με κάποια προβλήματα που είχαμε με μπλοκάκια κ.λπ.. Γίνεται μία προσπάθεια να λυθεί οριστικά αυτό και να έχουμε μια πιο αναβαθμισμένη φροντίδα. Πρέπει να πω επίσης ότι η χώρα μας είναι από τις πρώτες χώρες στην Ευρωπαϊκή Ένωση - γιατί καμμιά φορά αναδεικνύοντας προβλήματα έχουμε μια τάση να υποβαθμίζουμε τη σημαντική δουλειά που γίνεται και τη σημαντική συνεισφορά όλων των εμπλεκομένων - στη θεραπευτική κάλυψη των εξαρτημένων. Αυτό το λέει το EMCDDA, το λένε οι διεθνείς αναφορές. Είναι μια προσπάθεια, που θα τη στηρίξουμε και θα τη συνεχίσουμε στο επόμενο διάστημα.
Ευχαριστούμε τον κύριο Υπουργό. Πριν περάσουμε στην τελευταία επίκαιρη ερώτηση για τη σημερινή συνεδρίαση, να ανακοινώσω κάποιες ακόμη επίκαιρες ερωτήσεις, που δεν θα συζητηθούν. Η τρίτη με αριθμό 11/1-10-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών», δεν θα συζητηθεί λόγω ανειλημμένων υποχρεώσεων της Υπουργού Προστασίας του Πολίτη κ. Όλγας Γεροβασίλη. Η έκτη με αριθμό 19/3-10-2018 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Το υπόλοιπο του Ταμείου Μολυβιάτη», δεν θα συζητηθεί λόγω φόρτου εργασίας του Υπουργού Οικονομικών κ. Ευκλείδη Τσακαλώτου. Η όγδοη με αριθμό 17/2-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της Ανατολικής Αττικής», επίσης δεν θα συζητηθεί λόγω φόρτου εργασίας του κυρίου Υπουργού Οικονομικών. Για όλα τα παραπάνω κωλύματα υπάρχει σχετική επιστολή από τη Γενική Γραμματεία της Κυβερνήσεως. Έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης». Συνεχίζουμε με τη δεύτερη με αριθμό 69/16-10-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Λανθασμένη αντιμετώπιση της υγειονομικής βόμβας στη Μόρια Λέσβου από το Υπουργείο». Κύριε Φωτήλα, έχετε δύο λεπτά στη διάθεσή σας για την πρωτολογία σας.
Ευχαριστώ, κύριε Πρόεδρε. Κύριε Υπουργέ, οι εικόνες των οποίων εγώ προσωπικά έγινα μάρτυρας, ιδίοις όμμασι, κατά την επίσκεψή μου με το υπόλοιπο κλιμάκιο της Νέας Δημοκρατίας στον καταυλισμό στη Μόρια, αλλά και στα άλλα νησιά του Αιγαίου, αλλά και αυτές που μεταδίδουν τα διεθνή μέσα μαζικής ενημέρωσης και βλέπει όλος ο κόσμος σε όλα τα πλάτη και τα μήκη της γης, είναι πραγματικά εικόνες ντροπής, που διασύρουν τη χώρα διεθνώς. Νομίζω ότι αυτό δεν μπορεί να το αμφισβητήσει κανείς. Οργανώσεις, όπως η Διεθνής Αμνηστία, σας καταγγέλλουν για το κολαστήριο, που έχετε δημιουργήσει, στοιβάζοντας πάνω από δέκα χιλιάδες ψυχές σε υποδομές τρεισήμισι χιλιάδων με δική σας ευθύνη. Θα καταθέσω τα σχετικά έγγραφα όπου, πέραν των άθλιων συνθηκών, η οργάνωσή σας λέει ότι, παρά τα εκατοντάδες εκατομμύρια ευρώ, που έχετε πάρει από την Ευρώπη για τη σίτιση και τη στέγαση των προσφύγων, μερικοί εξ αυτών δεν έχουν ούτε ένα πιάτο φαΐ να φάνε. Εσείς, που ομνύατε στον ανθρωπισμό και στην αλληλεγγύη για τους πρόσφυγες και τους μετανάστες, έχετε αφήσει, κυριολεκτικά στο έλεος του θεού, πρόσφυγες και μετανάστες στα νησιά του Αιγαίου, συμπεριφερόμενοι με τον πιο απάνθρωπο τρόπο, θέτοντας σε κίνδυνο και την ασφάλεια των κατοίκων των νησιών μας. Τα περιστατικά βιασμών και οι απόπειρες αυτοκτονίας, που καταθέτω με έγγραφα στη Βουλή και επισημαίνουν τα εγχώρια και διεθνή μέσα ενημέρωσης, δεν αφήνουν καμμία αμφιβολία για την εγκληματική αυτή πολιτική του δήθεν ανθρωπισμού. Και βέβαια, κανείς δεν αισθάνεται την ανάγκη να ζητήσει μία συγγνώμη, παρά, ως συνήθως - αυτό είναι το μόνιμο χαρακτηριστικό - ρίχνετε την ευθύνη σε όλους τους άλλους, πλην της Κυβέρνησης. Φταίει ο Όρμπαν, φταίει η Ευρώπη, φταίει η Τουρκία, φταίει ο Άδωνις Γεωργιάδης και δεν ξέρω ποιος άλλος μπορεί να φταίει. Εσείς, πάντως, τα έχετε κάνει όλα καλά. Κανείς δεν έχει να πει τίποτα σε αυτούς τους ανθρώπους. Η κ. Χριστοδουλοπούλου, αναρωτιέμαι, η οποία βρίσκει χρόνο να κάνει δηλώσεις συμπάθειας για τον κ. Ξηρό, για αυτές τις εικόνες ντροπής δεν έχει χρόνο να πει κάτι; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ζητώ μικρή ανοχή. Κύριε Υπουργέ, καθημερινά η χώρα διασύρεται συνεχώς και τόσο οι κοινοβουλευτικές δυνάμεις όσο και η ίδια η κοινωνία απαιτούν απαντήσεις συγκεκριμένες για τα ζητήματα δημόσιας υγείας που έχουν προκύψει στον εν θέματι καταυλισμό στο νησί της Λέσβου. Ο καταυλισμός στη Μόρια, μετά από γνωμοδότηση και της Διεύθυνσης Δημοσίας Υγείας της ΠΕ Λέσβου, η οποία βασίστηκε σε εκθέσεις αυτοψίας υπαλλήλων του Τμήματος Περιβαλλοντικής Υγιεινής και Υγειονομικού Ελέγχου της διεύθυνσης, χαρακτηρίστηκε ως ακατάλληλος χώρος για τη δημόσια υγεία και το περιβάλλον. Ενδεικτικά αναφέρω τα επικίνδυνα για τη δημόσια υγεία φαινόμενα που επισημαίνονται, όπως των ανεξέλεγκτων λυμάτων, της αδυναμίας επιμελούς καθαριότητας, του συγχρωτισμού, της έντονης δυσοσμίας, τα αποχωρητήρια, τα διάσπαρτα απορρίμματα. Επειδή, λοιπόν, βασική αρμοδιότητα του Υπουργείου Υγείας είναι η προστασία της δημόσιας υγείας του πληθυσμού μέσω προγραμματισμού και υλοποίησης ανάλογων πολιτικών μέσω της Γενικής Διεύθυνσης Δημόσιας Υγείας και Ποιότητας Ζωής του Υπουργείου, απαντήστε μου, σας παρακαλώ, στα επόμενα ερωτήματα: Πρώτον, έχει προβεί το Υπουργείο Υγείας μέσω των αρμόδιων υπηρεσιών του, βάσει του προεδρικού διατάγματος 121/2017, σε σχετικές ενέργειες μετά τη δημοσιοποίηση της σχετικής έκθεσης στις 11 Σεπτεμβρίου μέχρι και σήμερα; Εάν ναι, ποιες εισηγήσεις έχει υποβάλει και ποιες διοικητικές πράξεις εξέδωσε, αποφάσεις, εγκύκλιοι, οδηγίες, ΚΥΑ; Έχει συναγάγει συγκεκριμένα συμπεράσματα; Αν ναι, ποια είναι; Αν όχι, για ποιον λόγο δεν το έκανε; Δεύτερον, το Σώμα Επιθεωρητών Υγείας, είτε αυτεπαγγέλτως είτε μετά από εντολή της πολιτικής ηγεσίας του Υπουργείου, προέβη σε διερεύνηση τυχόν παραλείψεων, παραβάσεων και λαθών που προβλέπονται από τον οργανισμό του Υπουργείου Υγείας; Τρίτον το Εθνικό Συμβούλιο Δημόσιας Υγείας στο οποίο προεδρεύει ο Γενικός Γραμματέας Δημόσιας Υγείας, ο πλέον αρμόδιος για την προάσπιση της δημόσιας υγείας, και που αποτελεί το ανώτατο γνωμοδοτικό όργανο για τη δημόσια υγεία συνεδριάζοντας σε έκτακτες περιπτώσεις κρίσης, όπως αυτή, συνεδρίασε, γνωμοδότησε; Και αν ναι, σε ποιες σχετικές ενέργειες έχει προβεί έως τώρα στην περίπτωση της Μόριας; Τέταρτον, το ΕΚΕΠΥ, επίσης, ποιες δράσεις και ποιες παρεμβάσεις υλοποίησε σχετικές με την κατάσταση εκτάκτων αναγκών που αφορούν στη δημόσια υγεία, ώστε να εκπληρώσει την αποστολή του προεδρικού διατάγματος; Και τέλος, πέμπτο, το ΚΕΕΛΠΝΟ, που έχει την κατ' εξοχήν ευθύνη για την πρόληψη και τον έλεγχο των νοσημάτων μεταδιδόμενων ή μη, ποιες οδηγίες εξέδωσε σχετικά με τους άμεσους κινδύνους για τη δημόσια υγεία και τον τρόπο αντιμετώπισης και διαχείρισής τους; Για παράδειγμα, αναφυόμενα νοσήματα, οξέα, λοιμώδη, χρόνια, ιογενή, ελονοσία, δερματικά - όλα αυτά λόγω και της κακής σίτισης - γαστρεντερίτιδες; Σας ευχαριστώ και ευχαριστώ και για την ανοχή.
Ευχαριστούμε τον κ. Φωτήλα. Τον λόγο έχει ο κύριος Υπουργός για τρία λεπτά, για την πρωτολογία του.
Αγαπητέ συνάδελφε, κατ' αρχάς, δεν θα αμφισβητήσω τη βασιμότητα της κριτικής η οποία ασκείται και από τις μη κυβερνητικές οργανώσεις και από άλλους παρατηρητές και από τα αρμόδια όργανα της περιφέρειας ειδικά στην περιοχή της Μόριας. Αυτό είναι, κατά την άποψή μας, το μείζον πρόβλημα και αυτή είναι η μεγάλη προτεραιότητα: η αποσυμφόρηση και της Λέσβου αλλά και των άλλων νησιών του βορειανατολικού Αιγαίου που είναι πύλες εισόδου. Αυτός ο υπερπληθυσμός προσφύγων στη περιοχή έχει δημιουργήσει αυτή την πραγματική αντικειμενική δυσκολία, να έχουν αυτοί οι άνθρωποι αξιοπρεπείς συνθήκες διαβίωσης και ατομικής υγιεινής. Αυτό είναι το μείζον πρόβλημα από τη σκοπιά της δημόσιας υγείας. Για να είμαστε, λοιπόν, πολύ σαφείς, το να εγκαλείτε τώρα για έλλειψη ευαισθησίας, καθώς και το να εμφανίζεστε ως υποστηρικτές των ανθρωπίνων δικαιωμάτων και των δικαιωμάτων των προσφύγων, κατά την άποψή μου, προσβάλλει τη νοημοσύνη μας. Αυτό το οποίο είναι πραγματικότητα είναι ότι έχει αυξηθεί σε σχέση με το 2017 κατά 24% η μεταναστατευτική ροή, ιδιαίτερα προς την περιοχή της Λέσβου. Φτάσαμε κάποια στιγμή τον Αύγουστο και τον Σεπτέμβριο να έχουμε σχεδόν εννιάμισι, δέκα χιλιάδες ανθρώπους στο ΚΥΤ της Μόριας, όταν η χωρητικότητά του είναι στο ένα τρίτο και, βεβαίως, με τις γνωστές δυσκολίες που υπάρχουν στην κινητοποίηση της διαδικασίας διακρίβωσης ευαλωτότητας και μεταφοράς όσων είναι ευάλωτων από τα νησιά στην ενδοχώρα, σε συνδυασμό και με την αύξηση των ροών αυτή την περίοδο από τον Έβρο. Θυμίζω ότι μέσα στο 2018 έχουμε δεκατρείς χιλιάδες αφίξεις από τον Έβρο προσφύγων και μεταναστών, οι οποίοι κατά τεκμήριο ενσωματώνονται στα κέντρα φιλοξενίας της βόρειας Ελλάδας και της ενδοχώρας, όπου οφείλουν να κατευθύνονται σιγά - σιγά οι άνθρωποι που έχουν ευαλωτότητα και μετακινούνται από τα νησιά. Αυτό έχει δημιουργήσει τη σημερινή ασφυξία από την άποψη του ανθρώπινου δυναμικού και τα συνοδά προβλήματα. Παρά, όμως, τα προβλήματα αυτά, επειδή ακριβώς, αγαπητέ συνάδελφε, υπήρξε πρόνοια να υπάρχουν μέτρα αυξημένης εποπτείας, πρόληψης και αποτροπής κινδύνων για τη δημόσια υγεία, αυτή την περίοδο δεν επιτρέψαμε να μετατραπεί το προσφυγικό πρόβλημα σε πρόβλημα δημόσιας υγείας. Νομίζω ότι και η προσπάθεια που κάνει και το Υπουργείο Μεταναστευτικής Πολιτικής είναι ακριβώς να βελτιώσει τις συνθήκες διαβίωσης αυτών των ανθρώπων. Η υγειονομική παρουσία στο συγκεκριμένο ΚΥΤ είναι σε γενικές γραμμές ικανοποιητική με εξαίρεση τους γιατρούς και τους διαπολιτισμικούς διαμεσολαβητές. Σας αναφέρω ότι σήμερα στο ΚΥΤ της Μόριας υπηρετούν δυο γιατροί από το ειδικό πρόγραμμα «PHILOS» του ΚΕΕΛΠΝΟ - συνολικά τριάντα τρία άτομα - , δεκατρείς νοσηλεύτριες, τέσσερις ψυχολόγοι, εννιά κοινωνικοί λειτουργοί, μία μαία, μία επισκέπτρια υγείας και τρεις διαμεσολαβητές. Αυτές τις μέρες η συγκεκριμένη δομή έχει ενισχυθεί και με δυο στρατιωτικούς γιατρούς στην προσπάθεια να αντιμετωπίσουμε με μεγαλύτερη επάρκεια τις αυξημένες ανάγκες λόγω του υπερπληθυσμού. Νομίζω ότι τώρα είμαστε σε μια μεταβατική φάση. Έληξε το προηγούμενο πρόγραμμα. Υπάρχει μια νέα πρόσκληση, μια νέα προκήρυξη για περίπου χίλια πεντακόσια άτομα για όλη την Ελλάδα με μια πρόνοια να υπάρχει σε κάθε δομή ανοικτής φιλοξενίας και σε κάθε ΚΥΤ ένας υγειονομικός πυρήνας, ο οποίος θα παρέχει πρωτοβάθμια φροντίδα υγείας, θα κάνει ένα triage, μια διαλογή των περιστατικών που έχουν επείγουσα ανάγκη και θα μπορεί να οργανώσει την διακομιδή των περιστατικών που έχουν αυξημένες απαιτήσεις φροντίδας στις όμορες δημόσιες δομές. Επίσης, έχουμε προβλέψει μια πολύ σημαντική ενίσχυση και με ιατρικό και με λοιπό προσωπικό και των όμορων δημόσιων δομών, δηλαδή των κέντρων υγείας και των νοσοκομείων στη περιοχή.
Κύριε Υπουργέ, έχετε και τη δευτερολογία σας. Μας πιέζει ο χρόνος, διότι πρέπει να προχωρήσουμε και στην επερώτηση.
Βεβαίως, κύριε Πρόεδρε. Και ταυτόχρονα θέλουμε μέσα από το προσωπικό αυτό, με βάση ένα ειδικό πρωτόκολλο που έχουμε φτιάξει με τις οδηγίες και τις κατευθυντήριες γραμμές του ΠΟΥ και του Διεθνούς Οργανισμού Μετανάστευσης, να υπάρχει μια αξιόπιστη διακρίβωση της ευαλωτότητας αυτών των ανθρώπων και στη συνέχεια αυτοί που πραγματικά κρίνονται ευάλωτοι να μπορούν να προωθούνται στην ενδοχώρα. Αυτή είναι η στρατηγική μας. Η στρατηγική είναι αποσυμφόρηση των νησιών. Υπάρχει το πλάνο του Υπουργείου Μεταναστευτικής Πολιτικής ότι μέσα στον Νοέμβρη θα υπάρξει μία σημαντική βελτίωση σε αυτό το επίπεδο και θυμίζω ότι ήδη έχουν μετακινηθεί τρεις χιλιάδες άνθρωποι από τη Μόρια και αυτή τη στιγμή είναι επτά χιλιάδες επτακόσιοι οι άνθρωποι οι οποίοι παραμένουν σε αυτόν τον καταυλισμό.
Ευχαριστούμε τον κύριο Υπουργό. Κύριε Φωτήλα, παρακαλώ, όσο πιο σύντομος μπορείτε να είστε, για να προχωρήσουμε στο επόμενο μέρος, στην επίκαιρη επερώτηση που έχετε καταθέσει ως Κοινοβουλευτική Ομάδα, που επίσης είναι πολύ σημαντική.
Κύριε Υπουργέ, μου απαντήσατε και μου είπατε ότι φταίει για όλα αυτά το ότι είναι πάρα πολλοί οι μετανάστες και οι πρόσφυγες. Αυτό δεν είναι απάντηση που περίμενα από έναν Υπουργό. Η δουλειά σας δεν είναι να διαπιστώνετε ούτε να μου αιτιολογείτε. Η δουλειά σας είναι να δίνετε λύσεις στα προβλήματα. Σας ρώτησα συγκεκριμένα τι έκανε το Υπουργείο και συγκεκριμένοι εποπτευόμενοι φορείς. Τι έκανε το Σώμα Επιθεωρητών Υγείας, το έκανε το Εθνικό Συμβούλιο Δημόσιας Υγείας, τι έκανε το ΕΚΕΠΥ, τι έκανε το ΚΕΕΛΠΝΟ. Είναι συγκεκριμένοι φορείς που έχουν αρμοδιότητες σχετικά με κρίσεις. Δεν μου είπατε τίποτα και η αλήθεια είναι ότι δεν μπορούσατε να μου πείτε τίποτα. Η αλήθεια είναι ότι η ερώτησή μου ήταν ρητορική, διότι εγώ ξέρω ότι δεν έχετε κάνει τίποτα. Και καλά, εγώ τα λέω, είμαι κακός αντιπολιτευτικός και δεν ξέρω τι άλλο, τα βλέπω όλα μαύρα, αλλά εσείς, κύριε Υπουργέ και ο Αναπληρωτής σας, που είστε γιατροί - γιατροί ξαναλέω, πέρα από μέλη της Κυβέρνησης - οι Γενικοί Γραμματείς του Υπουργείου σας, που είναι γιατροί, είστε στ' αλήθεια ευχαριστημένοι; Είστε στ' αλήθεια υπερήφανοι από αυτό που συμβαίνει στη Μόρια, στη Σάμο, στη Χίο; Και όπως πολύ καλά γνωρίζετε, αυτή τη στιγμή που μιλάμε, στοιβάζονται κυριολεκτικά πάνω από 20.000 άνθρωποι σε υποδομές που μπορούν να αντέξουν λιγότερους από τους μισούς. Η δε ελάφρυνση, που εξήγγειλε ο Υπουργός Μεταναστευτικής Πολιτικής, ξέρουμε πόσο καιρό θα κάνει και πότε θα δώσει πραγματικά αποτελέσματα. Τώρα, όμως, επειδή μιλήσατε για τις εκατοντάδες προσλήψεις που γίνονται μέσα από το πρόγραμμα «PHILOS» και αφορούν σε ιατρικό, νοσηλευτικό και διοικητικό προσωπικό στις δομές φιλοξενίας, κατ' αρχάς, κύριε Υπουργέ, ξέρετε ότι προσπαθώ να δείχνω διάθεση συνεννόησης, ειδικά σε ζητήματα υγείας, όπως για παράδειγμα στο φάρμακο και στη διακομματική επιτροπή. Εδώ, όμως, τα πράγματα είναι διαφορετικά και είμαι υποχρεωμένος να καταγγείλω. Στο ζήτημα της «PHILOS» δεν διστάσατε, κύριε Υπουργέ, να στήσετε ένα απίστευτα ρουσφετολογικό μηχανισμό στην πλάτη απελπισμένων ανθρώπων, για να προσλάβετε τους δικούς σας ανθρώπους και αφήστε τώρα αυτά τα περί εποπτείας του ΑΣΕΠ στον διαγωνισμό. Όλοι γνωρίζουμε πώς έγιναν αυτές οι προσλήψεις με τις γνωστές τριμελείς επιτροπές, για να ακούει κιόλας κι ο κόσμος και να καταλαβαίνει, διότι αν τον κάνει ο ΑΣΕΠ έναν διαγωνισμό σημαίνει ότι θέτει και τα κριτήρια. Αυτό που έχουμε εποπτεία ΑΣΕΠ σημαίνει ότι εσείς θα τα θέσετε τα κριτήρια. Θα πείτε ότι εγώ θέλω έναν ξανθό μουστακαλή 1,60 και ο ΑΣΕΠ απλά θα πρέπει να πει ότι αυτός που κέρδισε είναι ξανθός μουστακαλής και 1,60. Αυτή είναι η εποπτεία του ΑΣΕΠ, κύριε Υπουργέ. Θέλετε να σας δώσω ένα παράδειγμα; Την αδελφή εν ενεργεία Υπουργού, η οποία προσελήφθη με το πρόγραμμα «PHILOS» και έμεινε στο γραφειάκι της, δεν πήγε στη Μόρια, αναισθησιολόγος. Τι θα πήγαινε να κάνει αναισθησιολόγος άνθρωπος στη Μόρια; Και προλάβατε, πριν λήξει - μη μείνει και μια μέρα ξεκρέμαστη από το γραφείο της στον τέταρτο όροφο - να βγάλετε υπουργική απόφαση την ημέρα που έληγε η σύμβαση με το «PHILOS» και την κάνατε σύμβουλο του Προέδρου του ΚΕΕΛΠΝΟ. Δεν φτάνει, δηλαδή, που βγάλατε μισθό για τον Πρόεδρο του ΚΕΕΛΠΝΟ, του προσφέρετε και συμβούλους. Και γνωρίζετε ότι και εδώ και έναν χρόνο υπάρχει καταγγελία από τον Σύλλογο Εργαζομένων του ΚΕΕΛΠΝΟ την οποία θα καταθέσω στη Βουλή με τα σχετικά δημοσιεύματα. Στη Γενική Επιθεωρήτρια Δημόσιας Διοίκησης, τη γνωστή κ. Παπασπύρου - ξέρουμε ποια είναι - που όλως περιέργως εδώ σιωπά, αλλά και στην Εισαγγελία Διαφθοράς για τη Διαχείριση του Ευρωπαϊκού Προγράμματος «PHILOS» και τα γνωστά 20 εκατομμύρια που δόθηκαν από την Ευρωπαϊκή Ένωση για το μεταναστευτικό, αλλά διατέθηκαν για ρουσφετολογικές προσλήψεις. Μάλιστα, και η ενιαία επιχορήγηση, αυτή που μας είπατε τώρα, τα 50 εκατομμύρια, φαίνεται ότι δεν θα διατεθεί για τις ανάγκες του προσφυγικού και του hot spot, αλλά τα χρήματα θα δοθούν για την πρόσληψη συμβασιούχων κάθε ειδικότητας για εξήντα πέντε τουλάχιστον διαφορετικές δομές και όχι μόνο για τα hot spots. Είδατε στη σχετική επιστολή του Ευρωπαίου Επίτροπου κ. Αβραμόπουλου - ορίστε, σας δίνω και το σχετικό έγγραφο - τι λέει για τις αδιαφανείς διαδικασίες προσλήψεως στο πρόγραμμα «PHILOS», καθώς και για τον απαράδεκτο σχεδιασμό του, που προβλέπει ανανέωση συμβάσεων, με λεφτά μάλιστα του κρατικού προϋπολογισμού. Θα το καταθέσω στα Πρακτικά. Πώς απαντάτε, κύριε Υπουργέ, σε όλες αυτές τις καταγγελίες; Πείτε μας, επιτέλους, ποιες άλλες ενέργειες θα κάνετε, προκειμένου να τελειώσει αυτή η κατάσταση, αυτή η εικόνα ντροπής που διασύρει τη χώρα διεθνώς σε όλο τον κόσμο. Σας ευχαριστώ.
Ευχαριστούμε τον κ. Φωτήλα. Κύριε Υπουργέ, έχετε τον λόγο για τρία λεπτά.
Κύριε συνάδελφε, νομίζω ότι με τη δευτερολογία σας αποκαλύφθηκε απολύτως η υποκρισία αυτής της ερώτησης.
Αυτό θα γίνεται κάθε φορά;
Η απόλυτη υποκρισία αυτής της ερώτησης. Ένας πολιτικός χώρος, οι άνθρωποι του οποίου χρησιμοποιούν την πιο μισαλλόδοξη και αντιμεταναστευτική ρητορεία, οι άνθρωποι του οποίου μιλούν για λαθρομετανάστες, οι άνθρωποι του οποίου πυροδοτούν εκδηλώσεις ξενοφοβικές, μισαλλόδοξες και ρατσιστικές ανά την Ελλάδα, νομίζω ότι το λιγότερο που μπορεί να κάνει είναι να μην προκαλεί με τέτοιου τύπου ερωτήσεις. Καρφάκι δεν σας καίγεται, αγαπητέ μου συνάδελφε, για την αξιοπρέπεια των προσφύγων και για την υγεία τους!
Εσάς που σας καίγεται;
Το μόνο που σας νοιάζει είναι τα ψηφαλάκια της ακροδεξιάς. Γι' αυτά κόπτεσθε και εκεί στοχεύουν αυτές οι παρεμβάσεις. Εμείς, λοιπόν, παρά τα προβλήματα και παρά τη χρεοκοπία της χώρας, διαχειριστήκαμε την αιχμή μιας τεράστιας προσφυγικής και μεταναστευτικής κρίσης, πρωτοφανούς για τα μεταπολεμικά χρονικά στην Ευρώπη. Είναι ένα πρόβλημα που υπερβαίνει σαφέστατα τις αντοχές μια μεμονωμένης χώρας και γι' αυτό ζητούμε ευρωπαϊκή αλληλεγγύη και αλλαγή των κανονισμών γύρω από το άσυλο. Επιτρέψτε μου να πω - το ξαναλέω και προκαλώ να υπάρξει αντίλογος - ότι δεν υπήρξε κανένα σοβαρό πρόβλημα δημόσιας υγείας εξαιτίας του προσφυγικού. Δεν υπήρξε ούτε ένα κρούσμα ιλαράς. Από τα τρεις χιλιάδες πεντακόσια κρούσματα που παρατηρήθηκαν σε όλη την Ελλάδα, δεν υπήρξε ούτε ένα κρούσμα ιλαράς στο ΚΥΤ της Μόριας, επειδή ακριβώς είχαν γίνει οι κατάλληλοι εμβολιασμοί. Επειδή λέτε «τι κάνατε;», αγαπητέ συνάδελφε, είχαν γίνει τριάντα πέντε χιλιάδες εμβολιασμοί το 2017 και ήδη μέχρι τον Ιούλιο του 2018 έχουν γίνει έντεκα χιλιάδες με τη συνεργασία του ΚΕΕΛΠΝΟ και άλλων μη κυβερνητικών οργανώσεων. Υπήρξε επιδημιολογική επιτήρηση. Όταν υπήρχαν κρούσματα γαστρεντερίτιδας, άλλων λοιμωδών νοσημάτων και σποραδικά κάποια κρούσματα φυματίωσης, υπήρξε έγκαιρη παρέμβαση, περιορισμός των κρουσμάτων και δεν υπήρξε διασπορά ούτε στον προσφυγικό πληθυσμό ούτε φυσικά στον πληθυσμό της ευρύτερης περιοχής. Δυσκολίες και προβλήματα, προφανώς, υπάρχουν και τα αναγνώρισα εξ αρχής. Αυτό δεν σημαίνει, όμως, ότι υπάρχει κίνδυνος, όπως αυτός τον οποίο επαναλαμβάνετε. Αυτή η ιστορία της υγειονομικής βόμβας έχει καταντήσει ανέκδοτο. Τρία χρόνια ακούμε ότι θα ενεργοποιηθεί υγειονομική βόμβα και δεν ενεργοποιείται, ακριβώς επειδή υπάρχει οργανωμένη πολιτεία, επειδή υπάρχουν επιστημονικοί φορείς που παρακολουθούν τα θέματα, επειδή υπάρχουν επιστήμονες που συνεισφέρουν με τη γνώση τους στην αντιμετώπισή τους. Με το να λέτε ότι οι άνθρωποι που προσλαμβάνονται για να πάνε στα ΚΥΤ και στα νησιά και στην ενδοχώρα, για να πάνε στα ΠΡΟΚΕΚΑ, όπου έχουμε διοικητικά κρατούμενους μετανάστες και να προσφέρουν υγειονομικές υπηρεσίες, κάτω από αντίξοες συνθήκες, είναι προσπάθεια κομματικής άλωσης και προσπάθεια δημιουργίας πελατειακών σχέσεων πραγματικά προσβάλλετε την αξιοπρέπεια αυτών των ανθρώπων και τη νοημοσύνη τους. Κάνουμε «αμάν» να ενισχύσουμε αυτή την περίοδο με κίνητρα την προσέλκυση ιδιαίτερα γιατρών όπου υπάρχει πρόβλημα και διαπολιτισμικών διερμηνέων, κάνουμε μια προσπάθεια να ενισχύσουμε την κρατική φροντίδα και να υπάρχει συνέργεια και προφανώς ένα πλαίσιο αποτελεσματικής συνεργασίας με τις υπόλοιπες μη κυβερνητικές οργανώσεις, κάνουμε προσπάθεια να ενεργοποιήσουμε τους υγειονομικούς φορείς των τοπικών κοινωνιών και να συνεισφέρουν και εσείς όλο αυτό το πράγμα το μεταχειρίζεστε με έναν χυδαίο, αντιπολιτευτικό και λαϊκίστικο τρόπο, ακριβώς, όπως είπα και πριν, στοχεύοντας στα ψηφαλάκια της ακροδεξιάς.
Ευχαριστούμε τον κύριο Υπουργό. Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Πριν συνεχίσουμε με την ημερήσια διάταξη των επερωτήσεων, υπάρχουν τέσσερα αιτήματα συναδέλφων για άδεια απουσίας στο εξωτερικό. Ο Βουλευτής Αχαΐας της Νέας Δημοκρατίας κ. Ανδρέας Κατσανιώτης ζητεί άδεια ολιγοήμερης απουσίας στο εξωτερικό από τις 25 Οκτωβρίους έως τις 29 Οκτωβρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. [[ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ]] Ο Ανεξάρτητος Βουλευτής Β΄ Αθηνών κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από τις 22 Οκτωβρίου έως τις 25 Οκτωβρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής Κέρκυρας του ΣΥΡΙΖΑ κ. Κωνσταντίνος Παυλίδης ζητεί άδεια ολιγοήμερης απουσίας στο εξωτερικό από τις 24 Οκτωβρίου έως τις 30 Οκτωβρίου. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Ανεξάρτητος Βουλευτής Αχαΐας κ. Νικόλαος Νικολόπουλος ζητεί άδεια ολιγοήμερης απουσίας στο εξωτερικό από τις 23 Οκτωβρίου έως τις 25 Οκτωβρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 3/3/9-10-2018 επίκαιρη επερώτηση των Βουλευτών της Νέας Δημοκρατίας κ.κ. Άννας - Μισέλ Ασημακοπούλου, Ελευθερίου Αυγενάκη, Μιλτιάδη Βαρβιτσιώτη, Απόστολου Βεσυρόπουλου, Μαυρουδή (Μάκη) Βορίδη, Γεωργίου Βλάχου, Σοφίας Βούλτεψη, Γεωργίου Γεωργαντά, Κωνσταντίνου Γκιουλέκα, Αθανάσιου Δαβάκη, Νικολάου - Γεωργίου Δένδια, Κωνσταντίνου Καραγκούνη, Θεόδωρου Καράογλου, Γεωργίου Καρασμάνη, Δημητρίου Κυριαζίδη, Παναγιώτη (Νότη) Μηταράκη, Θεοδώρας (Ντόρας) Μπακογιάννη, Νικολάου Παναγιωτόπουλου, Χρήστου Σταϊκούρα, Δημητρίου Σταμάτη, Κωνσταντίνου Τασούλα, Κωνσταντίνου Τζαβάρα, Ιωάννη Τραγάκη, Κωνσταντίνου Τσιάρα, Θεόδωρου Φορτσάκη, Μάξιμου Χαρακόπουλου και Κωνσταντίνου (Κωστή) Χατζηδάκη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τις αλλεπάλληλες και σοβαρές καταγγελίες για τη διοίκηση και λειτουργία της ΕΡΤ Α.Ε.. Τον λόγο έχει η πρώτη επερωτώσα Βουλευτής κ. Άννα - Μισέλ Ασημακοπούλου. Κυρία συνάδελφε, έχετε δέκα λεπτά στη διάθεσή σας.
Κύριε Πρόεδρε, κύριοι Υπουργοί, κυρίες και κύριοι συνάδελφοι, αφορμή για τη σημερινή επίκαιρη επερώτηση αποτέλεσαν οι αλλεπάλληλες και πάρα πολύ σοβαρές καταγγελίες για τη διοίκηση και τη λειτουργία της ΕΡΤ. Θα ήθελα να ξεκαθαρίσω κάτι από την αρχή. Εμείς στη Νέα Δημοκρατία στηρίζουμε τη δημόσια τηλεόραση. Πιστεύουμε ότι η δημόσια τηλεόραση πρέπει να υπάρχει. Αναγνωρίζουμε ότι υπάρχουν στη δημόσια τηλεόραση εργαζόμενοι οι οποίοι κάνουν τη δουλειά τους με επάρκεια και συνέπεια. Πιστεύουμε ότι ο ρόλος της δημόσιας τηλεόρασης είναι πολύ σημαντικός τόσο για την κοινωνία όσο και για τη δημοκρατία. Δυστυχώς, όμως, αυτό το οποίο έχουμε σήμερα, απλά δεν είναι δημόσια τηλεόραση. Η ΕΡΤ σήμερα είναι κρατική τηλεόραση, η οποία λειτουργεί ως φερέφωνο κυβερνητικής προπαγάνδας. Τόσο απλά! Η απόδειξη είναι ότι οι πολίτες τής γυρνούν την πλάτη. Έχουμε μια δημόσια τηλεόραση που την πληρώνουμε όλοι, αλλά δεν την βλέπει σχεδόν κανείς. Δεν είναι, λοιπόν, ούτε δημόσια ούτε τηλεόραση. Είναι απλά άλλο ένα χαράτσι. Προφανώς, τα προβλήματα της δημόσιας τηλεόρασης δεν είναι σημερινά, είναι διαχρονικά, αλλά με την έλευση των ΣΥΡΙΖΑ - ΑΝΕΛ στην εξουσία το κακό έχει παραγίνει πια. Στο παρελθόν η ΕΡΤ είχε καλύτερες στιγμές, είχε χειρότερες στιγμές, πρόβαλε κατά καιρούς και ορισμένα αληθινά διαμάντια, για να λέμε τα πράγματα με το όνομά τους, όμως, συνολικά δεν έπειθε ποτέ ούτε ότι ήταν αντικειμενική ως προς το έργο της ούτε ότι ήταν αξιοκρατική ως προς τη λειτουργία της ούτε ότι ήταν αποδοτική και διαφανής στα οικονομικά της. Η ΕΡΤ διαχρονικά υπήρξε, όμως, σταθερά δυο πράγματα: Υπήρξε σύμβολο και υπήρξε και εργαλείο. Υπήρξε σύμβολο ημετεροκρατίας και εργαλείο παλαιοκομματικών πρακτικών. Κάστρο των βολεμένων την είπαν κάποιοι. Στα χρόνια της κρίσης κατρακύλησε περισσότερο και έγινε σύμβολο μιζέριας και εργαλείο ενός φθίνοντος κρατισμού. Ο ΣΥΡΙΖΑ, πριν καθιερώσει διεθνώς τον όρο «kolotoumba», εκμεταλλεύτηκε πολιτικά την ΕΡΤ ως σύμβολο όσων ήταν τότε στα κάγκελα και σήμερα καταγγέλλουν αυτούς που στήνουν αγάλματα στον προαύλιο χώρο της ΕΡΤ, για να τιμήσουν τους αγώνες τους. Τώρα, όμως, πια η ΕΡΤ έχει μετατραπεί σε κάτι ακόμα χειρότερο: Είναι σύμβολο όλων όσων πρέπει να αφήσουμε πίσω μας και εργαλείο ωμής κομματικής προπαγάνδας. Κυρίες και κύριοι συνάδελφοι, πολλοί προσπάθησαν να τα αλλάξουν όλα αυτά - διαδοχικές κυβερνήσεις, διαδοχικές διοικήσεις. Στάθηκε, όμως, αδύνατο. Και μετά από λίγο, εγκατέλειπαν την προσπάθεια, γιατί το «κάστρο των βολεμένων» αποδείχθηκε ότι ήταν ένα πάρα πολύ ανθεκτικό κάστρο. Η κυβέρνηση Σαμαρά προσπαθούσε να εξυγιάνει την ΕΡΤ, αλλά οι αντιστάσεις ήταν τόσο ισχυρές, τα συμφέροντα ήταν τόσο μεγάλα και έτσι πάρθηκε η δύσκολη απόφαση. Ό,τι δεν λύνεται, κόβεται. Τελικά, δεν έκλεισε τη δημόσια τηλεόραση. Έκλεισε έναν δημόσιο φορέα, την ΕΡΤ, που είχε κακοφορμίσει πια. Στη θέση της ΕΡΤ άνοιξε αμέσως ένας νέος δημόσιος φορέας, η ΝΕΡΙΤ, που ήταν πολύ πιο υγιής. Και αυτό αποδεικνύεται από το γεγονός ότι είχε πολύ σύντομα πολύ μεγαλύτερη τηλεθέαση από την παλιά ΕΡΤ. Μάλιστα, το 2014 η ΝΕΡΙΤ είχε υψηλότερα ποσοστά τηλεθέασης απ' ό,τι έχει η ΕΡΤ σήμερα που σπαράσσεται πλέον από τις εσωτερικές φαγωμάρες και τις καταγγελίες κακοδιοίκησης και σκανδάλων. Η ΝΕΡΙΤ τότε ασκούσε κριτική στην Κυβέρνηση πολύ πιο αυστηρή απ' ό,τι τα άλλα ιδιωτικά κανάλια, γιατί αυτό πρέπει να κάνει η δημόσια τηλεόραση. Σήμερα, η κυβερνητική προπαγάνδα της νέας ΕΡΤ είναι ανυπόφορη, ακόμα και για τους δικούς σας κυβερνητικούς Βουλευτές κάποιες φορές. Και αυτό δεν είναι δημόσια τηλεόραση. Ακόμη και η σύντομη μεταβατική περίοδος μεταξύ ΕΡΤ και ΝΕΡΙΤ έγινε σύμβολο και εργαλείο, το περίφημο «μαύρο». Έγινε σύμβολο λαϊκισμού και εργαλείο της ιδεοληψίας σας. Όσοι χρησιμοποιούν αυτό το επιχείρημα - καραμέλα περί μαύρου ξεχνούν, βέβαια, ότι το «μαύρο» ήταν συχνότατο φαινόμενο στην ΕΡΤ πολύ πριν κλείσει. Αναφέρω ενδεικτικά ότι το 2011 έγιναν δεκαοκτώ στάσεις εργασίας, δέκα εικοσιτετράωρες απεργίες και δύο τριήμερες απεργίες. Το 2012 έγιναν δύο απεργίες μέχρι τον Οκτώβριο. Από τον Οκτώβριο και μετά, όταν δηλαδή είχε αναλάβει η κυβέρνηση Σαμαρά, είχαμε σαράντα δύο συνεχόμενες ημέρες χωρίς δελτίο ειδήσεων. Αυτό τι είναι δηλαδή; Δεν είναι «μαύρο»; [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Το πρώτο μισό του 2013 έγιναν τριάντα εννέα στάσεις εργασίας, είκοσι απεργίες και είχαμε έντεκα Σαββατοκύριακα χωρίς δελτία ειδήσεων. Αυτό τι είναι; Δεν είναι «μαύρο»; Είχαμε σημαντικά γεγονότα, όπως η επίσκεψη του Γάλλου Προέδρου Ολάντ, η επίσκεψη του κ. Σαμαρά στην Κίνα που η ΕΡΤ δεν τα προέβαλε. Γιατί; Διότι απεργούσε. Αυτό δηλαδή δεν είναι «μαύρο»; Ακούστε κι αυτό, που είναι πραγματικά συγκλονιστικό, διότι δεν έχει να κάνει με το τι λέμε εμείς τώρα, αλλά με το τι έλεγαν οι εργαζόμενοι στην ΕΡΤ τότε, τον Ιανουάριο του 2012: Εκατόν είκοσι επτά δημοσιογράφοι της ΕΡΤ υπογράφουν κείμενο με τίτλο «Φτάνει πια!». Το καταθέτω για τα Πρακτικά, παρακαλώ. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας διαβάζω επί λέξει: Ζητούσαν «να σταματήσουν οι κινητοποιήσεις χωρίς πρόγραμμα, ο φετιχισμός των κινητοποιήσεων που συνοδεύεται από την πλήρη διακωμώδηση των δημοκρατικών διαδικασιών». Αυτά κατήγγειλαν τότε δεκάδες δημοσιογράφοι της ΕΡΤ ενυπόγραφα. Αυτή ήταν η κατάσταση της ΕΡΤ πριν το «μαύρο». Πενήντα αποφάσιζαν για τους επτακόσιους. Αυτό σταμάτησε με τη ΝΕΡΙΤ. Αυτό ακριβώς ήρθατε εσείς να αναβιώσετε και όχι μόνο. Ήρθατε να το τερματίσετε. Σας περιγράφω, λοιπόν, εγώ την κατάσταση της σημερινής ΕΡΤ. Δεν θα την περιγράψω όμως με δικά μου λόγια, κύριοι Υπουργοί. Θα την περιγράψω με τα λόγια που χρησιμοποίησαν σε δεκάδες δημόσιες τοποθετήσεις τους άνθρωποι που έχουν εργαστεί στην ΕΡΤ, είτε σε θέσεις ευθύνης είτε ως δημοσιογράφοι, αποκλειστικά επί των δικών σας ημερών, δηλαδή με δικά σας λόγια. Πρώτος Πρόεδρος της ΕΡΤ, ο κ. Τσακνής, παραιτήθηκε δυόμισι χρόνια αργότερα, πέρσι τον Οκτώβριο, καταγγέλλοντας: «Το πιο άρρωστο τμήμα του κρατικοδίαιτου συνδικαλισμού». Το καταθέτω για τα Πρακτικά, παρακαλώ. Πρόσφατα, εντεταλμένος Σύμβουλος Προγράμματος της ΕΡΤ ο κ. Κρίμπαλης εγκάλεσε τη διοίκηση της ΕΡΤ ότι «λειτουργεί ως ενιαίο σύστημα εξουσίας που θυμίζει περισσότερο εμπόλεμη φατρία, παρά ορθολογική εταιρική δομή και έχει ως βασικό δόγμα - κάτι θα σας θυμίσει αυτό τώρα - ότι «όποιος δεν είναι μαζί μας, είναι εναντίον μας και άρα, πρέπει να εξοντωθεί με κάθε τρόπο»». Το καταθέτω για τα Πρακτικά, παρακαλώ. Στις 11 Μαΐου 2018 έχουμε επιστολή παραίτησης του Γενικού Διευθυντή Τεχνολογίας της ΕΡΤ, ο κ. Μιχαλίτσης, ο οποίος κατηγορεί τη διοίκηση της ΕΡΤ για το οργανόγραμμα - θα μιλήσουν άλλοι συνάδελφοι γι' αυτό - το οποίο χαρακτηρίζει «εξάμβλωμα που γυρίζει οργανωτικά την εταιρεία στον προηγούμενο αιώνα». Το καταθέτω για τα Πρακτικά, παρακαλώ. Στις 2 Σεπτεμβρίου 2018, ο Αναπληρωτής Διευθύνων Σύμβουλος της ΕΡΤ, ο κ. Θαλασσινός, καταγγέλλει: «Με έωλες - στα όρια της παρατυπίας - διαδικασίες, με αποκλεισμούς και εξοστρακισμούς η ΕΡΤ παραδίδεται σταδιακά στην απαξίωση, την περιθωριοποίηση και την αδράνεια». Το καταθέτω για τα Πρακτικά, παρακαλώ. Λίγες ημέρες αργότερα, στις 12 Σεπτεμβρίου, ο δημοσιογράφος κ. Αλαφογιώργος καλεί τον πρόεδρο της Ένωσης Εισαγγελέων «να επιληφθεί των δαπανών εκτός ΕΡΤ που επιβαρύνουν άσκοπα την υπηρεσία και να ελέγξουν το δημόσιο χρήμα». Το καταθέτω για τα Πρακτικά, παρακαλώ. Σας φτάνουν αυτά; Θέλετε κι άλλα; Έχει πολλά ακόμα. Στις 25 Οκτωβρίου έχουμε επιστολή προς τους εργαζόμενους από τον Γενικό Διευθυντή τον κ. Καπάκο, όπου λέει: «Ήρθα στην ΕΡΤ για δουλειά και όχι για δουλειές. Καταλαβαινόμαστε;». Πώς δεν καταλαβαινόμαστε! Το καταθέτω για τα Πρακτικά, παρακαλώ. Αν θέλετε και άλλα, ρωτήστε τα μέλη της «τομεακής» των δημοσιογράφων του ΣΥΡΙΖΑ. Αυτοί συνεδρίασαν παρουσία της κ. Σβίγκου, του κ. Σκουρλέτη, του κ. Κρέτσου την περασμένη εβδομάδα στο Μεταξουργείο και παρέδωσαν ένα ψήφισμα με καταγγελίες. Το καταθέτω για τα Πρακτικά, παρακαλώ. Κλείνω, όμως, με το αγαπημένο μου, τη δήλωση του κ. Φίλη στις 2-10-2018. Λέει, λοιπόν, ο κ. Φίλης: «Η ΕΡΤ δεν λειτουργεί όπως είναι αναγκαίο για μια δημόσια τηλεόραση. Η ΕΡΤ είναι ένα κανάλι που έχει παραδιοίκηση, κυβερνάται από το παλιό συντεχνιακό καθεστώς, ένα καθεστώς συμφερόντων. Πολιτικά αυτό που παράγεται δεν είναι ποιοτικό προϊόν ούτε προσφέρει απροκάλυπτη και σε βάθος ενημέρωση». Και καταλήγει ότι «η ευθύνη της Κυβέρνησης είναι αποκλειστική». Το καταθέτω για τα Πρακτικά, παρακαλώ. Αυτά, λοιπόν, ήθελα να πω για τη λειτουργία της ΕΡΤ με λόγια δικών σας. Παίρνω και τον χρόνο της δευτερολογίας μου, κύριε Πρόεδρε. Περνάω τώρα σε κάτι τελευταίο, σε δύο σοβαρά επεισόδια με προσβολές και αήθεις εκφράσεις κατά του Προέδρου της Νέας Δημοκρατίας, του κ. Κυριάκου Μητσοτάκη, αλλά και κατά του πρώην Πρωθυπουργού, του κ. Αντώνη Σαμαρά. Πρόκειται για τον κ. Καψώχα, ο οποίος πριν από ένα μήνα περίπου είπε ότι ακούγοντας τον Αρχηγό της Αξιωματικής Αντιπολίτευσης νόμιζε ότι άκουγε τον θεωρητικό του φασισμού, τον κ Σέρτζιο Πανούτσιο, ο οποίος εισήγαγε στοιχεία εθνικισμού στην Ιταλία του Μουσολίνι - αν είναι δυνατόν! - και για τον παραγωγό της ΕΡΤ, τον κ. Δημήτρη Αναστασόπουλο, ο οποίος προέτρεψε τον Φεβρουάριο του 2018 δημόσια, μέσω μέσου κοινωνικής δικτύωσης, να γιαουρτώσουν οι πολίτες τον πρώην Πρωθυπουργό κ. Αντώνιο Σαμαρά. Ο κ. Παππάς σε ερώτηση που έκανα έκανε τον ανήξερο, έκανε πως δεν καταλαβαίνει και ο Διευθύνων Σύμβουλος, ο κ. Κωστόπουλος, μου απαντά: «Η ΕΡΤ δεν δύναται και δεν έχει κανένα δικαίωμα να ελέγχει το περιεχόμενο αναρτήσεων στους προσωπικούς λογαριασμούς που διατηρούν στα μέσα κοινωνικής δικτύωσης οι εργαζόμενοι στην εταιρεία, οι οποίοι έχουν την αποκλειστική ευθύνη για τα γραφόμενά τους. Καταθέτω για τα Πρακτικά, παρακαλώ, την απάντηση του κυρίου Κωστόπουλου. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ρωτάω, κύριε Παππά: Αν ένας εργαζόμενος στην ΕΡΤ ή σε μέσο κοινωνικής δικτύωσης προτρέψει τον κόσμο να γιαουρτώσουν τον κ. Τσίπρα, πώς θα αντιδράσετε; Μου απαντάτε, αν θέλετε. Πάντως, εγώ αμφιβάλλω αν θα μου πείτε αυτά τα οποία είπε ο κ. διευθύνων σύμβουλος στην ερώτηση. Κυρίες και κύριοι συνάδελφοι, έχω καταθέσει πάμπολλες ερωτήσεις στο πλαίσιο του κοινοβουλευτικού ελέγχου για θέματα που αφορούν στην ΕΡΤ. Για να μην σας κουράσω, καταθέτω μία λίστα για τα Πρακτικά, παρακαλώ. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν θα σας απασχολήσω με λεπτομέρειες. Θα σας πω ότι οι απαντήσεις του Υπουργού εντάσσονται σε δύο κατηγορίες. «Καμμία απάντηση», αυτή είναι η μία κατηγορία. Και η άλλη κατηγορία είναι η απάντηση «πολιτική κονσέρβα». Όταν εμείς ρωτάμε, εσείς δεν απαντάτε. Όταν οι άνθρωποι που εσείς διορίσατε σας καταγγέλλουν, εσείς κάνετε πως δεν ακούτε. Κι όταν και τα δικά μας στελέχη και τα δικά σας στελέχη και οι Βουλευτές σας οι ίδιοι εδώ μέσα σας τα λένε, εσείς σφυρίζετε αδιάφορα. Είστε εδώ; Γιατί εμείς εδώ είμαστε. Ακούτε; Γιατί εμείς ακούμε. Καταλαβαίνετε; Γιατί ο κόσμος πλέον έχει καταλάβει τι γίνεται στην ΕΡΤ. Κυρίες και κύριοι συνάδελφοι, κύριε Πρόεδρε, ευχαριστώ για την ανοχή σας. Κλείνω, με τα λόγια του Προέδρου μας, του κ. Κυριάκου Μητσοτάκη: «Η χώρα μας χρειάζεται δημόσια τηλεόραση, αλλά όχι όργανο κυβερνητικής προπαγάνδας. Στόχος μας είναι η ΕΡΤ να γίνει ένα πραγματικά δημόσιο και ακηδεμόνευτο μέσο μαζικής ενημέρωσης. Από απεχθές σύμβολο κομματοκρατίας και εργαλείο απροκάλυπτης προπαγάνδας και λασπολογίας, που είναι σήμερα, να γίνει επιτέλους ένα υπόδειγμα πραγματικής, δημόσιας τηλεόρασης, σύμφωνα με τα καλύτερα διεθνή πρότυπα, με συντακτική και λειτουργική ανεξαρτησία, πλήρως προσαρμοσμένη στο σύγχρονο ψηφιακό περιβάλλον, με τις αξίες του πλουραλισμού, της αξιοκρατίας και της αντικειμενικότητας ως σημαία και με τις έννοιες - άγνωστες λέξεις για εσάς - της λογοδοσίας, της διαφάνειας και της ευθύνης ως πλαίσιο διακυβέρνησης». Και η δημόσια τηλεόραση με τον Κυριάκο Μητσοτάκη θα γίνει ακριβώς αυτό και θα παραμείνει σύμβολο και εργαλείο. Θα είναι σύμβολο του ότι μπορούμε καλύτερα και εργαλείο για να φτιάξουμε την Ελλάδα που μας αξίζει. Και γι' αυτό αυτήν τη φορά θα πρέπει να πέσει πραγματικό «μαύρο», όχι «μαύρο» στην ΕΡΤ, αλλά «μαύρο» σ' εσάς στις κάλπες, στις εκλογές που έρχονται. Ευχαριστώ πολύ.
Τον λόγο έχει ο κ. Βορίδης. Κύριε συνάδελφε, θα χρησιμοποιήσετε και τη δευτερολογία σας;
Θα προσπαθήσω να το αποφύγω, κυρία Πρόεδρε. Θα το δούμε στην εξέλιξη.
Εντάξει, ευχαριστώ.
Θα ήθελα να ξεκινήσω λέγοντας το εξής, ότι υπήρξε ένας από τους ζωτικούς μύθους του ΣΥΡΙΖΑ το περίφημο «μαύρο». Ήταν στην ίδια χορεία μύθων που έφεραν τον ΣΥΡΙΖΑ στην εξουσία, όπως ήταν οι αυτοκτονίες, τα μαγκάλια, οι καθαρίστριες. Μία, λοιπόν, από αυτές τις μυθοπλασίες, μία από αυτές τις προπαγανδιστικές τεχνικές ήταν το «μαύρο». Και λέω ότι ήταν προπαγανδιστική τεχνική το «μαύρο» γιατί; Διότι εκείνο το οποίο απεκρύβη επιμελώς από τη δημόσια συζήτηση - και πρέπει να πω επιτυχημένα - ήταν ότι στην πραγματικότητα αμέσως μετά - αλλά αμέσως μετά - τη διακοπή λειτουργίας της ΕΡΤ λειτούργησε η δημόσια τηλεόραση και αμέσως μετά από αυτό το μεταβατικό στάδιο λειτούργησε η ΝΕΡΙΤ. Άρα, στην πραγματικότητα δεν υπήρξε στιγμή όπου αμφισβητήθηκε η δημόσια τηλεόραση. Και θα είχε μια αξία να το σκεφθεί αυτό κανείς, όταν μιλά για τα νομικά. Και τελευταία ο κ. Παππάς εντρυφεί στα νομικά και ειδικώς στα συνταγματικά ζητήματα, καθώς απορρίπτονται και κρίνονται οι νόμοι του ως αντισυνταγματικοί. Άρα, ναι μεν αποτυγχάνει ως νομοθέτης, αλλά ενδεχομένως εμπλουτίζει τις γνώσεις του ως νομικός και παιδεύεται με το Σύνταγμα με καλύτερο τρόπο. Λέει, λοιπόν, το Συμβούλιο της Επικρατείας στο κρίσιμο ζήτημα το εξής: «Έχει προβληθεί ο λόγος ότι θα έπρεπε να ακυρωθεί η νομοθετική ρύθμιση τότε της κυβερνήσεως Σαμαρά λόγω αντίθεσης των εξουσιοδοτικών διατάξεων του άρθρου 14β προς το άρθρο 15 παράγραφος 2 του Συντάγματος». Και απαντά εδώ το Συμβούλιο της Επικρατείας: «Ο λόγος, όμως, αυτός είναι απορριπτέος ως αβάσιμος, προεχόντως διότι στηρίζεται στην εσφαλμένη, όπως αμέσως ανωτέρω εξετέθη, εκδοχή ότι από το άρθρο 15 παράγραφος 2 του Συντάγματος προκύπτει ότι επιβάλλεται να υπάρχει δημόσια ραδιοτηλεόραση». Λέει, δηλαδή, εδώ το Συμβούλιο της Επικρατείας ότι δεν επιβάλλεται από το Σύνταγμα να υπάρχει δημόσια ραδιοτηλεόραση. Λέει, επίσης: «Περαιτέρω, όπως προκύπτει από την ίδια την προσβαλλόμενη πράξη, δηλαδή τις νομοθετικές διατάξεις της κυβερνήσεως Σαμαρά, η κατάργηση της «ΕΡΤ ΑΕ» έγινε πέραν των δημοσιονομικών λόγων, με σκοπό να ιδρυθεί νέος φορέας δημόσιας ραδιοτηλεόρασης, ο νόμος για την ίδρυση του οποίου δημοσιεύτηκε στις 26-7-2013, δηλαδή πριν από τη συζήτηση της υπό κρίση αιτήσεως ακυρώσεως. Εξάλλου, μέχρι να τεθεί σε λειτουργία ο νέος φορέας, άρχισε να λειτουργεί μεταβατικός φορέας δημόσιας ραδιοτηλεόρασης με στελέχωση και οργάνωση, οι οποίες υπερβαίνουν την απλή συμμόρφωση ως προς την απόφαση της Επιτροπής Αναστολών του Συμβουλίου της Επικρατείας, με αποτέλεσμα η λειτουργία του μεταβατικού αυτού φορέα, Ελληνική Δημόσια Ραδιοφωνία και Τηλεόραση, να έχει τακτικό χαρακτήρα, ενώ συνεχίστηκε απρόσκοπτα υπό τον έλεγχο του Εθνικού Συμβουλίου Ραδιοτηλεόρασης και η λειτουργία των ιδιωτικών ραδιοτηλεοπτικών σταθμών εθνικής και τοπικής εμβέλειας». Τι μας λέει αυτή η απόφαση του Συμβουλίου της Επικρατείας; Δύο πολύ ενδιαφέροντα πράγματα: Πρώτον, δεν υπάρχει εκ του Συντάγματος υποχρέωση για λειτουργία δημοσίου φορέα. Παρά του ότι δεν υπάρχει τέτοια υποχρέωση, όμως, η κυβέρνηση τότε προέβλεψε και λειτούργησε ενδιάμεσος φορέας και τελικά δημόσιος φορέας ραδιοτηλεόρασης, που ήταν η ΝΕΤ. Ακούω ένα πρόσθετο επιχείρημα - και θα ήθελα λίγο τη γνώμη του κ. Παππά επ' αυτού - ότι ένας από τους βασικούς λόγους για τους οποίους χρειάζεται η δημόσια ραδιοτηλεόραση είναι το ότι έχει υψηλή ποιότητα. Δεν θα αναφερθώ, βεβαίως, σε όσα αναφέρθηκε η κ. Ασημακοπούλου για την υψηλή ποιότητα της ενημέρωσης του κ. Καψώχα, το πόσο υψηλή ποιότητα έχει αυτού του τύπου η ενημέρωση, το πόσο πολυφωνική, το πόσο πλουραλιστική και κυρίως το πόσο ποιοτική είναι μια τέτοια ενημέρωση. Δεν θα αναφερθώ σε αυτό. Θα πω, όμως, ότι αντιλαμβάνεστε ότι το θέμα της ποιότητας φαντάζομαι ότι πρέπει κάπου να αναγνωρίζεται, να έχει παραλήπτες, κάποιος δηλαδή σε τελευταία ανάλυση να αναγνωρίζει ότι αυτό το πράγμα είναι ποιοτικό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Διότι αν είναι μια τόσο υψηλή ποιότητα, τονίζω, σε ένα μέσο μαζικής επικοινωνίας - η ΕΡΤ Α.Ε. δεν είναι γκαλερί υψηλής τέχνης που την επισκέπτεται όποιος θέλει, δεν είναι ένας σύλλογος που σκέφτεται πάνω στα εξελιγμένα πολιτιστικά σχέδια, είναι ένας μαζικός φορέας της τηλεόρασης - αυτή λοιπόν η υψηλή ποιότητα δεν θα έπρεπε κάπως να αναγνωρίζεται, κάποιος να το βλέπει, κάποιος να λέει ότι σε αυτό το άνυδρο, φριχτό τοπίο των ιδιωτικών βοθροκάναλων - για να χρησιμοποιήσω μια λέξη που αρέσει στον ΣΥΡΙΖΑ - υπάρχει μια ποιοτική όαση και να αναγνωρίζεται; Μάλιστα. Εμ, δεν αναγνωρίζεται. Στοιχεία που παρέχει η ΕΡΤ για την τηλεθέαση από 2-1-2017 έως 26-11-2017: Μερίδιο τηλεθέασης της ΕΡΤ1 στις κακές της στιγμές είναι γύρω στο 4%, στις καλές της στιγμές είναι στο 6,8%. Η ΕΡΤ2 στις κακές της στιγμές είναι γύρω στο 2%, στις καλές της στιγμές στο 4,3% και όλο αυτό στοιχίζει - γιατί έχει μια σημασία να βλέπουμε το κόστος -190 εκατομμύρια ευρώ, τη στιγμή που η ΝΕΡΙΤ στοίχιζε 101 εκατομμύρια ευρώ. Αυτές, λοιπόν, οι συγκρίσεις είναι που πρέπει να οδηγήσουν σε σκέψεις όσους υποστηρίζουν το συγκεκριμένο εγχείρημα και θεωρούν μάλιστα - όπως άκουσα από τον κ. Παππά - ότι βρίσκεται στην καλύτερη δυνατή στιγμή του. Ευχαριστώ πολύ.
Τον λόγο έχει ο κ. Τζαβάρας. Έχετε πέντε λεπτά για την πρωτολογία σας. Μήπως θέλετε να τα ενοποιήσετε;
Κυρία Πρόεδρε, εγώ μάλλον θα πάρω και τον χρόνο της δευτερολογίας μου. Ευχαριστώ πάρα πολύ. Παίρνω αφορμή από την τελευταία παράγραφο του συναδέλφου μου που κατήλθε μόλις από του Βήματος να ρωτήσω, κύριε Υπουργέ: Την απογευματινή ενημερωτική εκπομπή της ΕΡΤ, κατά τη γνώμη σας, θα πρέπει να την τοποθετήσουμε στις καλές στιγμές, εκείνες δηλαδή που έχουν 4% τηλεθέαση, ή στις κακές στιγμές; Πιστεύω, όμως, ότι εσείς ειδικά, είτε κακή τη θεωρείτε αυτή τη στιγμή είτε καλή για την ΕΡΤ, για ένα πρέπει να μας απολογηθείτε ή τουλάχιστον να μας απαντήσετε, για να χρησιμοποιήσω έναν ελαφρύ όρο. Είστε ικανοποιημένος, όταν διαπιστώνετε πόσο πολύ εφαρμόζονται οι εξαγγελίες και οι προδιαγραφές που έχετε περιλάβει στο άρθρο 2 του ν.4324/2015, τον οποίο φέρατε εδώ στη Βουλή και πανηγυρίζοντας μας λέγατε ότι αυτή η παράταξη που κυβερνάει τον τόπο σήμερα μαζί με τους ΑΝΕΛ έχει ένα ιστορικό πλεονέκτημα: Να αποκαταστήσει το «μαύρο» στην ΕΡΤ με μια άνοιξη, με μια παλιγγενεσία ιδεών, καταστάσεων, θεσμών που μιλούν μόνο για τον πολιτισμό και την δημοκρατία; Να σας θυμίσω μερικές διατάξεις, κύριε Υπουργέ. Στο άρθρο 2, λοιπόν, λέτε τα εξής, ότι η ΕΡΤ είναι φορέας δημοκρατίας και πολιτισμού. Το αισθάνεστε, όταν την ακούτε και τη βλέπετε; Επίσης λέτε ότι η ΕΡΤ είναι ένας θεσμός που είναι ανεξάρτητος από το κράτος, από κάθε φορέα δημόσιας ή ιδιωτικής εξουσίας και κυρίως είναι ανεξάρτητος και από όλα τα πολιτικά κόμματα. Έχετε την εντύπωση ότι είναι ανεξάρτητος και απέναντι στον ΣΥΡΙΖΑ; Αυτό το λέω διότι υπάρχει και μια ποσοτική μέτρηση που λέει ότι το 61% των ειδήσεων που αναφέρονται στα κόμματα αφορά τη δράση του ΣΥΡΙΖΑ και μόνο το 14% αφορά την Αξιωματική Αντιπολίτευση που είναι η Νέα Δημοκρατία. Όμως, υπάρχει και ένα άλλο ερώτημα που ήθελα να σας θέσω. Έχετε ορίσει στην παράγραφο 4 του άρθρου 2 ότι μεταξύ του δημοσίου και της ΕΡΤ θα καταρτίζονται συμβάσεις, συμφωνίες αρχών όπως τις λέτε, οι οποίες θα στοχεύουν στην εδραίωση της ανεξαρτησίας της ΕΡΤ. Ερωτώ, λοιπόν, το εξής: Έχει υπάρξει καμμιά τέτοια συμφωνία μέχρι σήμερα; Το ρωτώ διότι σ' αυτές τις συμφωνίες αρχών πρέπει οπωσδήποτε να μας έχετε εξασφαλίσει, πρώτον, τους όρους κάτω από τους οποίους γίνεται με πολυφωνία και πλουραλισμό η μετάδοση των ειδήσεων και, δεύτερον, τους όρους κάτω από τους οποίους γίνεται διαχείριση με όρους διαφάνειας των πόρων που χρησιμοποιεί η ΕΡΤ προς όφελος του κοινωνικού συνόλου. Από παντού τα δεδομένα συνηγορούν για το αντίθετο. Από παντού όλα είναι εχθρικά για το ότι αυτός ο νόμος δεν εφαρμόστηκε ποτέ και για το ότι υπήρξε ένας νόμος εξαγγελιών, ιδεών, μεγαλόστομων εκφράσεων, οι οποίες το μόνο έδαφος που βρήκαν ήταν η μεγάλη, βαρυσήμαντη δήλωση του κ. Καψώχα. Ο κ. Καψώχας, με το επίπεδο που προδίδει τουλάχιστον η τοποθέτησή του για την ποιότητα του λόγου που εκφώνησε ο Πρόεδρος της Αξιωματικής Αντιπολίτευσης κ. Μητσοτάκης στη Διεθνή Έκθεση Θεσσαλονίκης, δεν εκθέτει μόνο τον εαυτό του ως αστοιχείωτο, αλλά και εσάς που τον έχετε εμπιστευθεί και την υποχρέωση που έχετε απέναντι στην Πολιτεία, στο Σύνταγμα και τους νόμους για το ότι θα πρέπει η Κυβέρνησή σας να διασφαλίζει ποιότητα προγραμμάτων τέτοια σαν και αυτή που υπαγορεύεται, πρώτον, από την κοινωνική αποστολή των μέσων μαζικής ενημέρωσης που την αναγνωρίζετε με τον τρόπο αυτόν και, δεύτερον, από την πολιτιστική ανάπτυξη του τόπου, που προφανώς είναι ανάλογη των παραδόσεων, των αξιών, της ιστορίας αυτού του τόπου. Αλήθεια, έχετε αντιληφθεί με ποιον συνέκρινε - ιστορικά ας το δούμε το θέμα - τον κ. Μητσοτάκη ο κ. Καψώχας; Μιλά για κάποιον Σέρτζιο Πανούτσιο. Τουλάχιστον, όλες οι αναφορές που γίνονται σ' αυτό το όνομα μιλάνε για έναν μαρξιστή, ο οποίος είχε φτιάξει και μια θεωρία που έλεγε ότι ο συνδικαλισμός είναι η ιστορική εξέλιξη του μαρξισμού. Δηλαδή, αυτός ο άνθρωπος, που μπορεί να θεωρείται ότι έδωσε μια επαναστατική νομιμοποίηση στον φασισμό ήταν ένας μαρξιστής που πίστευε ότι σ' αυτόν τον κόσμο εκείνο που έχει σημασία είναι η προσπάθεια να κάνουμε τον συνδικαλισμό εργαλείο για την επίλυση των προβλημάτων της κοινωνίας και της οικονομίας, δηλαδή αυτό ακριβώς που γίνεται σήμερα στην ΕΡΤ, γιατί όπως έχουν πει και οι προαναφερθέντες από τους συναδέλφους άνθρωποι που αποτελούν στελέχη της ΕΡΤ και - όπως έχει υπονοήσει και ο κ. Φίλης - αυτοί που κυβερνούν σήμερα, αυτοί που διοικούν την ΕΡΤ, είναι κάποιοι συνδικαλιστές. Γιατί, λοιπόν, να διαφωνεί ο κ. Καψώχας επειδή σήμερα οι συνδικαλιστές βρήκαν αυτό για το οποίο ο κ. Πανούτσιο τους είχε προορίσει; Να σας πω και κάτι άλλο. Κάποιοι είπαν ότι μπορεί να συγχέει τον Πανούτσιο με τον Ντ' Ανούντσιο. Αυτό είναι άλλο πρόσωπο. Ο Γκαμπριέλ Ντ' Ανούντσιο, λοιπόν, πράγματι ήταν εθνικιστής, ποιητής, σκηνογράφος, δραματογράφος, σεναριογράφος. Πράγματι, αυτός ο άνθρωπος το 1924- θα το γνωρίζετε, γιατί είστε εγκρατής γνώστης του μαρξισμού - λενινισμού - είχε χαρακτηριστεί από τον Λένιν ότι είναι ο πιο αληθινός επαναστάτης της Ιταλίας. Αυτός, λοιπόν, ο Ντ' Ανούντσιο - που δεν ξέρω αν αυτόν εννοούσε ή δεν εννοούσε ο κ. Καψώχας - είναι μία άλλη περίπτωση. Όμως, κύριε Υπουργέ, και οι δύο περιπτώσεις δεν μπορούν να έχουν καμμία λογική αναφορά στο πρόσωπο που λέγεται «Κυριάκος Μητσοτάκης», γιατί αυτό το πρόσωπο, αυτός ο πολιτικός ηγέτης, τουλάχιστον για τρεις γενιές ή τουλάχιστον επί τρεις γενιές έχει σχέση με τον φιλελευθερισμό. Κι όχι μόνο αυτό, αλλά τυχαίνει η ιστορία να του έχει επιφυλάξει και ένα μοναδικό προνόμιο, να έχει καταγωγική αναφορά στον Ελευθέριο Βενιζέλο. Μα, επιτέλους, δεν λέτε σε αυτόν τον κ. Καψιώχα ποιος είναι και ο Ελευθέριος Βενιζέλος, τι έχει κάνει σε αυτόν τον τόπο; Δεν μπορεί να μάθει να ξεχωρίζει τον φασισμό τον μαύρο από τον φασισμό τον φαιό; Και θα σας πω και κάτι άλλο για να τελειώσω. Ειλικρινά στεναχωριέμαι, γιατί αυτοί οι τύποι που εμφανίζονται με την έλλειψη της παιδείας που διαθέτουν, με την άγνοιά τους, με την έλλειψη οποιουδήποτε ενδιαφέροντος για την πραγματική γνώση της ιστορίας αυτού του τόπου, σας κάνουν πολύ μεγάλο κακό. Γιατί δεν εκθέτουν μόνο εσάς ως πρόσωπο, που πιστεύω προσωπικά ότι ποτέ δεν φτάνατε σε αυτό το σημείο, ποτέ δεν θα φτάνατε στο σημείο αυτής της ντροπής να αναγνωρίσετε στον πολιτικό σας αντίπαλο που πράγματι έχει μια καθαρή, μια δημοκρατική ένταξη, που πράγματι κάνει αγώνα για την ελευθερία και τη δικαιοσύνη από την πλευρά της Αξιωματικής Αντιπολίτευσης, ποτέ δεν θα τον στιγματίζατε με αυτόν τον τρόπο. Γιατί αυτό είναι μια ταπεινή, μια βρώμικη βρισιά. Αυτό δεν είναι επιχείρημα. Κι όμως, αυτό έγινε μέσα από το κανάλι της ΕΡΤ, που εσείς με τον συγκεκριμένο νόμο που ανέφερα προηγουμένως, προσπαθήσατε εδώ να μας πείσετε ότι θα μετατρέψετε αυτό το κανάλι σε μια όαση δημοκρατίας, πλουραλισμού, πολυφωνίας και πολιτισμού. Όμως, ξέρετε τι πιστεύω; Γιατί πέραν αυτής της χαμηλής ποιότητας, υπάρχει και ένα άλλο ζήτημα. Πέραν του ότι οι συνδικαλιστές κυβερνάνε, παρ' όλο που έχετε μιλήσει εσείς για τη διοικητική αυτοτέλεια και την ανεξαρτησία της ΕΡΤ απέναντι σε οποιαδήποτε εξουσία, δημόσια ή ιδιωτική, αυτό που εμένα με εντυπωσιάζει ξέρετε ποιο είναι; Ότι τοποθετώντας ανθρώπους που δεν έχουν τα προσόντα, τοποθετώντας, δηλαδή, γενικούς διευθυντές σε θέσεις που απαιτούν, τουλάχιστον, ένα πτυχίο ανώτατης εκπαίδευσης και αυτοί δεν το έχουν, ή τοποθετώντας όπως σας καταμαρτυρούν σε ευαίσθητες διευθύνσεις διευθυντές που δεν έχουν καμμία γνώση της αγγλικής τουλάχιστον γλώσσας, κάνετε κάτι που είναι πολύ πιο σοβαρό και αποτελεί σημείο, στίγμα και κρούσμα διαφθοράς. Χρησιμοποιείτε πολλά χρήματα, τα οποία παίρνετε από τον ελληνικό λαό, για να αμείψετε ανθρώπους της αρεσκείας σας.
Κύριε Τζαβάρα, παρακαλώ ολοκληρώστε.
Δηλαδή, αυτή η αναξιοκρατία κατά βάθος είναι ένα ανυπόφορο κρούσμα διαφθοράς. Γιατί η διαφθορά, κύριε Υπουργέ, δεν αφορά μόνο αυτούς που τα παίρνουν, με τον τρόπο που κάθε φορά λέτε εδώ, αλλά αφορά και εκείνους που τα παίρνουν με πρόσχημα τον νόμο. Άρα εδώ θα μου επιτρέψετε να το πω, υπάρχει μια πολύ όμορφη αναφορά του Παλαμά σε ένα κείμενο που έχει γράψει για τον Διονύσιο Σολωμό και σε αυτό το κείμενο ήθελε να προτείνει πώς είναι δυνατόν οι κοινωνίες να προστατευτούν από τη διαφθορά. Έλεγε, λοιπόν, επί λέξει το εξής: «Η μόνη σωτηρία για τους ανθρώπινους δεσμούς να προστατευτούν από τη διαφθορά είναι η επιστροφή στις αρχές». Εσείς, όμως, είστε εντελώς ανίκανοι να το κάνετε αυτό, γιατί δυστυχώς κυβερνάτε αυτόν τον τόπο χωρίς αρχές. Ευχαριστώ.
Τον λόγο τώρα έχει ο κ. Παναγιωτόπουλος. Παρακαλώ, ας αρχίσουμε λίγο να προσέχουμε το χρόνο.
Ευχαριστώ, κυρία Πρόεδρε. Κύριε Υπουργέ, δεν δυσκολεύτηκα ιδιαίτερα να αντλήσω επιχειρήματα για να υποστηρίξω αυτήν την επερώτηση της Νέας Δημοκρατίας. Δεν είχα παρά να ανατρέξω σε δημόσιες δηλώσεις και τοποθετήσεις στελεχών της κρατικής τηλεόρασης - και πρώην πλέον οι περισσότεροι από αυτούς - που τοποθετήθηκαν από αυτήν την Κυβέρνηση, αλλά και σε κάποια πράγματα που έχει πει ο κ. Φίλης, αν μη τι άλλο, εδώ τοποθετούμενος με ειλικρίνεια. Εισαγωγικά, όμως, θα ήθελα σας πω ότι τον τελευταίο καιρό, παγιώνεται στη χώρα μια αίσθηση κατάρρευσης. Όλα τα κυβερνητικά αφηγήματα τελούν πλέον υπό κατάρρευση, η καθαρή έξοδος από τα μνημόνια τελεί υπό κατάρρευση, η απογείωση της οικονομίας με τις επενδύσεις που «δεν θα προλαβαίνουμε να υποδεχόμαστε», κατά τον Υπουργό Οικονομικών, τελεί υπό κατάρρευση, η παιδεία τελεί υπό κατάρρευση όσο το γραφείο του Υπουργού τελεί υπό κατάληψη, αλλά και όχι μόνο κατά τη διάρκεια της κατάληψης, η αίσθηση της ασφάλειας τελεί υπό κατάρρευση, οι θεσμοί τελούν υπό κατάρρευση, η κυβερνητική συνοχή εσχάτως τελεί υπό κατάρρευση. Τα τεκταινόμενα, όμως, στη δημόσια τηλεόραση, είναι μια ξεχωριστή μάλλον, όπως εκτιμώ, ιστορία κατάρρευσης. Μπορεί ανέκαθεν η κρατική τηλεόραση να βαλλόταν από τους πολιτικούς αντιπάλους της Κυβέρνησης, ότι προέβαλε σε υπερβολικό βαθμό το κυβερνητικό έργο της εκάστοτε κυβέρνησης ή ότι στελεχώνονταν από φίλους και ευνοούμενους της εκάστοτε κυβέρνησης ή ότι υπήρχαν παθογένειες και προβλήματα. Κανείς δεν το αρνήθηκε αυτό και σε κάποιο βαθμό υπήρχε και μια δόση αλήθειας σε αυτό ανέκαθεν. Αυτά όμως, που συμβαίνουν στις ημέρες μας με την ΕΡΤ απλά δεν έχουν ξαναγίνει ούτε κυβερνητική προπαγάνδα σε αυτήν την έκταση και με αυτό το θράσος έχει ξαναγίνει ούτε τέτοια κακοδιοίκηση έχει ξαναγίνει. Και μπορώ να πω με ασφάλεια ότι ποτέ στο παρελθόν αυτό το τελικό τηλεοπτικό προϊόν δεν ήταν τόσο απαξιωμένο στη συνείδηση του τελικού κριτή, δηλαδή του μέσου τηλεθεατή με μονοψήφια νούμερα κατά κανόνα, εκτός από τις περιπτώσεις αγώνων του Μουντιάλ και βέβαια όχι του αγώνα Παναμά - Τυνησία αλλά των αγώνων των δημοφιλών ομάδων. Σήμερα όμως εγώ δεν ήλθα να κάνω αξιολόγηση του προγράμματος. Άλλωστε δεν είμαι ειδικός. Θα μου πείτε: Είναι ειδικός ο Πρόεδρος της ΕΡΤ που εισηγείται πολυδάπανη σειρά, ενώ κατά δική του δήλωση δεν έχει καν τηλεόραση στο σπίτι του και επομένως, δεν βλέπει τηλεόραση; Μάλλον όχι. Είναι πρόεδρος όμως. Και ασφαλώς υπάρχουν και χειρότερα, διότι πλέον οι καταγγελίες για το καθεστώς λειτουργίας της ΕΡΤ - και μάλιστα οι καταγγελίες εκ των έσω - , οι καταγγελίες με παραιτήσεις διευθυντικών στελεχών, με σοβαρότατες υπόνοιες για αδιαφάνεια, ευνοιοκρατία και αναξιοκρατία και κατασπατάληση δημοσίου χρήματος παίρνουν τη μορφή χιονοστιβάδας και ανοικτού πολέμου εσωτερικού. Στο κέντρο αυτών είναι μια καθεστωτική νοοτροπία με τα ηγετικά στελέχη της δημόσιας τηλεόρασης, κομματικούς φίλους της Κυβέρνησης, δημοσιογράφους, που λύνουν και δένουν χωρίς να προέρχονται από τα σπλάχνα της κρατικής τηλεόρασης και την αναπόφευκτη και πλέον αποχαλινωμένη συνδικαλιστική ηγεσία της κρατικής τηλεόρασης, ταυτισμένη βέβαια, έχοντας κολλήσει ένσημα - βέβαια, σχήμα οξύμωρο για συνδικαλιστική ηγεσία, αλλά έχοντας κολλήσει πολλά ένσημα - στο παλαιό και το σάπιο που εσείς, κύριε Υπουργέ, εξορκίζετε αλλά ασφαλώς και έχετε προσεταιριστεί, όσον αφορά τη δυνατότητα ελέγχου της κρατικής τηλεόρασης. Η παραίτηση του πρώην Προέδρου του κ. Διονυσίου Τσακνή το 2017 με αιχμές κακοδιοίκησης φαντάζει πλέον μακρινή ανάμνηση. Έχουμε πολύ πιο πρόσφατα περιστατικά. Τον Μάιο του 2018: παραίτηση Γενικού Διευθυντή τεχνολογίας, κ. Μιχαλίτση. Έχει πει μεταξύ άλλων «η διοίκηση έχει υποβαθμίσει το πρόγραμμα της ΕΡΤ, έχει ξεδοντιάσει την ΕΡΤ», «εξάμβλωμα το νέο οργανόγραμμα, γυρίζει την ΕΡΤ στον προηγούμενο αιώνα». Σεπτέμβριος του 2018: Ο Αναπληρωτής Διευθύνων Σύμβουλος κ. Θαλασσινός κάνει λόγο για «εξοστρακισμούς ικανών στελεχών», «η ΕΡΤ παραδίδεται στην απαξίωση και την περιθωριοποίηση, με αποκλειστική ευθύνη των διοικούντων», «μια ΕΡΤ όπου οι συνδικαλιστές και η ομήγυρις δεν εργάζεται αλλά διοικεί, οι γενικοί διευθυντές δεν έχουν απαραίτητο πτυχίο» και προφανώς αναφέρεται στον ηλεκτρολόγο βαν που διαδέχτηκε τον γενικό διευθυντή τεχνολογίας. Τον Σεπτέμβριο του 2018 ο δημοσιογράφος Αλαφογιώργος με ανάρτηση του σε μέσο κοινωνικής δικτύωσης καλεί τις εισαγγελικές αρχές να ελέγξουν το δημόσιο χρήμα, που διαχειρίζεται η ΕΡΤ. Φυσικά, υπέστη πειθαρχική δίωξη. Δεν είμαι σίγουρος κατά πόσο κάποιος εισαγγελέας στη χώρα συγκινήθηκε για να κινήσει τη σχετική προκαταρκτική εξέταση. Τον Οκτώβριο του 2018 ο κ. Νίκος Φίλης - ασφαλώς όχι στέλεχος της ΕΡΤ, αλλά στέλεχος του ΣΥΡΙΖΑ και μάλιστα σημαίνον - είπε ότι «η ΕΡΤ έχει παραδιοίκηση», «κυβερνάται από το παλαιό συντεχνιακό καθεστώς, καθεστώς ιδιοτελών συμφερόντων», ότι «το προϊόν δεν προσφέρει απροκατάληπτη ενημέρωση και η ευθύνη της Κυβέρνησης είναι αποκλειστική». Προφανώς, αναφέρεται σε εσάς, κύριε Παππά. Τον Οκτώβριο του 2018 ο εντεταλμένος σύμβουλος προγράμματος Κρίμπαλης - το πιο πρόσφατο περιστατικό ηχηρών δημόσιων δηλώσεων - έκανε λόγο για σύστημα εξουσίας που θυμίζει εμπόλεμη φατρία, με επιθετική παραδιοίκηση, αλαζονική, μικρόψυχη και αστοιχείωτη διοίκηση όπου επικεφαλής είναι δύο ογδοντάχρονοι μαθητευόμενοι μάγοι. Όλα αυτά παραπέμπουν σε μια νοσηρή εικόνα διάλυσης, με δυσλειτουργίες, δημόσιες έριδες και εσωτερικό παρασκηνιακό πόλεμο σε εξέλιξη, που κάθε άλλο παρά θυμίζουν το ευγενικό όραμα του «BBC», δηλαδή της κρατικής τηλεόρασης - πρότυπο για εύρυθμη λειτουργία και αντικειμενική ενημέρωση που κάποτε εσείς, κύριοι της Κυβέρνησης, είχατε για την ΕΡΤ. Και ξέρετε κάτι - και κλείνω με αυτό, κυρία Πρόεδρε - αυτή η άποψη, αυτή η εντύπωση για τη δημόσια τηλεόραση δεν είναι απλά και μόνο η προκατειλημμένη στάση της - εντός εισαγωγικών - «κακής» Αξιωματικής Αντιπολίτευσης, αλλά η πεποίθηση της συντριπτικής πλειοψηφίας της κοινωνίας που πληρώνει για την ΕΡΤ και αισθάνεται ότι το προϊόν για το οποίο πληρώνει δεν αξίζει ούτε τον κόπο ούτε τα λεφτά. Αυτό αισθάνεται, δηλαδή την απαξίωση της κρατικής τηλεόρασης στα χέρια σας και τη μετατροπή της σε κυνικό μηχανισμό προπαγάνδας υπέρ των κυβερνώντων και εναντίον των πραγματικών αντιπάλων. Αυτό ακριβώς είναι το πραγματικό «μαύρο» στη λειτουργία της δημόσιας τηλεόρασης. Αυτό το «μαύρο» απαιτεί ο κόσμος που πληρώνει να αλλάξει και εμείς από αυτό το Βήμα του λέμε ότι αυτό θα αλλάξει, πλην όμως όχι βέβαια με αυτήν την Κυβέρνηση. Σας ευχαριστώ.
Τον λόγο έχει η κ. Βούλτεψη.
Ευχαριστώ, κυρία Πρόεδρε. Κύριε Παππά, ένα από τα πιο προσφιλή ευφυολογήματά σας - το επαναλάβετε και πρόσφατα σε συνέντευξή σας στο «ΝΤΟΚΟΥΜΕΝΤΟ» του κ. Βαξεβάνη, βεβαίως - είναι ότι το να συζητάει κανείς με τη Νέα Δημοκρατία για τη βελτίωση της ΕΡΤ είναι σαν να ανταλλάσσει συνταγές μαγειρικής με κανιβάλους. Όμως, κύριε Παππά, δεν μιλάνε για σκοινί στο σπίτι του κρεμασμένου. Γιατί εσείς ο ίδιος έχετε εξελιχθεί στον μεγαλύτερο κανίβαλο στην ιστορία της δημόσιας τηλεόρασης. Όσο και αν προσπαθείτε να ωραιοποιήσετε την κατάσταση, όσο κι αν σφυρίζετε αδιάφορα κάθε φορά που δημιουργείται η επόμενη κρίση, όσο κι αν κάνετε ότι βρέχει την ώρα που σας φτύνουν οι δικοί σας άνθρωποι, αυτοί τους οποίους εσείς διορίσατε, η πραγματικότητα σάς διαψεύδει. Βέβαια, εσείς ό,τι αθλιότητα και αν γίνει, όποια αθλιότητα κι αν εκστομιστεί από τους εγκαθέτους σας, όσες λίστες προγραφών και αν κυκλοφορούν μεταξύ των πολιτικών αντιπάλων σας - για την ακρίβεια αντιπάλων του «Καλφαγιαννισμού» στον οποίο έχετε απολύτως υποκύψει - εσείς έχετε έτοιμη την απάντηση: το «μαύρο». Δηλαδή, το «μαύρο», αν δεν είχε συμβεί, έπρεπε να το είχατε εφεύρει. Στο όνομα του «μαύρου» στην ΕΡΤ εφαρμόζεται ένα διαρκές «μαύρο». Διαρκές «μαύρο» στο όνομα του «μαύρου»! Προπαγάνδα, ύβρεις, δολοπλοκίες, που στήνονται στα τραπέζια των συσκέψεων - και πιστέψτε με είμαι σε θέση να ξέρω - συνεχίζονται αμέσως μετά στον αέρα. Προσπαθήσατε να γίνετε ο κυρίαρχος της ενημέρωσης, κύριε Παππά και γίνατε ο κανίβαλος της ενημέρωσης. Μήπως μπορείτε να μας πείτε για ποιον λόγο παραιτούνται ή τους αποπέμπετε ο ένας μετά τον άλλον, όλοι αυτοί που εσείς εν πομπαίς και οργάνοις είχατε διορίσει; Τους τρώτε; Τι έχει συμβεί; Από την παραίτηση Καπάκου τον Οκτώβριο του 2016 μέχρι σήμερα έχουν φύγει ή τους έχετε διώξει ή έχετε αποπέμψει δεκατρείς άνθρωποι. Αυτό είναι πραγματικός κανιβαλισμός! Και οι περισσότεροι από αυτούς πώς φεύγουν; Μιλώντας για εκπροσώπους του πιο λούμπεν πελατειακού συνδικαλισμού, για λαίλαπα Καλφαγιάννη και για διάφορα τέτοια. Σας καταγγέλλουν σαφώς. Έφτασε στο τέλος η σειρά και του Διευθυντή Ενημέρωσης, του κ. Ταλαμάγκα ο οποίος έκλεισε τελευταίος την πόρτα - δεν ξέρω ποιος θα είναι ο τελευταίος εκεί, πάντως ήταν ο πιο πρόσφατος. Δεκατρία στελέχη, από αυτούς που εσείς διορίσατε, τρελάθηκαν; Τρελάθηκαν όλοι τους; Τρελάθηκαν και οι εργαζόμενοι που καταγγέλλουν φαινόμενα παρακμής, απαξίωσης και βγάζουν ανακοινώσεις εναντίον σας; Όχι, κύριε Παππά. Δεν τρελάθηκαν όλοι αυτοί. Εσείς έχετε αποτύχει πλήρως και πρέπει εδώ να μας απαντήσετε γιατί χρειάστηκε να διώξετε ή να φύγουν δεκατρείς άνθρωποι, που εσείς διορίσατε. Και για να σας προλάβω, δεν μιλάμε για παραιτήσεις για τους βρακοφόρους της Κρήτης και για δήθεν παρεμβάσεις για το πρόγραμμα της Θεσσαλονίκης που άλλωστε ήταν απόφαση του εποπτικού συμβουλίου το οποίο εσείς καταργήσατε. Μιλάμε για καταγγελίες επώνυμες, σύμφωνα με τις οποίες ο Υπουργός και η Κυβέρνηση έχουν απόλυτα παραδοθεί στον «Καλφαγιαννισμό». Γιατί παραιτήθηκε ο συνθέτης ο κ. Γρηγορίου; Μήπως μπορείτε να μου πείτε; Να μου πείτε έναν λόγο. Γιατί σας έστειλε επιστολή. Και μην προσπαθήσετε τώρα να πείτε διάφορα πράγματα για πρόσωπα του παρελθόντος κ.λπ., γιατί αυτά δεν αρέσουν στον κ. Καλφαγιάννη. Μην τον στενοχωρήσετε τον άνθρωπο, τώρα που τα βρήκατε. Λοιπόν, για τις απεργίες μίλησε η κ. Ασημακοπούλου. Δίνω ένα συνοπτικό εδώ για τα Πρακτικά για να καταλάβετε ότι εσείς τους υποκινούσατε και δεν μπόρεσε να γίνει ποτέ αναδιάρθρωση εν λειτουργία και δίνω και ένα συνοπτικό σημείωμα για τις παραιτήσεις - απολύσεις, τα θύματα του κανιβαλισμού σας. [[Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.]] Και στο σημείο αυτό θα ήθελα να σας πω κάτι άλλο. Μήπως θυμάστε ότι στην αρχή προσπαθήσατε να κυριαρχήσετε επί του Καλφαγιάννη διότι σας πίεζε, οργάνωνε διαδηλώσεις, σας έλεγε ότι βάζετε ταφόπλακα στην ΕΡΤ, πήγε μέσα στην Κεντρική Επιτροπή του ΣΥΡΙΖΑ το 2015 και τα έβαλε με τον ίδιο τον κ. Τσίπρα; Τώρα είναι ευχαριστημένος. Και αναρωτιέμαι από τον κ. Κωστόπουλο, που είναι τώρα απόλυτος άρχων - σε λίγο θα κάνει και εκπομπές ο ίδιος - έχει ζητηθεί από 29 Σεπτεμβρίου από τον διευθυντή του Γραφείου Τύπου της Νέας Δημοκρατίας συνάντηση και δεν έχει γίνει ποτέ. Τον εμποδίζει κάποιος; Μου κάνει εντύπωση. Τι, έχει πολλή δουλειά; Θα τον βάλετε να πει τα αθλητικά σε λίγο ο κ. Κωστόπουλος; Λοιπόν, το θέμα είναι ότι υποκύψατε. Από τον Μάρτιο του 2017 αποφασίσατε να παραδώσετε τα κλειδιά της ΕΡΤ στον κ. Καλφαγιάννη και πλέον διοικεί αυτός την ΕΡΤ. Ορμάει μέσα στα στούντιο. Ξεχνάτε το περιστατικό, που έχει καταγγελθεί από την ίδια τη δημοσιογράφο, την κ. Πολλάλη, ότι όρμησε μέσα; Έχετε να μας πείτε κάτι; Είπατε κάτι; Ανοίξατε το στόμα σας να πείτε ότι δεν επιτρέπεται ένας συνδικαλιστής, ένας οποιοσδήποτε να μπαίνει μέσα στο στούντιο και να επιτίθεται σε δημοσιογράφο; Κύριε Υπουργέ, εκεί που έφτασαν τα πράγματα με την ΕΡΤ δεν έχετε και πολλές επιλογές. Παραδώσατε τα κλειδιά στον Καλφαγιάννη, που τα παραδώσατε, βάλτε τον και πρόεδρο και διευθύνοντα σύμβουλο κατευθείαν και με το καλό μετά και Υπουργό στη θέση σας. Ευχαριστώ.
Τον λόγο τώρα έχει ο κ. Γεωργαντάς. Κύριε Γεωργαντά, η πρωτολογία σας είναι τρία λεπτά και η δευτερολογία σας είναι δύο λεπτά.
Ναι, κυρία Πρόεδρε. Θα κάνω χρήση και της δευτερολογίας μου τώρα. Ευχαριστώ, κυρία Πρόεδρε. Κυρία Πρόεδρε και κύριοι συνάδελφοι, στα όσα έτσι πολύ διαφωτιστικά ακούστηκαν από τους συναδέλφους, θέλω να προσθέσω τρεις τίτλους: «Είναι απίστευτη αυτή η διοίκηση της ΕΡΤ», «Κάτι δεν πάει καλά στο βασίλειο της Δανιμαρκίας» και επίσης υπάρχει και η λέξη «θαλασσοταραχή». Ξέρετε αυτά τα κείμενα πού έχουν δημοσιευτεί για τη διοίκηση της ΕΡΤ; Στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ». Η «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», λοιπόν, με αφορμή το νέο οργανόγραμμα της «ΕΡΤ Α.Ε.», αναγκάστηκε να κάνει αυτούς τους σχολιασμούς τους οποίους, βεβαίως, επιβεβαίωσαν όχι μόνο παραιτηθέντα στελέχη της «ΕΡΤ Α.Ε.», αλλά και εργαζόμενοι. Κατάφερε η διοίκηση αυτή, η διοίκηση που τοποθετήθηκε από την παρούσα Κυβέρνηση, να κάνει τον εσωτερικό κανονισμό λειτουργίας τον Απρίλιο και το νέο οργανόγραμμα τον Μάιο και κοιτάξτε τι πέτυχε: Επτά γενικές διευθύνσεις, τριάντα έξι απλές διευθύνσεις σε έναν αριθμό προσωπικού δύο χιλιάδων τριακοσίων, περίπου. Όμως, το πιο ωραίο απ' όλα είναι ποιο; Ότι έχουμε ένα δημόσιο οργανισμό στον οποίο δεν υπάρχουν οργανικές θέσεις για τους εργαζομένους. Οι εργαζόμενοι της ΕΡΤ δεν υπάγονται σε μία συγκεκριμένη οργανική θέση, δεν έχουν υπαχθεί παρά το οργανόγραμμα που έγινε, παρά το ότι σχεδόν τέσσερα χρόνια υπάρχει μια διοίκηση και μια βούληση, δήθεν, εξορθολογισμού της λειτουργίας της. Γιατί δεν έχει γίνει αυτό; Έχω μια μικρή υποψία. Ξέρετε, το να δημιουργηθούν οργανικές θέσεις και να γίνει ένα πραγματικό οργανόγραμμα αναγκαστικά θα φανεί αν όλος αυτός ο αριθμός του προσωπικού έχει, πράγματι, μια θέση οργανική στην οποία ανήκει και μια συγκεκριμένη εργασία την οποία πρέπει να κάνει. Ενώ ακούμε φωνές από πλευράς συνδικαλιστών της ΕΡΤ, οι οποίες στηρίζονται και από κάποιους από την Κυβέρνηση, περί ανάγκης αύξησης του αριθμού των εργαζομένων, έχουμε το αντιφατικό να έρχεται τροπολογία το 2016, από την παρούσα Κυβέρνηση, που να μιλάει για τη δυνατότητα μετακίνησης του πλεονάζοντος προσωπικού της «ΕΡΤ Α.Ε.». Τροπολογία του 2016! Έχει ενδιαφέρον να δούμε πόσοι μετακινήθηκαν, ποιοι μετακινήθηκαν και πού πήγαν. Δεν μπορεί, όμως, από τη μία να παραδεχόμαστε ότι υπάρχει πλεονάζον προσωπικό και από την άλλη να μην τακτοποιούμε στις οργανικές θέσεις τους εργαζόμενους, που αυτό είναι καλό και για τους ίδιους τους εργαζόμενους, όπως καταλαβαίνει ο καθένας. Θα αφήσω στην άκρη το γεγονός ότι αυτά τα δύο τόσο σημαντικά στοιχεία της σύνθεσης της ΕΡΤ - ένα το οργανόγραμμα και το άλλο ο εσωτερικός κανονισμός λειτουργίας - υπερψηφίστηκαν μόνο τρία από τα πέντε παρόντα μέλη. Τρία - δύο πήγε. Δεν ξέρω, έχει μεγάλο ενδιαφέρον να δούμε γιατί πήγαν τρία - δύο όλες αυτές οι πολύ σοβαρές αποφάσεις. Όλα αυτά θα είχαν λίγη σημασία αν δεν υπήρχε ένας λογαριασμός στο τέλος όλης αυτής της πρωτοβουλίας. Το 2016 το μισθολογικό κόστος της ΕΡΤ είναι 55.343.000 ευρώ. Το 2017 το μισθολογικό κόστος της είναι ΕΡΤ 57.230.000 ευρώ και με τις νέες διευθύνσεις οι οποίες έγιναν το 2018 και με τους νέους διευθυντές και γενικούς διευθυντές είμαι σίγουρος ότι θα ξεπεράσουμε τα 60 εκατομμύρια. Όλο αυτό θα είχε, επίσης, μικρή σημασία να καταφέρναμε να έχουμε αυτήν την ποιότητα στην ενημέρωση, κύριε Βορίδη, η οποία αναζητείται. Ξέρετε, στην παραμεθόριο στην οποία ζω, αναζητείται ακόμα περισσότερο, καθώς δυστυχώς δεν υπάρχει δυνατότητα να έχουμε όλα τα κανάλια στους δέκτες οι κάτοικοι του Κιλκίς, που είμαστε δίπλα στα σύνορα με τα Σκόπια και θα θέλαμε πάρα πολύ να ακούσουμε τι ακριβώς συμβαίνει και σε αυτό το πολύ μεγάλο ζήτημα. Δυστυχώς, όμως, υπάρχει μόνον η - εντός εισαγωγικών - «ενημέρωση» μέσα από την ΕΡΤ. Τελικά θα καταλήξουμε, πραγματικά, να παρακολουθούμε κανάλια από γειτονικές χώρες, ακριβώς επειδή δεν είναι τυχαίο ότι όλη αυτή η ποιότητα τελικά δεν μπόρεσε να βρει αντιστοιχία στον ελληνικό λαό. Εκτός εάν του λείπει η παιδεία του ελληνικού λαού, αλλά θα φροντίσει ο κ. Γαβρόγλου γι' αυτό, έτσι ώστε, αφού αποκτηθεί η παιδεία με τις πρωτοβουλίες του κ. Γαβρόγλου, στη συνέχεια να έχουμε και ποιότητα στον κόσμο για να μπορέσει να κατανοήσει την ποιότητα των εκπομπών και της ενημέρωσης της ΕΡΤ. Νομίζω, κύριοι συνάδελφοι, ότι κατάφερε η παρούσα Κυβέρνηση με τις επιλογές της - και τελειώνω κυρία Πρόεδρε - , με τις παρεμβάσεις της, με τη στόχευση, που είχε να καταφέρει κάτι που δεν το κατάφερε κανείς παλιότερα σε τέτοιο βαθμό, την πλήρη απαξίωση της ΕΡΤ, την απόλυτη απαξίωση. Και είναι κρίμα, γιατί πράγματι υπάρχουν στελέχη τα οποία εργάζονται συνειδητά, υπάρχουν πράγματι προσπάθειες οι οποίες γίνονται για να μπορέσει να ανταπεξέλθει στον ρόλο της ΕΡΤ, αλλά όλες αυτές πνίγονται γιατί, πλην της όποιας στόχευσης, της όποιας παρέμβασης, υπάρχει και κάποιος συνδικαλιστής εκεί μέσα ο οποίος μόνος του είναι η αρχή και το τέλος. Έτσι θεωρεί πια τον εαυτό του. Αυτό το τέλος, όμως, συνολικά όλης αυτής της παρέας έρχεται και θα έρθει με την ψήφο του ελληνικού λαού. Ευχαριστώ πολύ.
Ευχαριστούμε. Τελευταίος από τους επερωτώντες είναι ο κ. Χαρακόπουλος. Ελάτε, κύριε Χαρακόπουλε. Έχετε πέντε λεπτά μαζί με τη δευτερολογία σας.
Ευχαριστώ, κυρία Πρόεδρε. Κυρίες και κύριοι συνάδελφοι, ο τρόπος που πολιτεύτηκε ο ΣΥΡΙΖΑ στη δημόσια τηλεόραση, που την έκανε σημαία στον δρόμο προς την εξουσία, είναι χαρακτηριστικός της ικανότητας σας να πουλάτε φύκια για μεταξωτές κορδέλες. Το ψέμα, όμως, έχει κοντά ποδάρια γιατί, έπειτα από τέσσερα σχεδόν χρόνια αριστερής διακυβέρνησης, η δημόσια τηλεόραση αντιμετωπίζεται με καθολική απαξίωση, καθώς σπαράσσεται από εσωτερικές αλληλοκατηγορίες για κακοδιαχείριση και κατασπατάληση των χρημάτων των φορολογουμένων. Ήταν τυχαία η κατάρρευση των πομποδών εξαγγελιών του ΣΥΡΙΖΑ για την ΕΡΤ; Όχι, βέβαια. Επιδίωξή σας δεν ήταν ούτε η ποιότητα στην ενημέρωση ούτε ο πλουραλισμός της πληροφόρησης. Όλοι θυμόμαστε τις επαναστατικές ημέρες στο προαύλιο του Ραδιομεγάρου της ΕΡΤ με την κ. Κωνσταντοπούλου να κραυγάζει και την κ. Ραχήλ Μακρή να έχει ανέβει κυριολεκτικά στα κάγκελα. Υπάρχει ακόμα το μνημείο πεσόντων της ΕΡΤ, πεσόντες που ουδείς γνωρίζει. Το λεγόμενο «μαύρο» στην ΕΡΤ στοίχισε πράγματι στην τότε κυβέρνηση και έδωσε αέρα στα πανιά του ΣΥΡΙΖΑ. Τι κάνατε, όμως, όταν πήρατε την εξουσία; Δημιουργήσατε μια δημόσια τηλεόραση, εργαλείο ωμής κυβερνητικής προπαγάνδας, πολύ πιο ωμής από την αλήστου μνήμης ΥΕΝΕΔ. Υπήρξε υποστήριξη της κυβερνητικής πολιτικής από πλήθος δημοσιογράφων με ταυτόχρονη αποσιώπηση, διαστρέβλωση ακόμη και συκοφάντηση των θέσεων της Αντιπολίτευσης και ιδιαιτέρως της Αξιωματικής Αντιπολίτευσης. Εμβρόντητοι ακούγαμε έναν από αυτούς να υποστηρίζει χωρίς αιδώ ότι ο Κυριάκος Μητσοτάκης ήταν κάτι ανάλογο με τον ιταλικό φασισμό. Και αυτό είναι μόνο ένα ακραίο δείγμα αυτού του καταρράκτη ψευδολογίας και πλύσης εγκεφάλου της κοινής γνώμης, που προφανώς εξυφαίνεται από το «υπουργείο προπαγάνδας» του κ. Παππά σε συνεργασία με το σκληρό πυρήνα των συνδικαλιστών της ΕΡΤ που θεωρούν ότι η δημόσια τηλεόραση είναι τσιφλίκι τους. Και δεν τα λέμε μόνο εμείς αυτά. Τα λένε τα ίδια τα στελέχη της κυβερνητικής πλειοψηφίας. Να τα επαναλάβω προς εμπέδωση. Τα λέει ο παριστάμενος, «κανιβαλισθείς» από τον κ. Καμμένο, πρώην Υπουργός, ο κ. Φίλης. «Η ΕΡΤ είναι ένα κανάλι που έχει παραδιοίκηση, κυβερνάται από το παλιό συντεχνιακό καθεστώς, ένα καθεστώς ιδιοτελών συμφερόντων», λέει ο κ. Φίλης. Τα λέει ο πρώην εντεταλμένος Σύμβουλος Προγράμματος της ΕΡΤ, ο κ. Σπύρος Κρίμπαλης, που καταγγέλλει τον Υπουργό, τον κ. Παππά - εσάς - ότι παρέδωσε τα κλειδιά της ΕΡΤ «στον πεινασμένο για εξουσία κ. Καλαφαγιάννη». Τα λέει ο Αναπληρωτής Σύμβουλος της ΕΡΤ κ. Θαλασσινός: «Οδηγούμαστε σε μια ΕΡΤ που επιτέλους οι συνδικαλιστές και η ομήγυρη δεν εργάζεται, αλλά διοικεί, οι γενικοί διευθυντές δεν έχουν απαραίτητα πτυχίο ΑΕΙ, αλλά μπάρμπα στην Κορώνη». Όμως, και ο πρώην Γενικός Διευθυντής Τεχνολογίας, κ. Μιχαλίτσης, λέει ότι στην ΕΡΤ κύριο ρόλο διαδραματίζουν οι εκπρόσωποι ενός λούμπεν πελατειακού συνδικαλισμού με αποκρουστικό για την κοινωνία πρόσωπο και αισθητική. Δεν νομίζω, κύριε Υπουργέ, ότι θα μπορούσαμε να κάνουμε πιο εύστοχους χαρακτηρισμούς από αυτούς των συντρόφων σας, ίσως γιατί αυτοί σας γνωρίζουν καλύτερα. Να, λοιπόν, ποιος ήταν ο πραγματικός λόγος για το λεγόμενο «μαύρο», ότι θα χανόταν η κουτάλα για το παρασύστημα, που εδώ και δεκαετίες έλυνε και έδενε στο ραδιομέγαρο και τώρα με ΣΥΡΙΖΑ στην εξουσία επανήλθε δριμύτερο για να αλώσει τα πάντα. Και δεν σταματούν εκεί οι καταγγελίες για τα όργια που συμβαίνουν, γιατί πέρα από την παραδιοίκηση, πέρα από τους αθρόους διορισμούς, πέρα από τη στήριξη των «ημετέρων» φαίνεται να παίζεται και ένα μεγάλο οικονομικό παιχνίδι. Και πάλι δεν είναι η κακή Αντιπολίτευση που τα λέει αυτά, αλλά ο ίδιοι οι εργαζόμενοι που μιλούν για εξωτερικές παραγωγές που στοιχίζουν πολλαπλάσια από τις εσωτερικές και άλλα πολλά. Είναι ενδεικτικό ότι ο δημοσιογράφος κ. Αλαφογιώργος κάλεσε δημοσίως τον πρόεδρο της Ενώσεως Εισαγγελέων να επιληφθεί των δαπανών εκτός ΕΡΤ που επιβαρύνουν άσκοπα την υπηρεσία και να ελέγξει το δημόσιο χρήμα. Ιδού, λοιπόν, τα έργα και οι ημέρες του ΣΥΡΙΖΑ και εν τέλει το πραγματικό του πρόσωπο, ιδού το δήθεν ηθικό πλεονέκτημα, ιδού η προσήλωση στη δημοκρατία και τη διαφάνεια. Κυρίες και κύριοι συνάδελφοι, αυτή η ΕΡΤ δεν μπορεί να συνεχίσει να λειτουργεί με αυτόν τον τρόπο. Έχει καταντήσει όπως οι στάβλοι του Αυγεία και χρειάζεται κάθαρση για να υπάρξει μια νέα δημόσια τηλεόραση που θα προάγει την αξιοκρατία, την αντικειμενικότητα, το ήθος και τον πολιτισμό. Και αυτήν την τηλεόραση δεν μπορεί να τη φέρει ο ΣΥΡΙΖΑ. Ό,τι μπορούσε και επιθυμούσε είναι αυτό που βλέπουμε σήμερα. Σας ευχαριστώ.
Κύριε Υπουργέ, έχετε τον λόγο για είκοσι λεπτά.
Ώρες ώρες ειλικρινά αναρωτιέμαι σε ποιον πιστεύουν ότι απευθύνονται τα στελέχη της Αξιωματικής Αντιπολίτευσης.
Και σε εσάς!
Σε εμάς; Μάλιστα. Σε εμάς καλά κάνετε και απευθύνεστε, αλλά ποιος σας πιστεύει από αυτούς που σας ακούνε;
Ρωτήστε έξω τον κόσμο.
Βεβαίως, τον κόσμο. Ποιον από το ένα εκατομμύριο που έβλεπαν εχθές τη δημόσια τηλεόραση να ρωτήσω; Πείτε μου εσείς. Ονοματίστε μου. Έχετε ένα σοβαρό πρόβλημα χρονισμού, το λέω ειλικρινά.
Εννοείτε τον αγώνα ΑΡΗΣ - ΠΑΟΚ; Αυτό εννοείτε;
Μην διακόπτετε και μην οχλαγωγείτε.
Παρακαλώ, δεν σας διέκοπτε κανείς. Είπατε τα σύμπαντα. Ηρεμήστε.
Το πρόβλημα του χρονισμού σας είναι ότι επιλέξατε να κλιμακώσετε μία επίθεση στην Κυβέρνηση γύρω από την ΕΡΤ, τώρα που κάνει πολύ σοβαρά βήματα και πάει καλύτερα ο δημόσιος ραδιοτηλεοπτικός φορέας. Αυτό αναγνωρίζεται και από τους τηλεθεατές. Και όταν ανεβαίνετε σε αυτό το Βήμα, καλό είναι να μην λέτε ψέματα. Διότι τα στοιχεία δείχνουν ότι η ΕΡΤ έκλεισε με 15%, και τα τρία της κανάλια, βυθίστηκε στο 6% και τώρα έχει ξαναπάει στο 9%. Αυτά είναι τα στοιχεία. Ψέματα εδώ πέρα να μην λέτε. Οι εκπομπές της χτυπάνε εικοσάρια. Τα αθλητικά της γεγονότα, όσο κι αν κάποια συμφέροντα στεναχωριούνται, πηγαίνουν στα τριαντάρια και στις επτακόσιες χιλιάδες και ένα εκατομμύριο τηλεθεατές. Συνεπώς, θα περίμενε κάποιος από εσάς εδώ, στοιχειωδώς, να κάνετε τη συζήτηση με βάση αυτή την πραγματικότητα. Εκτός αν θεωρείτε ότι οι άνθρωποι στους οποίους απευθύνεστε βλέπουν μόνο «ΣΚΑΪ», οπότε δεν θα μάθουν ποτέ τι πραγματικά συμβαίνει. Ένα πράγμα κατάλαβα από τις τοποθετήσεις σας. Δεν έχετε μετανιώσει για τίποτα, πραγματικά. Θεωρείτε ότι καλώς κλείσατε την ΕΡΤ. Ο κ. Βορίδης θεμελίωσε γιατί είναι συνταγματικά σωστό να την κλείσετε και η κ. Ασημακοπούλου μας είπε πως «ό,τι δεν λύνεται, κόβεται». Ό,τι κόβετε εσείς, λοιπόν, εμείς θα το ξαναχτίζουμε. Κι αυτό να το έχετε πάρα πολύ καλά βαλμένο στο μυαλό σας. Κι ό,τι κόψατε στην καταστροφική σας διακυβέρνηση θα ξαναχτιστεί βήμα βήμα και σε αυτήν και στην επόμενη τετραετία. Ακούστηκαν και κάποια πράγματα για την ποιότητα. Εκπλήσσομαι πραγματικά! Και όταν επικαλούμαστε από το Βήμα τον Παλαμά, πρέπει να έχουμε και άγχος τα παιδιά μας να μπορούν να ακούσουν κάτι στην τηλεόραση για τον Παλαμά, για τον Σεφέρη, για την απελευθέρωση της Αθήνας. Δεν είδα σε κανένα ιδιωτικό κανάλι να γίνονται αναφορές εκεί, ποτέ και πουθενά. Και είμαστε έτοιμοι εδώ να ερχόμαστε να ξιφουλκούμε για την ΕΡΤ. Τολμάμε και μιλάμε και για το κόστος μισθοδοσίας; Υπάρχει δίκη σε εκκρεμότητα η οποία έχει πάρει οκτώ αναβολές. Ξέρετε γιατί; Για τα μπόνους που μοίραζαν οι διοικήσεις που είχατε βάλει εσείς. Κι έρχεστε εδώ να πείτε για το κόστος μισθοδοσίας και το κόστος των παραγωγών; Οι μεικτές παραγωγές της ΕΡΤ ανά λεπτό κοστίζουν 40% παρακάτω απ' ό,τι κόστιζαν επί ΝΕΡΙΤ. Πώς γίνεται, λοιπόν, η ΝΕΡΙΤ να είχε το ίδιο και μεγαλύτερο κόστος μισθοδοσίας όταν ήταν ένα κανάλι, ενώ η ΕΡΤ αυτή τη στιγμή είναι τέσσερα, πέντε μαζί με την ΕRT World; Πώς γίνονται αυτά; Πιστεύετε ότι θα μείνουν έτσι σκεπασμένα ή νομίζετε ότι δεν θα συγκροτηθεί η επιτροπή ορκωτών, η οποία θα διαπιστώσει ποιο ήταν το κόστος του «μαύρου», τι κόστισαν στο δημόσιο αυτά τα «συνταγματικά» κλεισίματα που μας είπατε εδώ ότι κάνατε; Ζείτε στον αστερισμό της διάψευσης. Στον δικό σας κόσμο έχετε δικαιωθεί για τις άδειες, την ΕΡΤ δεν την βλέπει κανείς και δεν βγήκαμε από τα μνημόνια. Αυτό έχετε πάθει. Δεν είναι, όμως, πρωτόγνωρο για εσάς. Διότι λέγατε και το 2016 ότι η πρώτη αξιολόγηση δεν θα κλείσει και διαψευστήκατε. Λέγατε ότι θα ενεργοποιηθεί ο κόφτης και διαψευστήκατε. Λέγατε ότι δεν θα δοθεί μέρισμα, είναι μία μονομερής ενέργεια η οποία θα καταστρέψει την πορεία της χώρας και διαψευστήκατε. Λέγατε ότι δεν θα κλείσει και η δεύτερη αξιολόγηση και ότι θα κάνετε εσείς τόσο καλά τόσα μέτρα. Κι άλλη διάψευση. Λέγατε ότι δεν θα κλείσει η τρίτη αξιολόγηση, λέγατε ότι δεν θα κλείσει η τέταρτη αξιολόγηση, λέγατε ότι δεν θα πάρουμε τίποτα για το χρέος, λέγατε ότι δεν θα κλείσει το μνημόνιο, ότι δεν θα βγούμε στις αγορές. Λέγατε ότι έρχεται τέταρτο μνημόνιο και θα περικοπούν οι συντάξεις. Κι άλλη οδυνηρή διάψευση. Και τώρα τελευταία λέτε ότι δεν θα λυθεί το μακεδονικό. Και επειδή αλλάξατε το σήμα σας τελευταία και κάνατε μία φουτουριστική επιλογή, μήπως να αλλάζατε και όνομα και από «Νέα Δημοκρατία» να το κάνετε «Νέα Διάψευση», γιατί πάτε από διάψευση σε διάψευση και τώρα είστε εν αναμονή της επόμενης; [[Θόρυβος - διαμαρτυρίες από την πτέρυγα της Νέας Δημοκρατίας]] Και θα σας έλεγα δε, επειδή είστε και αψείς και επιδίδεστε και στο σπορ της διακοπής του ομιλητή, θυμάστε τι λέγατε για τις τηλεοπτικές άδεις;
Τι;
Τι; Λέγατε ότι δεν χρειάζονται άδειες. Μη με προκαλείτε, κυρία Βούλτεψη, σας παρακαλώ! Εσείς λέγατε, λοιπόν, ότι δεν χρειάζονται άδειες, ότι δόθηκε μία άδεια στον πάροχο δικτύου και δεν υπάρχει κάποιο ζήτημα αδειοδότησης. Εμείς φέραμε έναν νόμο που έλεγε το ΕΣΡ να κάνει αδειοδότηση…
Άλλαξες τον νόμο σου.
Μη με διακόπτετε. Θα το ακούσετε! Φέραμε, λοιπόν, τον νόμο που έλεγε ότι το Εθνικό Συμβούλιο Ραδιοτηλεόρασης θα κάνει την αδειοδότηση και αρνηθήκατε ρητά και κατηγορηματικά να συνηγορήσετε στη συγκρότηση Εθνικού Συμβούλιου Ραδιοτηλεόρασης.
Ανάποδα το λες.
Όχι. Αλλάξαμε, λοιπόν, τον νόμο για την πρώτη εφαρμογή.
Την πρόταση τη δική μας υιοθετήσατε.
Κυρία Βούλτεψη, σας παρακαλώ! Και τι δεν είπατε!
Έγινε ο διαγωνισμός, ο οποίος απέδειξε ότι μπορεί και πρέπει το δημόσιο να πάρει τίμημα, δυστυχώς οριακά - θα μπορούσαμε να είχαμε ξεμπλέξει πολύ νωρίτερα - απερρίφθη από το Συμβούλιο της Επικρατείας και εμείς κάναμε αυτό που δεν κάνατε εσείς ποτέ. Διότι εμείς με το που βγήκε η απόφαση του Συμβούλιου της Επικρατείας φέραμε αμέσως διάταξη για να αλλάξουμε τη μία μόνη παράγραφο η οποία κρίθηκε, βεβαίως η διοικητική πράξη που απορρέει από αυτήν, αντισυνταγματική. Εσείς τι κάνατε για τριάντα χρόνια, που επανειλημμένες αποφάσεις του Συμβούλιου της Επικρατείας έλεγαν ότι πρέπει να υπάρξουν τηλεοπτικές άδειες; Τίποτα δεν κάνατε. Όλα καλά; Αυτήν τη στρατηγική, αυτήν την άποψη, αυτήν την τακτική έχετε θεμελιώσει και από αυτό το Βήμα με την ευκαιρία αυτής της ερώτησης. Νομίζω ότι καταλαβαίνει ο κόσμος που μας ακούει το πώς αντιλαμβάνεστε εσείς το τηλεοπτικό τοπίο. Ένας παρίας, που θα είναι η δημόσια τηλεόραση, που δεν θα μπορεί να διεκδικεί ούτε τηλεθέαση, ούτε να παίρνει πρόγραμμα, ούτε τίποτα και ασύδοτα ιδιωτικά κανάλια. Ασύδοτα και ως προς το περιεχόμενο, ασύδοτα και ως προς τις εργασιακές σχέσεις, ασύδοτα ως προς και την τεχνολογία, ασύδοτα ως προς τις εγκαταστάσεις, ασύδοτα ως προς τα ογκούμενα διαρκώς χρέη τους. Αυτή ήταν η πραγματικότητα. Και από αυτήν την πραγματικότητα πρέπει να σας πω ότι απέχουμε πολύ. Το δημόσιο, λοιπόν, εισέπραξε 150 εκατομμύρια ευρώ από τον φόρο διαφήμισης και εισέπραξε χρήματα από τα τέλη χρήσης συχνοτήτων. Δεν τα εισπράττατε ούτε το ένα ούτε το άλλο. Θα εισπράξει 170 εκατομμύρια ευρώ από τις άδειες και άλλα 125 επίσης από τον φόρο διαφήμισης. Ξέρετε πόσο κάνει αυτό; Αυτό κάνει μισό δισεκατομμύριο. Ξέρετε τι έγραφαν οι αιτιολογικές εκθέσεις των κατάπτυστων τροπολογιών που έφερνε ο κ. Στουρνάρας με τον κ. Κεδίκογλου και παρέτεινε την εφαρμογή είσπραξης του φόρου διαφήμισης κάθε 31 Δεκεμβρίου; Ότι θα βρεθούν, λέει, αυτά τα έσοδα από άλλες πηγές γιατί βεβαίως, θα υπάρξει κόστος για το δημόσιο. Προφανώς άλλες πηγές! Εφόσον υπάρχουν οι μισθωτοί και οι συνταξιούχοι, γιατί να ταλαιπωρούμε τις ιδιοκτησίες των καναλιών; Μισό δισεκατομμύριο, λοιπόν, για το ελληνικό δημόσιο. Η ΕΡΤ, λοιπόν, θα το επαναλάβω και μπορεί να σας ενοχλεί, είναι στην καλύτερή της φάση από τότε που άνοιξε. Άνοιξε με χίλια προβλήματα, άνοιξε χωρίς χρήματα.
Έχει πέντε χιλιάδες τώρα.
Έχει δύο χιλιάδες εξακόσιους. Μην λέτε ψέματα. Πεντέμισι χιλιάδες είχε επί δικών σας ημερών. Μην βιάζεστε. Πρέπει να σκεφτόμαστε πριν ανοίξουμε το στόμα μας. Και μην λέτε ψέματα. Η ΕΡΤ, λοιπόν, είναι στην καλύτερή της φάση. Πήγε περίπατο και η κριτική σας. Όταν την ανοίξαμε μας λέγατε ότι δεν είναι βιώσιμη, δεν βγαίνει ο λογαριασμός. Όχι μόνο βγήκε ο λογαριασμός, αλλά και εντός μνημονίου, προσέξτε. Διότι η ΕΡΤ αυτήν τη στιγμή κάνει σημαντικά βήματα για έναν πάρα πολύ συγκεκριμένο λόγο. Διότι βγήκαμε από τα μνημόνια. Τι σήμαινε για την ΕΡΤ το καθεστώς του μνημονίου; Ότι 60 με 70 εκατομμύρια τον χρόνο - το λέω να το ακούσει ο λαός - από το ανταποδοτικό τέλος πήγαιναν στον κρατικό κορβανά. Τώρα μειώνεται αυτή η υποχρέωση της ΕΡΤ και έχει τη δυνατότητα να κάνει πάρα πολύ σοβαρά πράγματα, και πρόγραμμα να πάρει, και αθλητισμό να πάρει, και τον αθλητισμό να στηρίξει. Διότι σας ακούμε εδώ να μιλάτε, αλλά δεν λέτε τι θα κάνετε. Νομίζω ότι μόνο η κ. Ασημακοπούλου έκανε μία αναφορά σε κάτι που είχε πει ο κ. Μητσοτάκης, ο οποίος, λέει, θα μειώσει το ανταποδοτικό τέλος στο 1,5 ευρώ. Μάλιστα! Να το ακούσουν αυτό οι παραγωγοί, οι σκηνοθέτες, οι ηθοποιοί, να το ακούσουν οι άνθρωποι του αθλητισμού ανά την Ελλάδα. Να το ακούσουν οι άνθρωποι του αθλητισμού από αθλήματα των οποίων τα πρωταθλήματα δεν θα ξεκινούσαν αν δεν ήταν η ΕΡΤ έτοιμη να ανταποκριθεί στον ξεχωριστό κοινωνικό της ρόλο, όπως ανταποκρίνεται στον κοινωνικό της ρόλο όταν έχει κάνει κοντά είκοσι χιλιάδες δωρεάν μηνύματα, χορηγίες, επικοινωνίες για πολιτιστικά και άλλα γεγονότα. Αυτά είναι υπηρεσίες δημόσιες τις οποίες δεν μπορεί κάποιος να βρει αλλού και θα περίμενε κάποιος από ένα σοβαρό κόμμα της κεντροδεξιάς να τα εκτιμάει και να τα αναδεικνύει. Όμως, προφανώς, σοβαρό κόμμα της κεντροδεξιάς δεν είστε κατ' επιλογή. Η ΕΡΤ, λοιπόν, ήταν και όμηρος του ιδιωτικού παρόχου δικτύου. Και δεν ντρεπόμαστε. Ερχόμαστε σ' αυτό το Βήμα και ψέγουμε την Κυβέρνηση, επειδή, λέει, κάποιοι δεν βλέπουν τηλεόραση στα σύνορα. Σοβαρά μιλάτε; Δεν ήταν το «μαύρο» της ΕΡΤ το αποτέλεσμα ότι η ΕΡΤ έμεινε έξω από τον διαγωνισμό για την ανάπτυξη του παρόχου του δικτύου και το δίκτυο αναπτύχθηκε με βάση τις εμπορικές ανάγκες του ιδιώτη, με αποτέλεσμα αυτήν τη στιγμή που μιλάμε πεντακόσιες χιλιάδες Έλληνες να μη βλέπουν τηλεόραση; Πώς μπορούμε και ερχόμαστε σ' αυτό το Βήμα και εκστομίζουμε τέτοια πράγματα; Με την πολιτική σας πεντακόσιες χιλιάδες Έλληνες δεν μπορούν να δουν τηλεόραση. Πέρασε ο νόμος, βγαίνει η ΚΥΑ τις επόμενες μέρες, θα αποκτήσουν δυνατότητα πρόσβασης. Όχι και να γυρίζουμε τον κόσμο ανάποδα εδώ για να κάνουμε κριτική. Νομίζω ότι και η διαστρέβλωση έχει ένα όριο. Η ΕΡΤ, λοιπόν, στηρίζει τις τέχνες, τον πολιτισμό με τα μουσικά της σύνολα, με τις χορηγίες της. Στηρίζει τον ελληνικό κινηματογράφο, αναδεικνύει την τοπικότητα και την πολιτιστική πολυμορφία. Επίσης, κάτι πάρα πολύ σημαντικό: Η ΕΡΤ ανοίγει τους δρόμους του μέλλοντος για την τηλεόραση. Θα περίμενα να ακούσω και μια κουβέντα για το ποιο είναι το μέλλον της τηλεόρασης. Το μέλλον της τηλεόρασης είναι οι ζωντανές μεταδόσεις και οι νέες τεχνολογίες. Η ΕΡΤ είναι το ένα και μοναδικό κανάλι το οποίο έχει υπηρεσίες υβριδικής τηλεόρασης και διακόσιες πενήντα χιλιάδες άνθρωποι αυτή τη στιγμή που μιλάμε τις αξιοποιούν. Μια καλή κουβέντα δεν βρήκατε να πείτε; Αυτό το έκαναν στελέχη της ΕΡΤ, οι άνθρωποι που δουλεύουν εκεί μέσα, οι μόνιμοι που λέτε ότι δεν τους αξιοποιούμε. Υβριδική τηλεόραση! Πέρασε το μουντιάλ και είχε πρωτόγονες υπηρεσίες ο Έλληνας τηλεθεατής, από την επιλογή της κάμερας, από το να ξαναδεί το replay. Γιατί δεν λέμε μια καλή κουβέντα σ' αυτούς τους ανθρώπους; Αυτά τα έκαναν χωρίς μπόνους. Δεν πήραν μπόνους. Εμείς δεν κάνουμε τέτοια. Με τον μισθό τους τα έκαναν. Άλλοι έπαιρναν και κατάπιναν τα υπέρογκα μπόνους και τώρα έχουν μετακομίσει σε ιδιωτικά κανάλια και είναι έτοιμοι να βρίσουν την ΕΡΤ. Όμως, και αυτά δεν θα μείνουν κρυφά υπό τον ήλιο. Δεν γίνεται, κάποια στιγμή θα πρέπει να τα μάθουμε. Σχετικά με το site της ΕΡΤ: Πάνω από δύο εκατομμύρια μοναδικοί επισκέπτες τον μήνα και κατά μέσο όρο οπτικοακουστικό υλικό της ΕΡΤ μέσω του διαδικτύου έχουμε τρεισήμισι εκατομμύρια φορές τον μήνα. Ο μοναδικός, λοιπόν, φορέας ο οποίος ανέπτυξε την υβριδική τηλεόραση είναι η ΕΡΤ και εκεί νομίζω θα χρειάζονταν και λίγη γενναιότητα και λίγη μεγαλοσύνη. Επίσης, είμαστε σε θέση να σας πούμε ότι οι υπηρεσίες της υβριδικής τηλεόρασης θα αναπτυχθούν ακόμη περισσότερο, με αποτέλεσμα ο τηλεθεατής να μπορεί να έχει την υπηρεσία και να παρακολουθεί όλα τα κανάλια της ΕΡΤ σε μια οθόνη και να φτιάχνει και μια δεύτερη παράλληλη ροή προγράμματος. Κατά τη διάρκεια του παγκοσμίου κυπέλου, βεβαίως, σας είπα ότι είχαμε για πρώτη φορά - και πρώτοι στην Ευρώπη - τις υπηρεσίες τριακοσίων εξήντα μοιρών, υπηρεσίες εικονικής πραγματικότητας και επιλογής της κάμερας και μια σειρά από άλλες ενώ νέες και καινούργιες υπηρεσίες μπορούν και θα αναπτυχθούν. Έχουν επισκεφθεί επτάμισι εκατομμύρια χρήστες και πολύ περισσότερο νεανικό κοινό τις ιστοσελίδες της. Έχουμε δεκαπέντε εκατομμύρια θεάσεις αγώνων και όλοι οι δείκτες επισκεψιμότητας είχαν άνοδο από 140% έως 700%. Κουβέντα γι' αυτά. Ακόμα, για την κανονική τηλεθέαση μίλησα στην αρχή της τοποθέτησής μου. Όταν έκλεισε η ΕΡΤ, ήταν γύρω στο 15%, όταν ξανάνοιξε πήγε στο 5% -6% και τώρα έχει ανέβει στο 9% και νομίζω ότι υπάρχουν πράγματα τα οποία δεν χρειάζεται να επαναλαμβάνονται απ' αυτό το Βήμα, διότι διαψεύδονται από τα δεδομένα και από τα γεγονότα. Υπάρχουν και μερικές συμπτώσεις οι οποίες έχουν ενδιαφέρον: Μόλις χθες πάνω από ένα εκατομμύριο άνθρωποι είδαν στην ΕΡΤ τους ποδοσφαιρικούς αγώνες. Τι θα πούμε σε αυτούς; Κομμένοι; Θα πάει 1,5 ευρώ το τέλος και όποιος γουστάρει ποδόσφαιρο, στη συνδρομητική. Είναι μια άποψη την οποία έχετε διατυπώσει εδώ και δεν πρέπει να σας αδικούμε. Προφανέστατα. Κανέναν ρόλο η ΕΡΤ, λοιπόν, σε αυτά τα μεγάλα αθλητικά γεγονότα. Κανέναν ρόλο! Ούτε το δικό της δίκτυο να αναπτύξει, ούτε μεγάλα αθλητικά γεγονότα να κατοχυρώσει και να προβάλει, τίποτα από αυτά. Και υπάρχει και ένα άλλο σημείο στο οποίο νομίζω ότι έχει αναδειχθεί ο αναντικατάστατος ρόλος της. Αυτά είναι τα μεγάλα γεγονότα των παγκόσμιων εξελίξεων. Από το πραξικόπημα στην Τουρκία μέχρι το τελευταίο χτύπημα στη Συρία ήταν ο δημόσιος ραδιοτηλεοπτικός φορέας ο οποίος τα αναπαρήγαγε σε πραγματικό χρόνο.
Και το τελευταίο υπουργικό συμβούλιο.
Οι άλλοι αγρόν ηγόραζαν. Δεν πήραμε χαμπάρι μέχρι το επόμενο πρωί. Αυτή είναι η πικρή αλήθεια, για να μη μιλήσω για τις γελοιότητες κλοπής της εικόνας της. Να μην μιλήσω! Διότι κοστίζει να στείλεις συνεργείο, οπότε τι κάνουμε; Παίρνουμε την εικόνα της ΕΡΤ και την αναπαράγουμε. Όμως, νομίζω ότι θα έρθει η ώρα που η διοίκηση θα μπορέσει να διεκδικήσει και αυτά που πρέπει από όσους χρησιμοποιούν την εικόνα της, χωρίς την άδειά της. Νομίζω ότι η Αξιωματική Αντιπολίτευση, κυρίες και κύριοι Βουλευτές, συνεχώς ασκεί κριτική για τις επενδύσεις στην ΕΡΤ, και τα ποσά που δαπανούνται για τις ψυχαγωγικές και ενημερωτικές εκπομπές, τα μεγάλα αθλητικά γεγονότα, αλλά και τις δραστηριότητες των κομμάτων και των Αρχηγών. Ξέρετε ποιοι είναι οι πρωταθλητές στη δαπάνη για την προβολή των κομμάτων; Εσείς είστε οι πρωταθλητές, η Νέα Δημοκρατία. Και μην αναφέρεστε στα νούμερα προβολής της Κυβέρνησης ωσάν να είναι κόμματος. Παραδοσιακά οι κυβερνήσεις έχουν μεγαλύτερη προβολή, διότι το έργο των υπουργείων και οι κυβερνητικές πρωτοβουλίες σε εγχώριο και διεθνές επίπεδο κάπως πρέπει να αναδεικνύονται.
Αυτό λέει και το ΕΣΡ;
Όχι, το ΕΣΡ λέει ακριβώς αυτό. Και αν δείτε, κύριε Τζαβάρα…
Κύριε Τζαβάρα, σας παρακαλώ.
Θα απευθυνθώ λίγο στον κ. Τζαβάρα, για να μην …
Ήσυχα παρακαλώ.
Εντάξει, έλεος.
Μη ζητάτε έλεος, δεν θα υπάρξει.
Απαντήστε και στην επερώτηση τότε.
Δεν θα υπάρξει! Θα τα ακούσετε όλα. Το ΕΣΡ ακριβώς, λοιπόν, στην ίδια έκθεση στην οποία επικαλείστε για τα προηγούμενα χρόνια για τη ΝΕΡΙΤ δίνει ποσοστά 55% -60% στην Κυβέρνηση. Αυτή είναι η πραγματικότητα. Τι κάνετε τώρα; Τσιμπάτε ένα νούμερο από εδώ και από εκεί και πάτε να χτίσετε αντιπολίτευση; Ανεβαίνετε εδώ πέρα και κάνετε αντιπολίτευση - λυπάμαι - πολύ κατώτερη των περιστάσεων. Πραγματικά, δηλαδή, αν ήταν να βάλω ένα τίτλο, θα έβαζα «Νέα Δημοκρατία εναντίον Καψώχα». Πόσες φορές το άκουσα το όνομα του συγκεκριμένου! Αυτό έχετε να πείτε για τη δημόσια τηλεόραση; Τίποτα παραπάνω; Καλά κάνατε και την κλείσατε και θα φτιάξετε ένα μικρό ευέλικτο σχήμα που με 1,5 ευρώ θα δίνει στον Έλληνα τηλεθεατή τι ακριβώς; Άρα, νομίζω ότι είναι θετικό που είχαμε την ευκαιρία να κάνουμε και αυτή τη συζήτηση και να τη συνεχίσουμε. Θα λάβετε απαντήσεις λεπτομερείς και από τον Υφυπουργό. Θεωρώ ότι όποιος παρακολουθήσει την πορεία αυτής της συζήτησης, θα κατασταλάξει για τα καλά στο ότι εδώ συγκρούονται δύο λογικές. Και οι δύο λογικές είναι ασυδοσία των ιδιωτών, «μαύρο» για τη δημόσια τηλεόραση - αυτή είναι η μια λογική - και η άλλη λογική είναι ρύθμιση και ανάπτυξη με ισχυρό δημόσιο ραδιοτηλεοπτικό φορέα από την άλλη. Είναι λογικές οι οποίες συγκρούστηκαν στο παρελθόν, συγκρούονται και σήμερα και θα συγκρουστούν και στο μέλλον. Νομίζω όμως ότι ο Έλληνας τηλεθεατής έχει αρχίσει και εκτιμά και αναγνωρίζει το τι είναι αυτό που υπηρετεί το δημόσιο συμφέρον. Ευχαριστώ πολύ.
Κυρία Πρόεδρε, επί του Κανονισμού μπορώ να έχω τον λόγο;
Ορίστε, κύριε Τζαβάρα, έχετε τον λόγο.
Άκουσα πως θα απαντήσει και ο κύριος Υφυπουργός;
Ναι.
Κάτι τέτοιο δεν το προβλέπει ο Κανονισμός.
Κοιτάξτε, έχει αναλάβει τις αρμοδιότητες της ΕΡΤ ο κ. Κρέτσος.
Τότε δεν έπρεπε να μιλήσει ο Υπουργός. Με συγχωρείτε πάρα πολύ! Εδώ τίθεται θέμα νομιμοποίησης - παθητικής να το πω - του μέλους της Κυβέρνησης που επερωτάται. Από ό,τι κατάλαβα ο κύριος Υπουργός προφανώς δεν έχει πλήρη αντίληψη τού τι σημαίνει επερώτηση, γι' αυτό πήρε αφορμή το κείμενο της επερώτησης για να πει χίλια δύο άλλα πράγματα, εκτός από αυτά για τα οποία έπρεπε να απαντήσει. Ο κοινοβουλευτικός έλεγχος λοιπόν, κύριε Υπουργέ, πρέπει να σας ενημερώσουμε ότι είναι με μορφή επερώτησης στη συγκεκριμένη περίπτωση και αφορά την παροχή εξηγήσεων για τα θέματα που αναφέρει το κείμενο της επερώτησης. Το ότι βρήκατε την ευκαιρία, λοιπόν, να μας πείτε ότι είναι κατώτερη του επιπέδου σας αυτή η επερώτηση είναι κάτι που σας το επιστρέφουμε. Όμως, αυτό που θέλουμε να μας αποδώσετε είναι η συγκεκριμένη απάντηση στα ερωτήματα που σας κάνουμε. Και εάν μεν, κυρία Πρόεδρε, δεν νομιμοποιείται ο κύριος Υπουργός, γιατί δεν έχει αυτήν την αρμοδιότητα, κακώς του δώσατε τον λόγο. Επ' αυτού, με συγχωρείτε, αλλά δεν δέχομαι καμμία κουβέντα, γιατί τα ξέρετε πολύ καλύτερα από εμένα. Τίθεται θέμα!
Κύριε συνάδελφε, στον κ. Παππά έχετε απευθύνει την επερώτηση, ας φροντίζατε να βλέπατε ποιος έχει...
Ωραία, τότε πώς θα έρθει να μιλήσει ο Υφυπουργός;
Επιτρέπεται να μιλήσει, σύμφωνα με τον Κανονισμό της Βουλής…
Βεβαίως.
Το άρθρο 135 παράγραφος 6 λέει ότι η διάρκεια ομιλίας του Υπουργού δεν μπορεί να υπερβεί τα είκοσι λεπτά της ώρας. Ο χρόνος της δευτερολογίας δεν συμψηφίζεται. Ο Υπουργός μπορεί μία μόνο φορά και για εξαιρετικούς λόγους να ζητήσει αναβολή κ.λπ.. Η παράγραφος 9 λέει ότι εάν κατά τη συζήτηση μιας επερώτησης κρίνονται και πράξεις Βουλευτή που διετέλεσε μέλος της παρούσας ή προηγούμενης κυβέρνησης, τότε αυτός μπορεί να μιλήσει στο τέλος της συζήτησης για πέντε λεπτά.
Κυρία Πρόεδρε, με συγχωρείτε, αλλά όταν λέει Υπουργό, εννοεί αυτόν που έχει την αρμοδιότητα.
Περιμένετε, κύριε, τώρα με τους λεγκαλισμούς! Περιμένετε, θα το λύσουμε. Εδώ έχουμε όλες τις απαντήσεις, μην φοβάστε. Λέει, λοιπόν, η παράγραφος 3 του άρθρου 97 ότι εάν ζητήσει τον λόγο Υφυπουργός του ίδιου Υπουργείου, δικαιούται τον μισό χρόνο ομιλίας του αρμόδιου Υπουργού.
Πολύ ωραία. Δεν είναι αρμόδιος ο κ. Παππάς.
Ο κ. Κρέτσος είναι Υφυπουργός και έχει έτσι κι αλλιώς στο έγγραφο που σας έχει διανεμηθεί τον μισό χρόνο. Είναι Υφυπουργός.
Κυρία Πρόεδρε, δεν είναι αρμόδιος, μας είπατε, ο κ. Παππάς. Προσέξτε τώρα, εδώ υπάρχει ένα θέμα. Την αρμοδιότητα για την ΕΡΤ την έχει εκχωρήσει και την έχει ο κύριος…
Έχει εκχωρήσει για την ΕΡΤ.
Αυτό πώς θα το κάνουμε;
Σας παρακαλώ, κύριε Τζαβάρα, αυτό είναι ένα θέμα συνολικά κυβερνητικό, το θέμα της ΕΡΤ. Απευθύνεστε αναγκαστικά στον αρμόδιο Υπουργό. Το εάν έχει και κάποιες αρμοδιότητες ο Υφυπουργός δεν σημαίνει ότι κακώς μίλησε ο Υπουργός. Εν πάση περιπτώσει, κύριε Τζαβάρα, υποβάλετε την ένσταση, ενώ συνομιλείτε. Πηγαίνετε εκεί να τα λύσετε. Τι να κάνουμε τώρα;
Την υποβάλουμε στην κρίση σας, κυρία Πρόεδρε, τι να κάνουμε;
Δεν τίθεται, νομίζω, θέμα νομιμοποίησης του Υπουργού Ψηφιακής Πολιτικής, που υπερβαίνει την ΕΡΤ και έχει όλο το σύστημα να εκπροσωπήσει, πολύ περισσότερο ο Υφυπουργός.
Εντάξει τότε. Έτσι να το δεχθούμε όπως το λέτε.
Ναι, γιατί δεν είναι ψηφιακής πολιτικής; Η ΕΡΤ τι είναι; Χειροκίνητη είναι;
Είναι αυτό που λέμε «κατ' οικονομίαν»!
Τέλος πάντων. Νομίζω ότι αυτά τα διαδικαστικά και δη στο τέλος της ομιλίας δεν έχουν νόημα. Εάν φοβάστε τον κ. Κρέτσο, θα του ζητήσω να είναι πιο ήπιος, για να μην σας πληγώσει πολύ.
Όχι, προς θεού, δεν έχουμε πρόβλημα.
Δεν είναι προσωπικό το θέμα.
Άλλωστε, δεν είναι προσωπικό.
Κύριε Κρέτσο, έχετε τον λόγο για δέκα λεπτά.
Ευχαριστώ πολύ, κυρία Πρόεδρε. Με κολακεύει όλη αυτή η φασαρία για το εάν πρέπει ή δεν πρέπει να μιλήσω. Θέλω, βέβαια, να πω ότι οι κοινοβουλευτικές αρμοδιότητες ασκούνται παράλληλα με τον Υπουργό Ψηφιακής Πολιτικής, Τηλεπικοινωνιών και Ενημέρωσης. Κυρίες και κύριοι Βουλευτές, ήλπιζα ότι σήμερα θα κάναμε μία εποικοδομητική συζήτηση, θα βλέπαμε ξεκάθαρες προτάσεις, αγνές προθέσεις και κυρίως τους Βουλευτές της Νέας Δημοκρατίας να δείχνουν το πραγματικό ενδιαφέρον τους για το μέλλον της δημόσιας ραδιοτηλεόρασης.
Δεν θέλουμε υποδείξεις. Είμαστε εκλεγμένοι.
Εσείς, κυρία Βούλτεψη, να μας πείτε γιατί δεν υπογράψατε τα τέλη χρήσης συχνοτήτων, τα 40 εκατομμύρια.
Ναι, ναι, ναι. Εσείς να μας πείτε τι κάνετε στα ταξίδια που πάτε.
Διαβάζοντας και ακούγοντας όλα αυτά και βλέποντας αυτή τη συμπεριφορά, ξέρετε κάτι; Διαπιστώνω ότι είστε αδιόρθωτοι.
Υποδείξεις σε Βουλευτές δεν θα κάνετε.
Πραγματικά αδιόρθωτοι. Δεν μπαίνετε καν στον κόπο να ξορκίσετε τις τύψεις σας για το έγκλημα που κάνατε στην ΕΡΤ πριν από πέντε χρόνια.
Δεν οφείλει να σας ακούσει, κυρία Βούλτεψη, δεν έχετε πάρει τον λόγο από πουθενά. Σας παρακαλώ.
Υποδείξεις σε Βουλευτές δεν θα κάνει. Να τον ανακαλέσετε στην τάξη, κυρία Πρόεδρε.
Έχουν περάσει τριάμισι χρόνια από τότε που ξανάνοιξε η ΕΡΤ και δεν έχετε πει την παραμικρή καλή κουβέντα, σαν να είναι όλα μαύρα. Έχετε ένα θέμα με το μαύρο. Να προσέξετε αυτήν την εμμονή σας και να μην επαναλαμβάνετε σχόλια ή κρίσεις και να διατυπώνετε μισές αλήθειες με έναν και μοναδικό στόχο, κυρία Βούλτεψη, που δεν υπογράψατε τα τέλη χρήσης συχνοτήτων,…
Ποια τέλη; Συκοφαντείτε και δεν έχετε το δικαίωμα. Πότε δεν υπέγραψα;
…να πλήξετε την εικόνα της δημόσιας ραδιοτηλεόρασης προς όφελος των αντιπολιτευτικών σας στόχων, της δικής σας σκληρής αντιπολιτευτικής γραμμής και των ανταγωνιστών της ΕΡΤ.
Τον ακούτε, κυρία Πρόεδρε; Δεν τον ακούτε.
Παλιά σας τέχνη κόσκινο! Συγγνώμη, μπορούμε να μιλήσουμε;
Δεν μιλάνε έτσι.
Δεν θα μιλάτε έτσι στους Βουλευτές. Δεν είστε εκλεγμένος. Καταλάβατε;
Τι δεν θα μιλάμε έτσι, κυρία Βούλτεψη; Υποδείξεις μας κάνετε; Σας παρακαλώ πάρα πολύ!
Ναι.
Ναι, βέβαια υποδείξεις σας κάνουμε, γιατί εδώ είναι Βουλευτήριο. Δεν είναι Κυβερνείο.
Σας παρακαλώ, ό,τι θέλει θα λέει. Εντάξει, τώρα.
Όχι, είπε τι θα έπρεπε να κάνουν οι Βουλευτές. Δεν θα μας πει ο κύριος. Δεν έχει εκλεγεί ποτέ.
Το κοινοβουλευτικώς ορθόν θέλετε να υπενθυμίσετε;
Ναι.
Το έχει υπ' όψιν του.
Δεν το έχει.
Ελάτε, συνεχίστε, κύριε Υπουργέ. Και εσείς, σας παρακαλώ, σταματήστε. Δεν κάνουμε διαλόγους εδώ.
Νομίζω ότι θέλατε απαντήσεις και τις πήρατε από τον Υπουργό. Θα πω και εγώ όμως μερικά πράγματα. Ως προς το πρώτο ερώτημα που θέσατε, το επιχειρησιακό σχέδιο της ΕΡΤ ετοιμάζεται. Υπάρχει συνεργασία με το Εθνικό Μετσόβιο Πολυτεχνείο και πιστεύουμε ότι η διοίκηση θα επιταχύνει τις διαδικασίες για την ολοκλήρωσή του. Στο δεύτερο, η ΕΡΤ έχει προχωρήσει στην κατάρτιση του οργανογράμματός της και είναι στη φάση της υλοποίησής του. Ως προς το τρίτο, τα θέματα της αντικειμενικότητας, αυτός είναι ένας καθημερινός αγώνας στα τριάμισι χρόνια λειτουργίας της ΕΡΤ. Καθήκον της είναι, προφανώς, η τήρηση της δεοντολογίας και αυτό φροντίζουμε να διασφαλίζεται. Η ΕΡΤ είναι καθημερινά παρούσα σε όλα τα μεγάλα γεγονότα. Η ΕΡΤ κρίνεται, βέβαια, για αυτό που προβάλλει και δίνει στους πολίτες, όπως κρίνονται όλοι. Και, πιστέψτε με, οι πολίτες καταλαβαίνουν. Ως προς το τέταρτο, τα θέματα οικονομικής διαχείρισης, ουδέν κρυπτόν. Το έχουμε πει και το ξαναλέμε. Όλες οι αποφάσεις αναρτώνται και στην ιστοσελίδα της ΕΡΤ και στη «ΔΙΑΥΓΕΙΑ» και ελέγχονται. Αν έχετε κάτι διαφορετικό, ελάτε να μας το πείτε. Ως προς το πέμπτο, το προσωπικό της ΕΡΤ λειτουργεί πέντε κανάλια, είκοσι επτά ραδιοφωνικούς σταθμούς, παρ' ότι είναι κατά 50% μειωμένο σε σχέση με το 2008. Πραγματικά, απορώ πώς εσείς τεκμηριώνετε επάρκεια προσωπικού αυτή τη στιγμή στην ΕΡΤ, που είναι δύο χιλιάδες εκατόν τριάντα άτομα, αν δεν κάνω λάθος, και νομίζω ότι θεωρείτε και αξίωμα για την ερώτησή σας. Θα σας απαντήσω, όμως, με πολύ συγκεκριμένα στοιχεία. Το μεσοσταθμικό ανά λεπτό κόστος στις εξωτερικές παραγωγές της ΕΡΤ είναι κατά 42% μικρότερο από αυτό της ΝΕΡΙΤ…
Το συνολικό κόστος πείτε πόσο είναι.
Το συνολικό, κυρία Ασημακοπούλου.
Παρακαλώ, μην απαντάτε.
Το κόστος των εκπομπών που μεταδίδονταν στην ΝΕΡΙΤ και συνέχισε στην ΕΡΤ είναι μειωμένο κατά 20-40%. Υπάρχει πλέον κανονισμός υλοποίησης εσωτερικών παραγωγών και προμήθειας περιεχομένου προγράμματος της ΕΡΤ. Όλα δημοσιεύονται στον ιστότοπο της ΕΡΤ και στη «ΔΙΑΥΓΕΙΑ», μετά από πρόσκληση ενδιαφέροντος. Υπάρχει συγκεκριμένη επιτροπή προγράμματος, που είναι αρμόδια να εισηγείται την παραγωγή - εσωτερική, μεικτή ή εξωτερική - και να ελέγχει τα οικονομικά στοιχεία. Υπάρχει επιτροπή ενημερωτικών εκπομπών. Υπάρχει το αρμόδιο τμήμα διαχείρισης συμβάσεων προγράμματος και πνευματικών δικαιωμάτων της ΕΡΤ. Υπάρχουν ορκωτοί ελεγκτές λογιστές. Τώρα, πάω γρήγορα στην ΕΡΤ 3. Βλέπετε, μιλάω γρήγορα, γιατί ξέρω ότι θα με διακόψετε ξανά. Η ΕΡΤ 3 είναι το κανάλι της ελληνικής δημόσιας ραδιοτηλεόρασης, που νομίζω ότι χρειαζόμαστε συνολικά ως πολιτεία, για να αναδείξουμε τον σημαντικό ρόλο της περιφέρειας και να ενισχύσουμε τη σύνδεση της Ελλάδας με το απόδημο ελληνισμό και τα Βαλκάνια. Να υπενθυμίσω ότι και το κανάλι αυτό έπεσε θύμα του μαύρου. Άρα να εκλάβω και τη σημερινή σας αναφορά ως μια πράξη μεταμέλειας. Να μιλήσουμε, όμως, για την ΕΡΤ, που κατά την άποψή μου τη θεωρώ ως το πιο ποιοτικό κανάλι της ελληνικής τηλεόρασης αυτή τη στιγμή, με πολύ σημαντικά και συγκεκριμένα επιτεύγματα από τον Μάιο του 2015 έως σήμερα. Πρώτον, κατάρτιση εικοσιτετράωρου τηλεοπτικού προγράμματος και αποκατάσταση της λειτουργίας των ραδιοφωνικών σταθμών του «102 FM» και του «95,8», τα οποία παρέχουν καθημερινό εικοσιτετράωρο πρόγραμμα - δέκα επτά ώρες ζωντανό, επτά ώρες ηχογραφημένο - το οποίο παράγεται αποκλειστικά από το προσωπικό και τα τεχνικά μέσα της ΕΡΤ. Το τηλεοπτικό πρόγραμμα της ΕΡΤ 3 έχει ένα σαφές και ξεκάθαρο στίγμα και σαφή αναφορά στην ελληνική περιφέρεια, με εκπομπές για τα ΑΜΕΑ, εκπομπές για τον απόδημο ελληνισμό, για την αγροτική παραγωγή, με ποιοτική ψυχαγωγία, ντοκιμαντέρ, κλασική μουσική και όπερα. Η ΕΡΤ 3, όμως, δίνει έναν αγώνα με πενιχρά μέσα, με ελλείψεις και προβλήματα. Τα μεγέθη σε σχέση με το 2013 είναι αναντίστοιχα. Εμείς θέλουμε να στηρίξουμε περισσότερο την ΕΡΤ 3. Ελπίζουμε τουλάχιστον να συμφωνείτε σε αυτό. Και αν δεν συμφωνείτε, τουλάχιστον να πάρετε θέση, για να γνωρίζουν και οι πολίτες στη Θεσσαλονίκη και στη Μακεδονία, αλλά και οι εργαζόμενοι στην ΕΡΤ 3, τι ακριβώς θέλετε. Έβδομον, ολοκληρώνεται η διαδικασία προμήθειας των πομπών που θα επιτρέψουν στην ΕΡΤ να εκπέμψει η ίδια το πρόγραμμά της σε όλη την Επικράτεια, χωρίς λευκές περιοχές, ανταποδίδοντας στους πολίτες το αγαθό της ενημέρωσης και της ψυχαγωγίας. Εξοικονομούμε τουλάχιστον ενάμισι εκατομμύριο ετησίως - το ποσό που πληρώνει στην «DIGEA» σήμερα - και επαναφέρουμε αυτό το οποίο προσπαθήσατε να αποτρέψετε με το μαύρο το 2013, δηλαδή να υπάρχει δημόσιος πάροχος δικτύου. Για τις τεχνολογικές καινοτομίες, την υβριδική τηλεόραση και όλα αυτά αναφέρθηκε προηγουμένως ο κύριος Υπουργός νομίζω αναλυτικά. Έρχομαι στο τελευταίο, που έχει να κάνει με την εποπτική λειτουργία του Υπουργείου για την ΕΡΤ. Ένας είναι ο στόχος, η διασφάλιση της εύρυθμης λειτουργίας της δημόσιας τηλεόρασης. Το είπα σε ερώτηση που μου έκανε ο κ. Λοβέρδος. Δεν υποστηρίζω ότι όλα λειτουργούν στην εντέλεια. Αυτό, όμως, είναι ένα άλλο πράγμα από τον καταγγελτικό λόγο και τις υποκειμενικές κρίσεις που εκφράζουν κάποιοι. Είναι δικαίωμά τους, προφανώς. Δημοκρατία έχουμε. Αυτό, όμως, το οποίο είναι πραγματικά λυπηρό είναι το να εκμεταλλεύονται κάποιοι και να δημιουργούν ένα πεδίο πολιτικής αντιπαράθεσης με στόχο την αλλαγή της πολιτικής ατζέντας, χρησιμοποιώντας την ΕΡΤ ως έναν σάκο του μποξ. Αυτό δείχνει και το πολιτικό αδιέξοδο στο οποίο έχουν περιέλθει. Για την ΕΡΤ δεν έχουμε τίποτα να κρύψουμε. Όλα στο φως! Απλώς να ξέρετε ότι ο κόσμος έχει κουραστεί από αυτό το αφήγημα, ότι για όλα φταίει η ΕΡΤ. Να μπούμε λίγο και στην ουσία. Ποια είναι η ΕΡΤ σήμερα; Είναι αυτή που περιγράφετε εσείς ή αυτή που χτίζεται κάθε μέρα και οι πολίτες βλέπουν στην οθόνη τους και την επιβραβεύουν; Στο σημείο αυτό να σας δώσω και τα μερίδια σταθμών ανά χρονική ζώνη το προηγούμενο Σαββατοκύριακο. Κυρία Ασημακοπούλου, μη λέτε ψέματα για την τηλεθέαση. Θα σας απαντήσω με στοιχεία και σας παρακαλώ, μη με διακόψετε. Το 2012, ενώ η προηγούμενη Κυβέρνηση η αλήθεια είναι ότι είχε φτάσει την τηλεθέαση της τότε ΕΡΤ στο 15%, εσείς καταφέρατε να την πάτε περίπου στο 8%. Και αυτό είναι δικό σας δημιούργημα, διότι η κατάρρευση που επέφερε στην τηλεθέαση το «μαύρο» που φέρατε εν μία νυκτί είχε πραγματικά τεράστια επίδραση. Ιδιαίτερα, η ΕΡΤ3 έχασε το 70% της τηλεθέασής της από την περίπτωση του μαύρου. Το καταθέτω για τα Πρακτικά. [[Στο σημείο αυτό ο Υφυπουργός κ. Ελευθέριος Κρέτσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα δείτε ότι η ΕΡΤ ήταν πρώτη, κυρία Ασημακοπούλου, - μη στενοχωριέστε - στο prime time στο ανδρικό και νεανικό κοινό. Αυτό το performance είχε να το κάνει πάρα πολλά χρόνια, εκτός αν εξαιρέσουμε τη δική μας περίοδο με το Μουντιάλ και άλλα μεγάλα γεγονότα. Η ΕΡΤ, λοιπόν, είναι παντού, σε όλες τις πλατφόρμες, σε όλα τα δίκτυα κι έχει αξιόλογο περιεχόμενο, ενώ είναι η μόνη που στηρίζει τον ελληνικό κινηματογράφο, διότι τα ιδιωτικά κανάλια με τις δικές σας απρονοησίες, αβλεψίες και αδιαφορίες δεν μπόρεσαν ποτέ να αποδώσουν το 1,5%. Η ΕΡΤ είναι η μόνη που στηρίζει τους καλλιτέχνες και τα δικαιώματά τους και στηρίζει την ελληνική οπτικοακουστική παραγωγή. Προφανώς, πρέπει να γίνει καλύτερη. Εσείς τι κάνετε γι' αυτό; Έρχεστε εδώ για να λιθοβολήσετε όποια προσπάθεια έχει γίνει, να αποδώσετε χαρακτηρισμούς, να υβρίσετε, να φωνασκείτε, όπως προηγουμένως, σκόπιμα και για έναν μόνο λόγο: Για να ξανακάνετε την ΕΡΤ έναν κομπάρσο στο τηλεοπτικό τοπίο. Αυτό είναι το μόνο σας μέλημα: Να ικανοποιηθούν οι φίλοι και οι σύμμαχοί σας, οι παλιοί και οι νέοι. Να θυμίσω στο Κοινοβούλιο αυτό που έλεγε - και τον τιμάει η ειλικρίνειά του - ο Πρόεδρος του «ΣΚΑΪ» στο ντοκιμαντέρ «Το χαμένο σήμα της Δημοκρατίας» όπου παραδέχθηκε ότι οι ιδιωτικοί τηλεοπτικοί σταθμοί επηρεάστηκαν θετικά από το κλείσιμο της ΕΡΤ. Κι εσείς επιβεβαιώνετε συνεχώς, με κάθε δημόσια τοποθέτησή σας, ότι έχετε πρόβλημα με την ΕΡΤ. Να σας θυμίσω ότι και ο Πρόεδρός σας, ο Κυριάκος Μητσοτάκης, μιλώντας στην εκπομπή «Ενικός» στις 22 Φεβρουαρίου 2016 δήλωνε ευθαρσώς ότι το κλείσιμο της ΕΡΤ ήταν μονόδρομος. Αυτό δείχνει ή ανικανότητα ή συγκεκριμένη πρόθεση για την ΕΡΤ. Ακόμη χειρότερα, ο μοιραίος άνθρωπος για την ΕΡΤ, ο Συμεών Κεδίκογλου, - που δεν ξέρω γιατί δεν υπέγραψε και αυτήν την επίκαιρη επερώτηση - ο οποίος διαμαρτυρόταν αγκαλιά με τους συνδικαλιστές, που όλο αυτό το απόγευμα ακούω να καταγγέλλετε, το 2011- να με ακούει και ο κ. Λοβέρδος, γιατί την Παρασκευή μού είπε τις δυσκολίες που αντιμετώπισε η τότε Κυβέρνηση, να βλέπετε και τις αντιφάσεις σας, κύριε Λοβέρδο - έλεγε τότε ότι οι αλλαγές που προσπαθεί να φέρει ο κ. Μόσιαλος είναι σε τελείως λάθος κατεύθυνση: «κλείνει εγκαταστάσεις, κλείνουν συχνότητες, απολύονται άνθρωποι, απαξιώνεται η δημόσια περιουσία». Καλά τα έλεγε τότε ο κ. Κεδίκογλου. Τότε, όμως, ήταν στην Αντιπολίτευση. Μόλις ήρθατε στην Κυβέρνηση είδαμε τα έργα και τις ημέρες σας για την ΕΡΤ, την «DIGEΑ», για το τηλεοπτικό τοπίο, για τη διαφήμιση και για ό,τι έχει να κάνει με τον χώρο των μίντια. Η πιο κυνική ομολογία όμως - κι εδώ θα κλείσω - τού πώς βλέπετε τη δημόσια ραδιοτηλεόραση ανήκει στον κ. Σαμαρά, ο οποίος στις 23 Δεκεμβρίου 2013 είπε δημόσια και «ξώπορτα», όπως χαρακτηριστικά τόνισε ότι του αρέσει να τα λέει, ότι το έγκλημα των κυβερνήσεων της Νέας Δημοκρατίας και του ΠΑΣΟΚ ήταν ότι πάντα οι προσλήψεις τους ήταν αριστεροί και αυτοί οι πολλοί κακοί αριστεροί πήγανε στην ΕΡΤ και κάνανε όλα αυτά. Κι εσείς, κύριε Βορίδη, που με κοιτάτε τώρα, ήσασταν από κάτω ιδιαίτερα περιχαρής - υπάρχει και το βίντεο - , χειροκροτούσατε σε αυτό το παραλήρημα. Θέλω να πω ότι εσείς τουλάχιστον ήσασταν ειλικρινής, διότι το βασικό σας πρόβλημα είναι ιδεολογικό. Διότι ήρθατε αδιάβαστοι. Ούτε στοιχεία φέρατε, ούτε την τηλεθέαση. Λέτε ψέματα. Εάν δεν λέτε ψέματα, φέρτε τα στοιχεία κι εγώ θα ζητήσω και συγγνώμη. Αλλά ήρθατε αδιάβαστοι, φωνασκείτε, λιθοβολείτε, και το βασικό σας πρόβλημα - τουλάχιστον ο κ. Βορίδης είναι ειλικρινής - είναι ιδεολογικό. Να σας το πω, λοιπόν, κι εγώ ξώπορτα, όπως ο προηγούμενος Αρχηγός σας: βλέπετε στην ΕΡΤ και τότε και τώρα φαντάσματα. Προσγειωθείτε, λοιπόν, στην πραγματικότητα, αναμετρηθείτε με αυτήν. Η ΕΡΤ είναι δημόσια ραδιοτηλεόραση, είναι περιουσία του ελληνικού λαού. Σταματήστε να τη λοιδορείτε και μην κάνετε όνειρα ότι θα ξανακλείσει. Ευχαριστώ.
Τώρα αρχίζει ο κύκλος των Κοινοβουλευτικών Εκπροσώπων. Πρώτος θα μιλήσει ο Κοινοβουλευτικός Εκπρόσωπος της Νέας Δημοκρατίας, για δώδεκα λεπτά. Οι υπόλοιποι, το λέω από τώρα, έχετε έξι λεπτά, χωρίς δευτερολογίες. Τον λόγο έχει ο κ. Δένδιας.
Κυρία Πρόεδρε, οι κύριοι Υπουργοί εδώ μας κρίνουν, μας κατακρίνουν, κάνουν γενικές διατυπώσεις. Ο Υπουργός κ. Παππάς δεν απάντησε σε καμμία από τις οκτώ ερωτήσεις οι οποίες τίθενται. Ο Υφυπουργός έκανε μια προσπάθεια. Θα σας πω σε τι απάντησε, γιατί κρατούσα σημειώσεις. Θέλω κατ' αρχάς να ξεκαθαρίσω ότι εδώ δεν είμαστε ένας χώρος που συναντιόμαστε, κυρίες και κύριοι συνάδελφοι, για να κάνουμε έναν διάλογο επί παντός επιστητού. Σωστά ελέχθη προηγουμένως από τον κ. Τζαβάρα ότι εδώ η Κυβέρνηση έχει υποχρέωση να απαντήσει στη συγκεκριμένη επερώτηση. Πάμε με τη σειρά, λοιπόν. Εδώ τι ερωτάσθε; Έχει καταρτιστεί το επιχειρησιακό σχέδιο για την ΕΡΤ τα έτη 2017-2020; Ο κ. Παππάς δεν απάντησε καθόλου, ο Υφυπουργός είπε, αν κατάλαβα καλά: «Το καταρτίζουμε τώρα, κάπου, όπου να' ναι θα υποβληθεί» κ.λπ.. Θυμίζω ότι αναφερόμαστε στα έτη 2017-2020. Τελειώνει το 2018 και μπαίνουμε στο 2019. Φαντάζομαι θα μας το φέρετε το 2019, θα το συζητήσουμε το 2020 και θα το συμφωνήσουμε το 2022! Έχει γίνει αξιολόγηση των δομών της «ΕΡΤ Α.Ε.»; Ουδεμία απάντηση από κανέναν, ούτε από τον άλφα απαντώντα ούτε από τον βήτα. Έχει γίνει τοποθέτηση του προσωπικού επί τη βάσει του νέου κανονισμού; Ουδεμία απάντηση ούτε από τον άλφα ούτε από τον β΄ απαντώντα. Τι έχετε να απαντήσετε στις καταγγελίες ότι οι οργανωτικές δομές έχουν απαξιωθεί; Ουδεμία απάντηση ούτε από τον άλφα ούτε από τον βήτα. Για το ότι έχει απαξιωθεί το νέο οργανόγραμμα κι ότι έχει φωτογραφικές διατάξεις ουδεμία απάντηση ούτε από τον άλφα ούτε από τον βήτα. Με ποιον τρόπο διασφαλίζεται η αμεροληψία και η αντικειμενικότητα στο πρόγραμμα της «ΕΡΤ Α.Ε.»; Ουδεμία απάντηση ούτε από τον άλφα ούτε από τον βήτα. Με ποιον τρόπο διασφαλίζεται η διαφάνεια; Ο κύριος Υπουργός δεν απάντησε. Ο κύριος Υφυπουργός απάντησε ως εξής: Με τη «ΔΙΑΥΓΕΙΑ». Ερώτηση: Πώς αποτυπώνεται η σχέση κόστους - οφέλους όσον αφορά τις μεικτές και εξωτερικές παραγωγές; Ο κύριος Υπουργός δεν απάντησε, ο κύριος Υφυπουργός μάς είπε ένα ποσοστό 40% και κάτι, δεν το κατάλαβα και καλά. Γενικά, όμως, μας παρέπεμψε κι αυτός στη «ΔΙΑΥΓΕΙΑ». Ποιο είναι το σχέδιο ως προς την ΕΡΤ3; Ο κύριος Υπουργός δεν απάντησε, ο κύριος Υφυπουργός μάς παρέπεμψε στα Βαλκάνια και στον απόδημο ελληνισμό. Για το αυτόνομο σήμα ο κύριος Υπουργός δεν απάντησε, ο κύριος Υφυπουργός μάς είπε ότι ολοκληρώνεται. Δεν μας είπε, όμως, χρονικά πότε. Σε ποιες ενέργειες έχει προβεί για να διερευνήσει τις παραπάνω καταγγελίες το Υπουργείο; Ο κύριος Υπουργός δεν απάντησε και, ως αναμένεται, ο κύριος Υφυπουργός δεν απάντησε. Αυτά ως προς την απάντηση. Τι μας ελέχθη, λοιπόν, τώρα από τον κύριο Υπουργό; Ο κύριος Υπουργός αφού μας κατέκρινε στα είκοσι λεπτά της ομιλίας του μας είπε ότι η ΕΡΤ είναι στην καλύτερη ώρα της - πάρα πολύ ωραία! - , ότι ανοίγει τον δρόμο του μέλλοντος - ακόμα πιο ωραίο! - , ότι ο τηλεθεατής όταν έβλεπε το Μουντιάλ είχε επιλογή κάμερας από 360ο - ακόμα πιο σπουδαίο! - , ότι το site πάει πάρα πολύ καλά - σπουδαιότατο! - , ότι όλα τα κανάλια της ΕΡΤ θα μπορεί κανείς να τα βλέπει σε μία οθόνη. Αν κατάλαβα καλά, κύριε Υπουργέ, αυτό που σας ρωτάνε οι κύριοι συνάδελφοι είναι ακριβώς το ανάποδο, ότι κανένας δεν θέλει να δει οποιοδήποτε κανάλι σε οποιαδήποτε οθόνη όσον αφορά την ΕΡΤ, ξέρετε, όχι να τα δουν όλα σε μια οθόνη. Για το ότι καλύψατε το πραξικόπημα στην Τουρκία πραγματικά σας συγχαίρουμε από καρδιάς! Ήταν μεγάλη δημοσιογραφική επιτυχία. Μάλιστα μας εγκαλέσατε διότι δεν συμφωνούμε ότι το 61% -14%, η αναλογία μεταξύ ΣΥΡΙΖΑ και Νέας Δημοκρατίας, είναι κάτι το λογικό, αφού ο ΣΥΡΙΖΑ τυχαίνει να είναι Κυβέρνηση. Επαναλαμβάνω: 61% -14%! Πάρα πολύ ωραία! Αυτό, λοιπόν, είναι η απάντηση στην ερώτηση των συναδέλφων. Όμως, θέλω να καταλάβω ένα λεπτό το εξής. Εδώ, ξέρετε, κυρίες και κύριοι συνάδελφοι, πρέπει να παίζεται κάποιο εγκεφαλικό αστείο, διότι αλλιώς δεν εξηγούνται αυτά τα πράγματα. Η Νέα Δημοκρατία είχε μια νομοθετική άποψη. Λάθος; Την έκρινε ο ελληνικός λαός. Προφανώς αν συμφωνούσε μαζί μας, δεν θα είχαμε χάσει δύο εκλογές. Εμείς ψηφίσαμε τον ν.4173/2014. Αυτή ήταν η άποψή μας. Η ελληνική κοινωνία, το αφεντικό, μας έκρινε αλλιώς και ψήφισε τον ΣΥΡΙΖΑ και τους ΑΝΕΛ. Ποια ήταν η δική σας αντίληψη, η οποία επεβλήθη και ενεκρίθη από το Κοινοβούλιο; Ο ν.4324/2015. Τι λέει αυτός ο νόμος, που εκφράζει τη δική σας βούληση για την τηλεόραση; Διαβάζω το άρθρο 2: « Η ΕΡΤ συμβάλλει στην ενημέρωση του ελληνικού λαού». Λέει όλου του ελληνικού λαού, δεν λέει του ΣΥΡΙΖΑ τμήματος του ελληνικού λαού. Στην παράγραφο 3 αρχίζουν τα εγκεφαλικά αστεία: «Η «ΕΡΤ Α.Ε.» αποτελεί φορέα δημοκρατίας και συμβάλλει στη διασφάλιση…» - ακούστε αυτό το ωραίο! - «…της πολυφωνίας». Προφανώς δεν λέει της πολυφωνίας κατά 61% -14%. Λέει μετά: «…και στην ανεξάρτητη μετάδοση της πληροφορίας. Οι υπηρεσίες - λέει το νομοθέτημα - «…πρέπει να σέβονται ιδίως την αξία του ανθρώπου». Ερωτώ: Όταν ο Αρχηγός της Αντιπολίτευσης λίγο - πολύ εξομοιώνεται με πνευματικό πατέρα του φασισμού, αυτό είναι σεβασμός στην αξία του ανθρώπου και ιδίως του τέταρτου πολιτειακού παράγοντα της χώρας; Αυτό συνιστά προσέγγιση σεβασμού προς το πολίτευμα; Στην παράγραφο 4 λέει κάτι ακόμα πιο ωραίο: «Η «ΕΡΤ Α.Ε». είναι ανεξάρτητη από το κράτος, απ' όλους τους φορείς και από τα πολιτικά κόμματα και διέπεται μόνο από το Σύνταγμα και την κείμενη νομοθεσία». Βεβαίως, επειδή όλα αυτά πρέπει να κατοχυρωθούν κάπου, έχει και την ακόμα πιο ωραία κατακλείδα: «Αυτά…» - λέει - «…δεν μπορεί μόνο να τα προβλέπει ο νόμος, πρέπει να υπογράψει η «ΕΡΤ Α.Ε.» συμφωνία αρχών με το ελληνικό δημόσιο, που να τα λέει αυτά τα πράγματα». Κύριε Υπουργέ, αν έχετε την καλοσύνη, αυτή τη συμφωνία αρχών μήπως θα μπορούσε το Κοινοβούλιο να τη δει; Γιατί ο νόμος σας έχει ψηφιστεί από το 2015 και πάμε στο 2019 σιγά - σιγά. Φαντάζομαι ότι όσο μεγάλες και αν είναι οι αρχές, τέσσερα χρόνια θα μπορούσαμε να την έχουμε υπογράψει αυτή τη συμφωνία. Προφανώς, δεν υπεγράφη ποτέ ή μας την κρύψατε. Όμως, κυρίες και κύριοι συνάδελφοι, πραγματικά ο μόνος τρόπος άμυνας σε αυτή τη χώρα είναι να μην παίρνει κανείς στα σοβαρά ορισμένα πράγματα. Διότι ο συμπαθέστατος Υπουργός Ψηφιακής Πολιτικής εδώ εμφανίζεται - το θυμόμαστε όλοι - ως ο πατέρας σειράς νομοθετικών προσεγγίσεων, οι οποίες - μην κοροϊδευόμαστε, και ο ίδιος θα το έχει ομολογήσει, είμαι σίγουρος, με περισσή υπερηφάνεια στους μαρξιστές φίλους του, δεν μπορεί να το ομολογήσει στην Αίθουσα, εδώ παίζεται ένα άλλο παιχνίδι, κατά την κρίση του - είχαν σκοπό τον έλεγχο του επικοινωνιακού τοπίου, τον έλεγχο του ραδιοτηλεοπτικού συστήματος. Αυτό επιχείρησε ο κύριος Υπουργός. Επειδή το Συμβούλιο της Επικρατείας δεν του το επέτρεψε, ηττήθηκε. Όμως, αυτός ήταν ο σκοπός του. Προσέξτε τώρα. Ο ίδιος αυτός ο οποίος επιδιώκει με τα νομοθετήματά του τον έλεγχο του σκηνικού, έρχεται εδώ ως ο κήρυκας της πολυφωνίας, ως ο προστάτης της αντικειμενικής ενημέρωσης, ως ο άνθρωπος ο οποίος κάνει μάθημα στην Αξιωματική Αντιπολίτευση γιατί δεν βλέπει το πρόδηλο, ότι αυτό το οποίο επιχειρεί είναι η αντικειμενική ενημέρωση και όχι τίποτε άλλο. Ξέρετε τι θα μου θύμιζε εμένα; Είναι λίγο περίεργο το παράδειγμα. Σαν να τοποθετούσαμε τον βασιλιά Ηρώδη ως υπεύθυνο για τη βρεφονηπιακή εκπαίδευση και να τον έχουμε να μας κάνει και μάθημα για το πώς πρέπει τα νήπια να οδηγούνται σε ένα καλύτερο μέλλον! Είναι λίγο τραβηγμένο, κύριε Υπουργέ. Εν πάση περιπτώσει, εγώ θέλω να πω το εξής: Κυρίες και κύριοι συνάδελφοι, ειλικρινώς σας λέω ότι δεν μπορεί κανείς πλέον να παίρνει αυτή την Κυβέρνηση στα σοβαρά. Δεν υπάρχει καμμία τέτοια πιθανότητα. Ας αφήσουμε ό,τι συζητάμε εδώ. Είμαι Κοινοβουλευτικός Εκπρόσωπος και έχω μια υποχρέωση σύνδεσης των τεκταινομένων με το ευρύτερο σκηνικό. Σας παρακαλώ ειλικρινά να μου πείτε αν υπάρχει άλλη κυβέρνηση ευρωπαϊκής ή σοβαρής χώρας στο παγκόσμιο γίγνεσθαι, στην οποία το ένα μέλος της κυβέρνησης - πρώτης τάξης Υπουργείου - να κατηγορεί το άλλο μέλος της κυβέρνησης για διαφθορά και το μέλος της κυβέρνησης το οποίο κατηγορείται για διαφθορά - επίσης πρωτοκλασάτος Υπουργός - να ανταπαντά με κατηγορίες για εκβιασμό και αυτή η κυβέρνηση να στέκεται, ο Υπουργός να στηρίζει, να θεωρεί ότι δεν συμβαίνει και κάτι σοβαρό, ότι δεν είναι και τόσο τρομερό δύο πρωτοκλασάτοι Υπουργοί να αλληλοϋβρίζονται, ο ένας να λέει τον άλλο διεφθαρμένο και ο έτερος να τον αποκαλεί εκβιαστή. Και η κυβέρνηση συνεχίζει και πηγαίνει κανονικά και έχει την εντύπωση ότι έτσι κυβερνάται μία σύγχρονη ευρωπαϊκή χώρα. Μάλιστα, αν μου επιτρέπετε, να σας διαβάσω - διότι έχει μια σημασία - το twitter του Υπουργού Εξωτερικών, όπου λέει τα εξής: «Με λάσπη, με ψέματα, με συκοφαντίες υπονομεύουν την τιμή, την υπόληψη και την αξιοπρέπειά μου». Και τι κατηγορίες απευθύνει; «Εκβιαστές, διεφθαρμένοι, πιστόλια του συστήματος». Αυτά απευθύνονται σε εν ενεργεία Υπουργό της Κυβέρνησής σας, κύριε Υπουργέ. Και κανείς δεν απαντά, δεν αισθάνεται ότι κάτι πρέπει να πει. Και υπάρχει επιστολή του συγκεκριμένου Υπουργού στα χέρια του Πρωθυπουργού της χώρας και ο Πρωθυπουργός της χώρας δεν αισθάνεται την ευαισθησία να δώσει αυτή την επιστολή στη δημοσιότητα. Θεωρεί ότι είναι μέσα στη λογική των πραγμάτων και μέσα στη φυσιολογική τους πορεία να υβρίζονται οι Υπουργοί του με αυτόν τον τρόπο και «πηγαίνουμε όλοι ωραία και καλά και δεν πειράζει, είμαστε μία σύγχρονη χώρα και τα λοιπά». Κατά τα άλλα, ο κύριος Υπουργός ενεκάλεσε τη Νέα Δημοκρατία ως σκοταδιστική, ως μη έτοιμη να δει τα πολλά θετικά που έχει κάνει αυτή η Κυβέρνηση, ως ένα κόμμα το οποίο δεν είναι έτοιμο να προχωρήσει σε έναν δημιουργικό διάλογο για το μέλλον. Κύριε Υπουργέ, να σας είμαι ειλικρινής: Θα προτιμήσουμε από τέτοιους διαλόγους που έχετε αναπτύξει στο Υπουργικό Συμβούλιο εμείς να μείνουμε απ' έξω. Θα σας παρακαλέσω μόνο, όταν επιλύσετε με αυτό τον δημιουργικό και ωραίο τρόπο όλα αυτά τα οποία σας απασχολούν, να μας ενημερώσετε και εμάς για αυτά τα πολύ σημαντικά ζητήματα και θέματα, δηλαδή ποιος είναι ο διεφθαρμένος, ποιος είναι ο εκβιαστής και πώς μπορεί η αμυντική και εξωτερική πολιτική της χώρας να αφήνεται σε τέτοια χέρια. Σας ευχαριστώ πολύ.
Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Αλέξανδρος Τριανταφυλλίδης, Βουλευτής Α΄ Θεσσαλονίκης.
Σας ευχαριστώ πολύ, κυρία Πρόεδρε. Κυρίες και κύριοι συνάδελφοι, κατ' αρχάς άστοχη η επιλογή - θα μου επιτρέψετε, κύριε Τσιάρα - να επιλέξετε ως Κοινοβουλευτικό Εκπρόσωπο τον κ. Δένδια. Και το λέω αυτό γιατί καταθέτω στα Πρακτικά το εξής: «Στις 7 Νοεμβρίου 2013 με εντολή Δένδια η επέμβαση οκτώ διμοιριών ΜΑΤ με επικεφαλής ταξίαρχο, όχι στον προαύλιο χώρο της ΕΡΤ, αλλά μέσα στο ίδιο κτήριο της ΕΡΤ, σταματώντας στον αέρα την τηλεοπτική εκπομπή». Το λέω για τους τύπους αυτούς, που τους έχετε ονοματίσει αναπληρωτές εκπροσώπους - την προηγούμενη μέρα μάλλον θα έκαναν τους πλασιέ επιδείξεων τάπερ - οι οποίοι αναρωτιόνταν με αφορμή μια πρόσφατη ιστορία για τα δημοκρατικά ανακλαστικά. Ποιος μιλάει για δημοκρατικά ανακλαστικά; Αυτοί που έστειλαν οκτώ διμοιρίες των ΜΑΤ; Το καταθέτω για τα Πρακτικά. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και όλα αυτά με εντολή του κ. Δένδια. Κατά την αστυνομική επιχείρηση έγινε χρήση χημικών, προσήχθησαν τέσσερις δημοσιογράφοι, ο Νίκος Τσιμπίδας, ο Πρόεδρος της ΠΟΣΠΕΡΤ και οι δημοσιογράφοι Αγγελική Χαλάσκου και ο κ. Μαυρίδης, οι οποίοι στη συνέχεια αφέθησαν ελεύθεροι. Το μήνυμα των εργαζομένων της ΕΡΤ τότε και σήμερα μας συνέχει: «Καλούμε όλους τους πολίτες στο Ραδιομέγαρο, καλούμε όλους τους πολίτες στα κατά τόπους γραφεία της ΕΡΤ, για να υπερασπιστούμε τη φωνή της δημοκρατίας». «Πριν από λίγη ώρα ισχυρές αστυνομικές δυνάμεις» - έλεγε ο Νίκος Τσιμπίδας - «εισήλθαν στο Ραδιομέγαρο. Έχουν δώσει αυστηρό χρονοδιάγραμμα για την εκκένωση του κτηρίου. Ειδάλλως, θα συλλάβουν όλους όσους παραμένουν εντός». «Όταν τα τηλέφωνα σιγήσουν, αυτό που θα ακούγεται» - έλεγε ο Νίκος Τσιμπίδας - «δεν θα είναι η ΕΡΤ, δεν θα είναι οι εργαζόμενοι της Ελεύθερης Ραδιοφωνίας Τηλεόρασης. Μην τους νομιμοποιήσετε με την ακρόαση και τη θέασή σας!». Βέβαια, αρκετά αργότερα δεν τους νομιμοποίησαν όχι μόνο οι ακροατές, αλλά και οι ίδιοι οι ιθύνοντες του εκτρώματος - μορφώματος ΝΕΡΙΤ, αυτού του «τηλεοπτικού Παρθενώνα» που υποσχέθηκε ο κ. Σαμαράς. Τα τελευταία λόγια του Νίκου Τσιμπίδα ήταν: «Εδώ πρέπει να σας αφήσω. Ψυχή βαθιά». Και αυτό μας συνέχει. Παρακαλώ για τα Πρακτικά. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την ίδια μέρα ο Αντιπρόεδρος κ. Άδωνις Γεωργιάδης έλεγε μέσω twitter στον κ. Δένδια: «Υπουργέ μας, αν και είμαι στο Καζακστάν, έφθασαν και εδώ τα ωραία νέα. Επιτέλους! Εύγε!», έλεγε ο Αντιπρόεδρος, συγχαίροντας τον Υπουργό Δημόσιας Τάξης Νίκο Δένδια για την επιχείρηση των οκτώ διμοιριών των ΜΑΤ. Το καταθέτω και αυτό για τα Πρακτικά. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό είναι το μοντέλο της ΕΡΤ - ΝΕΡΙΤ ΔΤ, το μόρφωμα - έκτρωμα είναι αυτό, χωρίς τεχνικούς, αλλά με ΜΑΤατζήδες, χωρίς δημοσιογράφους, αλλά με αστυνομικούς, χωρίς διοικητικούς εργαζόμενους, αλλά με δυνάμεις καταστολής. Αυτή την ΕΡΤ θέλετε, επιθυμείτε, επιδιώκετε, οργανώνετε, σχεδιάζετε, την αυταρχική ΕΡΤ, όργανο καταστολής απόψεων, αντιλήψεων και συνειδήσεων. Ο ελληνικός λαός, που βρέθηκε από την πρώτη στιγμή στο πλευρό μας, δεν θα το επιτρέψει. Δεν το επέτρεψε και δεν θα το επιτρέψει και στο μέλλον. Τι προσπαθείτε να κάνετε; Επιδιώκετε να πείτε «είμαστε ίδιοι», να συμψηφίσετε το άγος του «μαύρου» με τις καταγγελλόμενες δυσλειτουργίες της παρούσας, εκείνη του «μαύρου» της κλειστής ΕΡΤ με τις καταγγελλόμενες δυσλειτουργίες της παρούσας ανοικτής ΕΡΤ και να πείτε «δείτε και αυτοί τα ίδια κάνουν». Εκεί που μας χρώσταγαν ζητούν και το βόδι! Εκεί που θα έπρεπε να απολογούνται για τα δεκάδες δισεκατομμύρια που κόστισε, κύριε Υπουργέ, το «μαύρο» και τα εκατοντάδες εκατομμύρια που κόστισε η απευθείας ανάθεση στη «DIGEA» - θα πω μετά - ο ένοχος ουκ ένοχον ποιεί. Οι πατροκτόνοι και οι λαφυραγωγοί της ΕΡΤ δεν μπορούν να ζητούν την επιείκεια του ελληνικού λαού γιατί απέμειναν ορφανοί από επιχειρήματα. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Έρχομαι κατευθείαν σε αυτούς που τολμούν να πουν «το ίδιο είναι». Σαμαράς στις 28-6-2013 απαντά στο ερώτημα γιατί έκλεισε την ΕΡΤ και απέλυσε τους τρεις χιλιάδες εργαζόμενους: «Στην ΕΡΤ διέπραξαν σφάλματα όλοι όσοι κυβέρνησαν μέχρι τώρα. Ασφαλώς και το ΠΑΣΟΚ διόριζε και η ΝΔ διόριζε, αλλά γιατί μ' αρέσει να τα λέω ξώπορτα και οι δύο διόριζαν κυρίως ανθρώπους της Αριστεράς. Εμείς, λοιπόν, είπαμε τέρμα σε αυτά». Αυτά είπε στο 9ο τακτικό συνέδριο ο κ. Σαμαράς. Αυτή είναι η μία όψη. Η δική μας όψη είναι η όψη του ν.4324/29 Απριλίου του 2015. Στο άρθρο 16Α - το καταθέτω και αυτό - λέει ότι «οι κάθε είδους συμβάσεις εργασίας ιδιωτικού δικαίου αορίστου χρόνου, το οποίο την 11η Ιουνίου 2013 απασχολείτο στην ΕΡΤ και οι οποίες λύθηκαν, απανενεργοποιούνται εφεξής συμβάσεις που έχουν συναφθεί». Απολύθηκαν όλοι από τον Σαμαρά ως αριστεροί. Επαναπροσλήφθηκαν όλοι - το τονίζω, όλοι επαναπροσλήφθηκαν - από τον Τσίπρα ως εργαζόμενοι. Δεν υπάρχει διαφορά - απευθύνομαι και ως εν αναστολή εργαζόμενος στους συναδέλφους μου - δεν βλέπετε καμμία διαφορά, δεν βλέπετε απολύτως καμμία; [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι τώρα στα ονόματα. Εσείς δεν δικαιούστε να επικαλεστείτε τα όσα δήλωσαν ο Νίκος Μιχαλίτσης και ο Νίκος Φίλης. Θα πω μετά γιατί. Επιλεκτικά επικαλείστε τον Νίκο Μιχαλίτση. Θα σας διαβάσω ομιλίες τους μέσα από τη Βουλή.
Κύριε Τριανταφυλλίδη, ολοκληρώστε παρακαλώ.
Ολοκληρώνω, κύριε Πρόεδρε. Αυτοί αναφέρονται στην ανοιχτή, δρώσα και ζώσα ΕΡΤ, όπου θα πρέπει να αλλάξουν κάποια πράγματα. Εσείς χρησιμοποιείτε τα λεγόμενά τους για να χτίσετε την κλειστή, νεκρή, αποστεωμένη δημόσια τηλεόραση και ΝΕΡΙΤ, καρικατούρα της ΕΡΤ. Αυτό επιδιώκετε, μια μικρή καχεκτική και ανυπόληπτη ΕΡΤ. Θα το καταθέσω για τα Πρακτικά. Κύριε Κουράκη, αν έχετε την καλοσύνη, γιατί ειπώθηκαν τόσα πολλά πράγματα και είναι ένα θέμα το οποίο με αφορά και προσωπικά.
Δεν έχω την καλοσύνη. Είναι θέμα Κανονισμού.
Βεβαίως.
Σε τριάντα δευτερόλεπτα ολοκληρώστε, σας παρακαλώ πολύ.
Να πω ότι ο κ. Τζαβάρας μίλησε δεκαεπτά λεπτά με την άδεια...
Αυτό είναι άλλο θέμα. Πήρε και τη δευτερολογία του.
Εντάξει. Όπως το αντιλαμβάνεστε. Ο Μιχαλίτσης στις 21-10-2015 μιλάει στην Επιτροπή Δημόσιας Διοίκησης. Λέει ότι έγινε ένα έγκλημα στις 11 Ιουνίου που έκλεισε η ΕΡΤ και μόνο αυτό το ζήτημα - μιλάει για τη «DIGEA», υπάρχουν και άλλα άπειρα τέτοια εγκλήματα - έχει στοιχίσει 4 εκατομμύρια σε δύο χρόνια. Μέσα σε δύο χρόνια η ΕΡΤ θα αγόραζε τους τριακόσιους είκοσι πομπούς και στα δύο αυτά χρόνια τα πέντε εκατομμύρια τα έδωσε ενοίκιο στη «DIGEA». Το καταθέτω για τα Πρακτικά. Ο Νίκος Μιχαλίτσης τα λέει, που τον επικαλείστε εντελώς επιλεκτικά. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ζημιά εκατομμυρίων στην ΕΡΤ από την απουσία του «ΕΡΤ World», λόγω του του «μαύρου» άλλα πέντε εκατομμύρια, γιατί ρίξατε εσείς οι «πατριωταράδες» που κλείσατε την «ΕΡΤ Sat» και την «ΕΡΤ World» και στη συχνότητα που ο Έλληνας στις Βρυξέλλες άκουγε την ελληνική φωνή και το ελληνικό πρόγραμμα μπήκε τουρκικό κανάλι. Εσείς που μπήκατε στη λογική να κατεδαφίσατε την τεράστια κεραία της «Φωνής της Ελλάδας» από τα βραχέα, για να την πουλήσετε για παλιοσίδερα, μπήκατε ακόμη και σε αυτή τη λογική. Τελειώνω με αυτό που είπε ο Νίκος Μιχαλίτσης, τον οποίο εσείς επικαλεστήκατε, για τον διαγωνισμό της «DIGEA». Στις 11 Ιουνίου έκλεισε η ΕΡΤ. Γιατί έκλεισε στις 11 Ιουνίου; Γιατί στις 19 Ιουνίου επρόκειτο να γίνει ο διαγωνισμός. Ποιος διαγωνισμός; Για τον πάροχο. Ανταγωνιστής κανένας. Αποκλειστικά η «DIGEA». Τι είναι η «DIGEA»; Ποιοι είναι οι μέτοχοι; «MEGA», «ANT1», «STAR», «ΣΚΑΪ». Σε ποιον να δίνουν σήμα; «MEGA», «ANT1», «STAR», «ΣΚΑΪ». Δηλαδή, «Γιάννης κερνάει και Γιάννης πίνει».
Κλείστε σας παρακαλώ.
Ο Μενέλαος Δασκαλάκης, ο Γενικός Γραμματέας του Υπουργείου Μεταφορών ανέθεσε το 2012 να γίνει η μελέτη για το πόσα λεφτά θα πάρουμε από την ενοικίαση του ψηφιακού σήματος.
Καλώς.
Η «Analysys Mason» είπε 715 εκατομμύρια. Πόσα πήραν από τη «DIGEA»; Πήραν 18 εκατομμύρια. Καταθέτω για τα Πρακτικά άρθρο του Νίκου Μιχαλίτση. Σας έπιασε η αγάπη για τον Νίκο Μιχαλίτση και τον επικαλείστε.
Έχετε ολοκληρώσει τον χρόνο σας κατά πολύ, κύριε Τριανταφυλλίδη. Σας παρακαλώ.
Θέλω μόνο, κλείνοντας…
Όχι «μόνο». Κλείστε.
Να σημειώσω, αν μου επιτρέπετε, ότι αυτή η διαδικασία είναι μια διαρκής διαδικασία και δεν μπορούμε να συγκρίνουμε το μαύρο, το κλειστό, το αποστεωμένο με αυτό που συμβαίνει τώρα. Αυτό που χρειαζόμαστε, Υπουργέ, είναι αυτό που είπαμε στις ανοιχτές συνελεύσεις όλοι οι εργαζόμενοι, δημοσιογράφοι, τεχνικοί και διοικητικοί. Δηλαδή, η πυξίδα της ΕΡΤ να είναι κουμπωμένη πάνω στον κοινωνικό παλμογράφο, να πιάνει τα μηνύματα των άνεργων, των άστεγων, των κοινωνικών συλλογικοτήτων. Αυτή την ΕΡΤ θέλουμε και αυτή την ΕΡΤ θα συνεχίσουμε να διεκδικούμε. Σας ευχαριστώ.
Ευχαριστούμε. Θα παρακαλέσω οι επόμενοι Κοινοβουλευτικοί Εκπρόσωποι να είναι εντός χρόνου. Τώρα στον κ. Τριανταφυλλίδη εξαιτίας της δημοσιογραφικής ιδιότητας έγινε μια υπέρβαση. [[Θόρυβος στην Αίθουσα]] Πρέπει να βρίσκουμε κάθε φορά μια εξήγηση για την υπέρβαση του χρόνου. Ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος έχει τον λόγο για έξι λεπτά.
Κυρίες και κύριοι Βουλευτές, ακούγοντας τους δύο Υπουργούς και τον Κοινοβουλευτικό Εκπρόσωπο της Πλειοψηφίας, μου ήρθε στο μυαλό το ανέκδοτο που τελειώνει με τη φράση «κι εσείς που καταπιέζετε τους μαύρους». Θα το θυμάστε όλοι από τα παλιά μας χρόνια, τα φοιτητικά. Άλλα πράγματα λέει η κριτική που σας ασκείται, άλλα πράγματα ήρθατε στη Βουλή εσείς εδώ σήμερα να μας πείτε. Γι' αυτό και αναγκάζομαι εισαγωγικά και για λίγα δεύτερα να καταθέσω θέσεις προσωπικές και του Κινήματος Αλλαγής. Ήμασταν και ήμουν κατά του «μαύρου» στην τηλεόραση το καλοκαίρι του 2013. Είμαστε και είμαι κατά του εμπάργκο που ασκεί το κόμμα του ΣΥΡΙΖΑ στον «ΣΚΑΪ» και η Νέα Δημοκρατία στην ΕΡΤ. Απλώς, όπως είπα και στον κ. Κρέτσο, όταν είχαμε σχετική συζήτηση την περασμένη εβδομάδα, εγώ δεν πάω στην ΕΡΤ, γιατί με καθυβρίζουν. Και είναι λόγοι αξιοπρέπειας που με κάνουν, εφόσον καθυβρίζομαι, να μην πηγαίνω εκεί. Όμως, η ΕΡΤ είναι δημόσια τηλεόραση. Πληρώνω κι εγώ για αυτή, πληρώνουν και οι ψηφοφόροι μου για αυτή, πληρώνουν και οι ψηφοφόροι του Κινήματος Αλλαγής για αυτή, πληρώνει κάθε πολίτης. Μειοψηφία είστε σε σχέση με τους υπόλοιπους, κυρίες και κύριοι της Κυβέρνησης. Κάθε πολίτης πληρώνει όχι για να έχει αυτό το παραγόμενο αποτέλεσμα. Τέλος, είμαστε και είμαι υπέρ της δημόσιας τηλεόρασης. Δημόσια τηλεόραση, όμως, δεν είναι το «ΣΥΡΙΖΑ - CHANNEL», δεν είναι η τηλεόραση της Πλειοψηφίας. Δημόσια τηλεόραση είναι εκείνη που κατά βάση προβάλλει και έργο κυβερνητικό που τα ιδιωτικά κανάλια, λόγω μικρού ενδιαφέροντος δεν θα πρόβαλαν και αυτή είναι η χρησιμότητά της, αλλά δεν είναι ο ρόλος της να υπερασπίζεται με τρόπο φαύλο πολλές φορές και υβριστικό για τους αντιπάλους - είμαι ένα από τα πρόσωπα που καθυβρίζομαι εκεί - τα θέματα που αφορούν στα συμφέροντα των κυβερνώντων κομμάτων και όχι του ελληνικού λαού. Πιστεύω, κύριε Παππά, ότι η θέση σας εδώ είναι δύσκολη. Κατ' αρχάς, είστε ο Υπουργός - και ο συνάδελφός σας κ. Κρέτσος - μιας οπερετικής κυβέρνησης, εις την οποία εν συνεδριάσει «αλληλογρονθοκοπούνται» κορυφαίοι της Υπουργοί, με επιχειρήματα που αφορούν διαχείριση χρημάτων, για θέμα που έχει πολύ μεγάλο διεθνές ακροατήριο. Όλο το δυτικό ημισφαίριο του πλανήτη ασχολείται όχι με το τι θα κάνει η Ελλάδα με μια άλλη χώρα που συνάπτει μια διμερή συμφωνία, αλλά μια διμερή συμφωνία που έχει προέκταση στη διεύρυνση του ΝΑΤΟ. Σε αυτό το ακροατήριο η κρίσιμη συνεδρίασή σας εμπεριέχει επιχειρήματα με αυτού του είδους το περιεχόμενο. Και ένας Πρωθυπουργός αμήχανος κάνει χιούμορ και λέει διάφορα άλλα, τα οποία μαθαίνουμε, και εσείς είστε παρόντες και οι δύο. Αλήθεια, κύριε Υπουργέ, πήρε η Κυβέρνηση χρήματα από τον Σόρος για να προωθήσει τη συμφωνία με τη FYROM; Το είπε συνάδελφός σας, δεν το λέω εγώ! Συνάδελφός σας εν συνεδριάσει σάς το είπε και ήσασταν εκεί. Τι είπατε εσείς, όταν πήρατε τον λόγο; Ακόμη, είστε Υπουργός, πέρα από αυτά που λέμε σήμερα και που αφορούν στην επικαιρότητα, που συνδέσατε το όνομά σας με μια απροκάλυπτη επίθεση εναντίον του Τύπου στις συζητήσεις εκείνης της εποχής που θυμάμαι πάρα πολύ καλά να καθορίζονται ακόμα και το ποιοι θα κάνουν τα δελτία ειδήσεων και τις ενημερωτικές εκπομπές των καναλιών που φιλοδοξούσαν και πάσχιζαν να πάρουν τις άδειές σας. Σε εκείνο τον τηλεοπτικό κόσμο, η είδηση αυτή την οποία συζητάει σήμερα η Ελλάδα και συγκρούονται τα πολιτικά κόμματα δεν είχε θέση. Αν μπορούσατε, θα την είχατε αποκρύψει, θα την είχατε πνίξει. Όμως, γι' αυτή τη συνεδρίαση του Υπουργικού Συμβουλίου σε μια ανοιχτή κοινωνία, όπως είναι η δική μας, όλοι έμαθαν και - δυστυχώς για την Ελλάδα - το έμαθαν και οι παρακολουθούντες αυτές τις εξελίξεις στην υπόλοιπη Ευρώπη, στις Ηνωμένες Πολιτείες, στον Καναδά. Παρίσταστε, λοιπόν, σήμερα εδώ με την ιδιότητα του Υπουργού που εποπτεύει τα κρατικά μέσα ενημέρωσης και επί των ημερών του οι ενημερωτικές εκπομπές - και τα δελτία ειδήσεων, αλλά κυρίως οι ενημερωτικές εκπομπές - έχουν μετατραπεί σε πομπούς παραπληροφόρησης και παραενημέρωσης. Κύριοι και κυρίες της Νέας Δημοκρατίας, αυτή την επίκαιρη ερώτηση έκανα κι εγώ την περασμένη εβδομάδα και είχαμε με τον Υπουργό μια συζήτηση εδώ. Και πολλές φορές στην αγόρευσή μου είχα κάνει σχετικές αναφορές για την ΕΡΤ. Όμως, εγώ δεν είχα υπ' όψιν μου αυτά που είπαν οι άνθρωποι σας. Όταν εμείς στη Βουλή, εδώ, κάναμε κριτική για την ΕΡΤ, δεν ξέραμε ότι η ΕΡΤ παραδιοικείται. Δεν είχαμε ακούσει ότι γίνονται περίεργες παραγωγές, ότι για λόγους ιδιοτελείς, για ιδιοτελή συμφέροντα παραδιοικήσεις κάνουν όσα κάνουν. Εμείς στον λόγο μας πολιτική κριτική κάνουμε. Δικά σας στελέχη τα λένε. Και εγώ δεν επαναλαμβάνω τις φράσεις του κ. Κρίμπαλη - έχουν καταγραφεί - ούτε την οξύτατη πολιτική κριτική του κ. Φίλη! Αυτά είναι καταγεγραμμένα. Όμως πάνω σε αυτά εδραζόμενος ασκώ την κριτική μου και λέω ότι εσείς διευρύνατε το μέτωπο της κριτικής, από τον κομματισμό στη διαφθορά, στην παραδιοίκηση. Αυτό δεν πρέπει να το απαντήσετε; Πρέπει να το απαντήσετε. Τι μας λέτε τώρα εδώ «ποιος βλέπει, πόσοι βλέπουν το ματς Παναθηναϊκός - Πανιώνιος»; Πολλοί θα το βλέπουν και αυτό είναι καλό. Δεν είπαμε, όμως, εμείς κάτι τέτοιο σήμερα εδώ. Δεν σας ρωτήσαμε πόση τηλεθέαση είχε το ματς Παναθηναϊκός - Πανιώνιος. Σας ρωτήσαμε για όλα τα προηγούμενα, για όλα όσα ακούστηκαν εδώ, για όλα όσα είχε η ερώτησή μου στο περιεχόμενό της, για όλα όσα επιγραμματικά, δηλαδή σύντομα και περιεκτικά, προσπαθώ εδώ να σας αναφέρω. Αντ' αυτών, εσείς μας λέτε άλλα. Εσείς ήρθατε εδώ για να πείτε πόσο καλά κάνετε τη δουλειά σας και πόσο καλή είναι η ΕΡΤ επί των ημερών σας. Επ' αυτών υπάρχουν οξύτατες διαφωνίες, τεκμηριωμένες. Όμως, δεν σας ρωτήσαμε αυτό. Είστε υποχρεωμένος να απαντήσετε: Υπάρχει παραδιοίκηση; Τι είπε ο κ. Κρίμπαλης; Τι είπαν οι υπόλοιποι, οι δημοσιογράφοι της ΕΡΤ, που κάλεσαν τον εισαγγελέα και ο σύλλογός τους - δεν τα ξέρω καλά τα συνδικαλιστικά τους - που τους κατήγγειλε; Για αυτά σάς ρωτάμε. Αυτά πρέπει να απαντήσετε. Και όσο δεν απαντάτε, τόσο η διάκριση σε σχέση με την ενημέρωση που έχουμε χαράξει, γιατί αυτή είναι η ορθή διάγνωση της πραγματικότητας, είναι ότι εμείς ως κόμμα της Κεντροαριστεράς, της σοσιαλδημοκρατίας είμαστε ένα κόμμα που κατατάσσεται στις δυνάμεις της ανοικτής κοινωνίας και εσείς με αυτά που λέτε επιβεβαιώνετε τη θέση σας, την κατηγοριοποίησή σας στους εχθρούς της ανοικτής κοινωνίας. Ευχαριστώ πολύ.
Ευχαριστούμε τον κ. Λοβέρδο και για τη συνέπεια στον χρόνο. Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Ηλίας Κασιδιάρης. Κύριε Κασιδιάρη, έχετε τον λόγο για έξι λεπτά.
Η ΕΡΤ αυτή τη στιγμή έχει καταντήσει μια σφηκοφωλιά από σταλινικά ανδρείκελα του ΣΥΡΙΖΑ, τα οποία παραβιάζουν τον νόμο και το Σύνταγμα και εξηγούμαι: Ως πολιτικοί απατεώνες που είναι οι κυβερνώντες, εξελέγησαν καταγγέλλοντας το «μαύρο» στην ΕΡΤ. Έρχονται σήμερα και ρίχνουν οι ίδιοι «μαύρο» στην τρίτη πολιτική δύναμη της χώρας, τη Χρυσή Αυγή. Μιλάει ο Γενικός Γραμματέας της Χρυσής Αυγής Νικόλαος Μιχαλολιάκος στην Κοινοβουλευτική Ομάδα του κόμματος, «μαύρο» στην ΕΡΤ. Γίνεται η συνέντευξη Τύπου του Λαϊκού Συνδέσμου - Χρυσή Αυγή στη Διεθνή Έκθεση της Θεσσαλονίκης και η ΕΡΤ δείχνει το «Μικρό σπίτι στο λιβάδι», που βλέπαμε όταν ήμασταν δώδεκα χρονών, και ρίχνει «μαύρο» στην τρίτη πολιτική δύναμη της χώρας. Έχουν να προσκαλέσουν έναν εκπρόσωπο της Χρυσής Αυγής τέσσερα ολόκληρα χρόνια. Από όταν αναλάβανε τη διακυβέρνηση της χώρας έχουν να καλέσουν έναν εκπρόσωπο της τρίτης πολιτικής δύναμης για να μιλήσει ελεύθερα. Αυτή είναι μια κατάφωρη παραβίαση του νόμου και του Συντάγματος από μια συμμορία από σταλινικά ανδρείκελα, εργατοπατέρες, προσκολλημένους στην αντεθνική εξουσία του ΣΥΡΙΖΑ. Γιατί αν ακουγόταν η φωνή της Χρυσής Αυγής στους τηλεοπτικούς διαύλους, τότε δεν θα ήμασταν τρίτο κόμμα, αλλά θα ήμασταν πρώτο κόμμα. Όλο προπαγάνδα, κομμουνιστική προπαγάνδα! Εκθειάζουν τα κομμουνιστικά εγκλήματα της «ΟΠΛΑ», των εγκληματιών που αιματοκύλησαν την Ελλάδα την περίοδο 1946-1949. Βλέπεις ΕΡΤ και νομίζεις ότι είσαι στη Σοβιετική Ένωση της δεκαετίας του '50. Βλέπεις συνέχεια Μαρξ, Στάλιν και Τρότσκι. Ενδεχομένως όχι Τρότσκι, γιατί ο Στάλιν τού κάρφωσε την αξίνα στο κεφάλι και όχι μόνο σε αυτόν, αλλά και σε άλλα εξήντα εκατομμύρια ανθρώπους που δολοφόνησε ο πατερούλης σας, ο ιδεολογικός σας πρόγονος, τον οποίο εκθειάζετε και προβάλλετε μέσα από τον δίαυλο αυτόν, μέσα από την κρατική τηλεόραση, μια συμμορία από κρατικοδίαιτους κοπρίτες, οι οποίοι ρίχνουν «μαύρο» στη Χρυσή Αυγή. Γιατί - λέει - εμείς είμαστε φασίστες, ναζί, ακροδεξιοί, χουντικοί και μας ρίχνουν «μαύρο». Όταν, όμως, είναι να πάρετε τα λεφτά τα δικά μας από τις πεντακόσιες χιλιάδες οπαδούς της Χρυσής Αυγής, τα ναζιστικά, τα φασιστικά, τα χουντικά λεφτά μάς τα τσεπώνετε κανονικά. Τα τσεπώνει κανονικά αυτή η συμμορία και παίρνει καπιταλιστικά αμάξια και καπιταλιστικές σπιταρόνες στα βόρεια προάστια, οι κομμουνιστές, οι οποίοι διοικούν σήμερα την Ελληνική Ραδιοφωνία Τηλεόραση. Ληστεύετε, λοιπόν, τους Έλληνες πολίτες με αυτόν τον τρόπο, οι οποίοι δεν θα έπρεπε κανονικά να πληρώνουν αυτό το τέλος, αυτό το ληστρικό τέλος το οποίο αποδίδεται σε εργατοπατέρες και σε μια διοίκηση πουλημένη και σε λακέδες δημοσιογράφους, οι οποίοι έχουν μοναδικό τους μέλημα να εκθειάζουν την αντεθνική, ανθελληνική πολιτική της εξουσίας του ΣΥΡΙΖΑ. Θα έρθουμε, όμως, μια μέρα στα πράγματα, θα έρθει μια εθνική κυβέρνηση και θα ζητήσει πίσω αυτά τα λεφτά και θα τους πει: «Εσείς όλοι οι εργατοπατέρες, οι δημοσιογράφοι και οι διοικητικοί οι οποίοι πήρατε αυτά τα λεφτά των Ελλήνων πολιτών, να μας τα επιστρέψετε» και να πάνε υπέρ του δημοσίου οι καπιταλιστικές αμαξάρες με τις οποίες κυκλοφορούν σήμερα όλοι αυτοί οι παράγοντες. Έχω υποχρέωση, ως Κοινοβουλευτικός Εκπρόσωπος, να μιλήσω και για το μείζον ζήτημα των ημερών, γιατί, ως γνωστόν, η Συμφωνία των Πρεσπών πέρασε στα Σκόπια. Ο ιστορικός του μέλλοντος δεν θα την αναφέρει ως «Συμφωνία των Πρεσπών», αλλά ως «συμφωνία των προδοτών», διότι προδότες είναι όλοι αυτοί οι οποίοι την υπέγραψαν και όλοι αυτοί οι οποίοι στήριξαν αυτή την εθνοπροδοτική Κυβέρνηση, η οποία εκχώρησε το όνομα της Μακεδονίας. Ήταν πολύ λογικό να περάσει αυτή η προδοτική συμφωνία στα Σκόπια. Και αφήστε τα παραμύθια με τις μυστικές υπηρεσίες των Αμερικανών. Υπάρχουν και οι Ρώσοι στα Σκόπια, οι οποίοι κάνουν κι αυτοί τη δουλειά τους. Η Συμφωνία των Πρεσπών πέρασε και ψηφίστηκε στα Σκόπια, γιατί είναι μια συμφωνία φιλοσκοπιανή, ανθελληνική, που τα δίνει όλα στο κρατίδιο των κομιτατζήδων. Και το είχαμε προβλέψει και ήταν δεδομένο ότι θα την ψηφίσουν οι κομιτατζήδες των Σκοπίων. Οι κατσαπλιάδες του ΣΥΡΙΖΑ τους έδωσαν γη και ύδωρ και οι κομιτατζήδες των Σκοπίων είπαν «ναι». Και έλεγε ο εγκεφαλικά καμένος Πάνος Καμμένος ότι δεν θα περάσει. Πούλαγε ψέματα, παραμύθια στον ελληνικό λαό, ένας ακόμα πολιτικός απατεώνας. Επικαλέστηκε, βέβαια, την εμπλοκή των ΗΠΑ. Εντάξει, είναι δεδομένο ότι είστε πρώτης τάξεως ρουφιάνοι των Ηνωμένων Πολιτειών της Αμερικής, πράκτορες των Ηνωμένων Πολιτειών της Αμερικής, εσείς, που λέγατε κάποτε το σύνθημα «Φονιάδες των λαών, Αμερικάνοι», σήμερα είστε ρουφιάνοι των Αμερικανών, αλλά δεν είναι αυτός ο λόγος που ψηφίστηκε στα Σκόπια αυτή η εθνοκτόνος συμφωνία. Ο λόγος είναι ότι ήταν μια συμφωνία η οποία εκχώρησε τα πάντα σε έναν από τους μεγάλους σήμερα εχθρούς του Ελληνισμού. Και δεν λέω μεγάλο αυτό το κρατίδιο σε επίπεδο άμυνας και ασφάλειας. Είναι ένα κρατίδιο από ανθρώπους οι οποίοι μπορεί να είναι ανιστόρητοι, μπορεί να είναι Σλάβοι κατωτέρας ποιότητος, που λέγονται Μπόμπαν, Ζόραν, Ντούσαν και νομίζουν ότι είναι απόγονοι των αρχαίων Μακεδόνων, αλλά σίγουρα δεν είναι κορόιδα. Και όταν τους δίνεις στο πιάτο μια συμφωνία που εξυπηρετεί τα συμφέροντά τους, είναι δεδομένο ότι θα πουν «ναι» και θα τη στηρίξουν. Είστε, λοιπόν, και ψεύτες, γιατί, όταν ζητήσατε την ψήφο του ελληνικού λαού, δεν είπατε ότι θα προδώσετε τη Μακεδονία, είστε και κλέφτες, γιατί ο Καμμένος μιλάει για 50 εκατομμύρια, ο Κοτζιάς μιλάει για 10 εκατομμύρια. Πού είναι τα 40 εκατομμύρια που λείπουν; Πού είναι τα εκατομμύρια που έδιναν οι Ευρωπαίοι για να κάνετε την Ελλάδα Μπανανία και να τη γεμίσετε με λαθρομετανάστες; Είστε, λοιπόν, και ψεύτες και κλέφτες και προδότες. Αυτή είναι η Κυβέρνησή σας. Και βέβαια είστε υπηρέτες ξένων συμφερόντων και πράκτορες ξένων δυνάμεων. Και ξέρετε τι προβλέπει ο νόμος για τους κλέφτες, για τους προδότες και τους πράκτορες ξένων δυνάμεων. Και θα έρθει μια πραγματικά εθνική κυβέρνηση στην Ελλάδα, που θα σας στείλει εκεί που σας αξίζει, που θα επιβάλει τον νόμο και θα οδηγήσει στη φυλακή όλους αυτούς οι οποίοι όλα αυτά τα χρόνια καταστρέφουν την πατρίδα μας, εκχωρούν την ιστορία μας, εκχωρούν το όνομα της Μακεδονίας στο κρατίδιο των Σλάβων και των κομιτατζήδων. Ευχαριστώ.
Προχωρούμε με τον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Ιωάννη Γκιόκα. Ορίστε, κύριε Γκιόκα, έχετε τον λόγο για έξι λεπτά.
Το ακούσαμε κι αυτό, ότι η ΕΡΤ κάνει κομμουνιστική προπαγάνδα. Μάλλον θα έπρεπε να κάνει προπαγάνδα ρατσιστική για κατώτερους ανθρώπους, σαν κι αυτά που ακούσαμε πριν από λίγο ή για τα στρατόπεδα συγκέντρωσης του Χίτλερ, τα οποία εξυμνούν οι ναζιστές της Χρυσής Αυγής. Κυρίες και κύριοι Βουλευτές, η περίπτωση της ΕΡΤ είναι μια ακόμα χαρακτηριστική περίπτωση για το πώς ο ΣΥΡΙΖΑ και η Νέα Δημοκρατία, ενώ συμφωνούν στην ουσία της πολιτικής, τσακώνονται για το ποιος θα έχει το πάνω χέρι στην εφαρμογή αυτής της πολιτικής. Από τη μια μεριά, η Νέα Δημοκρατία και το ΠΑΣΟΚ ασκούν κριτική στην Κυβέρνηση ότι έχει μετατρέψει την ΕΡΤ σε κυβερνητικό φερέφωνο, όταν το ίδιο ακριβώς - μα το ίδιο ακριβώς - έκαναν και οι δικές τους κυβερνήσεις, φτάνοντας στο σημείο να κλείσουν την ΕΡΤ. Και από την άλλη μεριά, ο ΣΥΡΙΖΑ, η Κυβέρνηση, αναζητά άλλοθι στο «μαύρο» της Νέας Δημοκρατίας και του ΠΑΣΟΚ, για να δικαιολογήσει τη σημερινή απαράδεκτη κατάσταση, σύμφωνα με την οποία η ΕΡΤ μετατρέπεται σε αντίγραφο εκείνης της εποχής, που καμμία σχέση δεν έχει με αυτό για το οποίο πάλεψαν οι εργαζόμενοί της την εποχή του «μαύρου». Άλλαξε ο Μανωλιός κι έβαλε τα ρούχα του αλλιώς. Και αυτό το αντιλαμβάνεται ο περισσότερος κόσμος και οι ίδιοι οι εργαζόμενοι της ΕΡΤ. Ποια είναι τα δεδομένα γι' αυτή την εκτίμηση; Απροκάλυπτη κυβερνητική προπαγάνδα, που σπάει κόκκαλα και που ενίοτε ξεπερνάει και την επίσημη κυβερνητική θέση. Και είναι λογικό, γιατί εκεί η ενημέρωση γίνεται από άλλους δρόμους και παράδρομους. Αυτό γίνεται στη μεγάλη πλειοψηφία των ενημερωτικών δελτίων και εκπομπών και μάλιστα πολλές φορές χωρίς αντίλογο, πέραν του δίπολου, από δημοσιογράφους, πολλοί από τους οποίους δεν ανήκουν καν στο μόνιμο προσωπικό της ΕΡΤ, αλλά είναι εργαζόμενοι άλλων μέσων και οι οποίοι αναμασούν τις κυβερνητικές τοποθετήσεις, από το παραμύθι της δήθεν μεταμνημονιακής εποχής, μέχρι τον πλήρη εξωραϊσμό της εξωτερικής πολιτικής της Κυβέρνησης, που εμπλέκει τη χώρα στα επικίνδυνα αμερικανονατοϊκά σχέδια. Μόνο στον Αμερικάνο Πρέσβη δεν έχετε δώσει ακόμη εκπομπή, για να διαφημίζει την πολιτική των Ηνωμένων Πολιτειών, την καλή συνεργασία που έχετε με την Κυβέρνησή σας ή για το πόσο μεγάλη θα είναι η προσφορά των βάσεων που θέλουν να φτιάξουν στην Ελλάδα. Δεύτερο ζήτημα, απουσία αντικειμενικής ενημέρωσης, μη τήρηση ακόμη και του απαράδεκτου αυτού νόμου για την αναλογική εκπροσώπηση των κομμάτων. Ποια είναι τα στοιχεία, κύριε Παππά, του δικού σας ΕΣΡ, του ΕΣΡ της σύνθεσης του οποίου συμφωνήσατε από κοινού μαζί με τη Νέα Δημοκρατία και το ΠΑΣΟΚ; Το 2017 από την ετήσια έκθεση: Στις μεν τηλεοπτικές εκπομπές όσον αφορά το ΚΚΕ η συμμετοχή είναι 4,8%, όσον αφορά τα δελτία ειδήσεων στην ΕΡΤ είναι 3,1%. Φοβερή αντικειμενικότητα. Για αυτό υπάρχει απάντηση; Υπάρχει απάντηση για το ότι, ενώ υπάρχουν κόμματα τα οποία υποεκπροσωπούνται στις εκπομπές και στα δελτία ειδήσεων της ΕΡΤ, την ίδια στιγμή - πέρα από τον ΣΥΡΙΖΑ, που είναι δεδομένο - υπάρχουν άλλα κόμματα ή στελέχη τους που υπερεκπροσωπούνται και στα δελτία και στις εκπομπές και ίσως κάποιοι πιθανοί μελλοντικοί κυβερνητικοί συνέταιροι; Έχετε απάντηση, κύριε Υπουργέ, για το γεγονός ότι το ΚΚΕ από το ξανάνοιγμα της ΕΡΤ πριν από τέσσερα χρόνια δεν είχε δημοσιογράφο που να έχει στη βασική ευθύνη του την κάλυψη των δραστηριοτήτων του κόμματός μας και ότι αυτό γινόταν στην κυριολεξία όπως - όπως και στο πόδι από άλλους δημοσιογράφους, που είχαν άλλες ευθύνες και με τη φιλοτιμία αυτών των ανθρώπων; Για αυτό υπάρχει τοποθέτηση από τη μεριά της Κυβέρνησης; Αυτός δεν είναι ένας άλλου τύπου αυταρχισμός; Φυσικά αυτή η κατάσταση δεν υπάρχει μόνο στην ΕΡΤ, υπάρχει στο σύνολο των καναλιών και δείχνει το πόσο διαφορετικό είναι το δήθεν νέο τηλεοπτικό τοπίο που διαφήμιζε η Κυβέρνηση και ο κ. Παππάς. Άλλα στοιχεία: Παραγκωνισμός των μόνιμων εργαζόμενων της ΕΡΤ, στο όνομα των οποίων, κατά τα άλλα, πίνετε νερό, και αξιοποίηση κατά κόρον μεικτών και εξωτερικών παραγωγών, που είναι το όχημα και για να υπάρχουν συμπράξεις με ιδιώτες επιχειρηματίες, αλλά και με δημοσιογράφους για να αναπαράγεται η κυβερνητική προπαγάνδα, παρά τις υποσχέσεις σας, και τις δικές σας, ότι αυτές τις παραγωγές θα τις καταργήσετε ή θα τις περιορίσετε στο ελάχιστο. Για να μη μιλήσουμε για τις αποδόσεις της ΕΡΤ στο κομμάτι του πολιτισμού, που είναι σε αναντιστοιχία με το επίπεδο του προσωπικού και των ανθρώπων της ΕΡΤ. Είπατε για την τηλεθέαση. Ξέρετε, κύριε Υπουργέ, ήμουν ένας από το ένα εκατομμύριο που παρακολούθησε χθες ΕΡΤ. Είχε και τον Παναθηναϊκό - Πανιώνιο και το παιχνίδι ΠΑΟΚ - ΑΡΗΣ είχε σασπένς. Είναι αυτό κριτήριο; Με συγχωρείτε, πλάκα κάνουμε; Είναι αυτό κριτήριο για την ποιότητα της ραδιοτηλεόρασης; Είπατε για την κερδοφορία, ότι είναι κερδοφόρα. Είναι αυτό κριτήριο; Και συνεχίζει η ΕΡΤ να αποδίδει ποσά όσον αφορά τον λογαριασμό του χρέους. Δεν είναι ακριβές αυτό που είπατε ότι έχει σταματήσει αυτό. Ποια είναι, όμως, τα κριτήρια; Το αν έχει «μπάλα» και αν είναι η κάμερα τριακοσίων εξήντα μοιρών και όχι τα ουσιαστικά κριτήρια που θα έπρεπε να αφορούν τον λαό, την ενημέρωσή του, την ψυχαγωγία του και τον πολιτισμό. Όσον αφορά τα εργασιακά δικαιώματα και τον κανονισμό λειτουργίας που θεσμοθετήθηκε πρόσφατα, για να μιλήσουμε για τους εργαζόμενους ουσιαστικά, για τους οποίους δεν μίλησε κανείς, ισχύουν όλες οι βλαπτικές εργασιακές μεταβολές που είχαν γίνει στο παρελθόν: Στους εργαζόμενους συμβασιούχους της ΕΡΤ παραμένουν απλήρωτες υπερωρίες - αργίες από την περίοδο πριν από το κλείσιμο. Στο τεχνικό προσωπικό, αλλά και στο μέρος των μεικτών παραγωγών της ΕΡΤ που χρησιμοποιούνται οι κτηριακές και μηχανολογικές εγκαταστάσεις της, το προσωπικό αυτό είναι, ως επί το πλείστον, εργολαβικό και σε αυτούς προκύπτουν και καθυστερήσεις πληρωμών, κατά περίπτωση, ανάλογα με τον εργολάβο, και ποικιλία εργασιακών σχέσεων. Ο κανονισμός της ΕΡΤ ενισχύει τον ρόλο των διευθυντών και το διευθυντικό δικαίωμα, ζήτημα που καθιστά κάθε εργαζόμενο έρμαιο του διευθυντή, ακόμη και για βλαπτικές μεταβολές. Καθιερώνει την αξιολόγηση με υποκειμενικά κριτήρια και σε συνδυασμό με το ότι η ΕΡΤ είναι το «μαγαζί» της εκάστοτε κυβέρνησης γίνεται κατανοητό ότι τα κριτήρια αυτά θα είναι πρωτίστως πολιτικά. Για αυτό άλλωστε και καθιερώνει μια σειρά Διευθύνσεις και Υπηρεσίες, από Διεύθυνση Ανθρώπινου Δυναμικού μέχρι Υπηρεσία Ασφάλειας και Εσωτερικού Ελέγχου, που δημιουργούν ασφυκτικό μηχανισμό χειραγώγησης των εργαζομένων. Σε όλα αυτά, λοιπόν, πού διαφωνεί η Νέα Δημοκρατία και το ΠΑΣΟΚ; Τα ίδια δεν έκαναν ως κυβερνήσεις; Τα ίδια μέσα δεν αξιοποίησαν; Ποιο είναι το πρόβλημά τους; Ότι δεν έχουν αυτοί το πάνω χέρι και θέλουν να το αποκτήσουν ξανά. Για να γίνει τι; Για να γίνει η κυβερνητική προπαγάνδα από ανυπόφορη, όπως είπε η κ. Ασημακοπούλου, τι; Περισσότερο υποφερτή. Ή αντί να λέει ο κ. Καψώχας για τους Ντ' Ανούντσιο, Πανούτσιο, να λέει ο κ. Τζαβάρας για το ότι όλοι αυτοί οι φασίστες ήταν μαρξιστές, λενινιστές και όλα αυτά τα απίθανα που ακούσαμε πριν από λίγο. Άρα, λοιπόν - και τελειώνω - , όσο υπεύθυνη είναι η Κυβέρνηση ΣΥΡΙΖΑ - ΑΝΕΛ για τη σημερινή κατάσταση, άλλο τόσο υποκριτική είναι η στάση της Νέας Δημοκρατίας και του ΠΑΣΟΚ, που έκαναν ακριβώς τα ίδια. Και ξαναλέμε ότι αυτή η κατάσταση απέχει πολύ από αυτό για το οποίο πάλεψαν οι εργαζόμενοι της ΕΡΤ και πρέπει να συνεχίσουν να παλεύουν, ειδικά όλοι όσοι δεν συμβιβάζονται με αυτή την πραγματικότητα. Εμείς δεν πέφτουμε από τα σύννεφα. Τα είχαμε προβλέψει. Αυτά είναι τα μέσα ενημέρωσης, είτε ιδιωτικά είτε κρατικά. Λειτουργούν ως μηχανισμοί αναπαραγωγής της κυρίαρχης ιδεολογίας και πολιτικής, ως ένα μόνιμο «μαύρο» απέναντι στον λαό, τα προβλήματα του, τις ανάγκες του και την ενημέρωσή του. Διεκδικούμε να γίνουν βελτιώσεις φυσικά και στο ζήτημα της ενημέρωσης και στο ζήτημα των εργασιακών δικαιωμάτων. Όμως, αυτό που πρέπει να μπει στο στόχαστρο είναι αυτός ακριβώς ο ρόλος των μέσων ενημέρωσης, η ανάγκη να γίνουν όλα αυτά κοινωνική ιδιοκτησία στο πλαίσιο ενός κράτους που θα κάνει κουμάντο ο ίδιος ο λαός και οι εργαζόμενοι. Φυσικά, η Κυβέρνησή σας δεν κάνει τίποτα από όλα αυτά. Συνεχίζει τον δρόμο των προηγούμενων κυβερνήσεων της Νέας Δημοκρατίας και του ΠΑΣΟΚ.
Ευχαριστούμε τον κ. Γκιόκα. Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Αθανάσιος Παπαχριστόπουλος, για έξι λεπτά.
Ευχαριστώ, κύριε Πρόεδρε. Έχουν περάσει περίπου τριάντα χρόνια από τότε που ο τότε διευθυντής της «Le Monde Diplomatique», ο Ιγνάσιο Ραμονέ, έγραψε ένα βιβλίο με τίτλο: «Η γεωπολιτική του χάους». Περιέγραφε με απίστευτη λεπτομέρεια ότι στις σύγχρονες κοινωνίες λόγο θα έχουν αυτοί που ελέγχουν τα μέσα μαζικής ενημέρωσης. Και επειδή η τηλεόραση είναι ένα από αυτά, με σαφήνεια έβλεπε ο Ραμονέ σε αυτό το βιβλίο - μπορεί να είναι και τριάντα πέντε χρόνια - ότι πολιτική θα κάνουν αυτοί που θα ελέγχουν τα μέσα. Εγώ θα είμαι ειλικρινής. «BBC», όχι, δεν είναι η ΕΡΤ1 και λάθη έχει κάνει. Διάβασα με πολλή προσοχή την επίκαιρη επερώτηση που κάνει και βασίζεται σε έξι, επτά εργαζομένους ή ακόμα και πολιτικούς που έχουν παράπονα, που κάνουν καταγγελίες. Σεβαστό. Επειδή έτυχε να ανήκω στην ομάδα που εδώ και μήνες ολόκληρους ασχολούμαστε με τα σκάνδαλα στην υγεία, δεν μας εξήγησε ακόμα κανείς για ποιον λόγο το ΚΕΕΛΠΝΟ έδινε χρήματα δήθεν για επικοινωνία σε μεγάλα κανάλια, σε μικρά κανάλια, σε μεμονωμένους δημοσιογράφους και πάει λέγοντας. Απίστευτο νούμερο δημοσιογράφων υπάρχει στη δικογραφία. Τα στοιχεία δεν τα έχουμε ούτε από κουτσομπολιά ούτε από τίποτα, μέσα στη δικογραφία είναι. Βέβαια, οι άνθρωποι αυτοί δεν τα έκλεψαν, τους τα έδιναν κάποιοι, 400.000 ευρώ, 100.000 ευρώ, 200.000 ευρώ, ό,τι μπορείτε να φανταστείτε. Δεν μας απαντήθηκε γιατί αυτά τα χρήματα φεύγανε μέχρι το 2015- γιατί μετά το 2015 ούτε μισό ευρώ δεν δόθηκε για λόγους επικοινωνίας. Κι επειδή, κατά σύμπτωση, για μήνες ολόκληρους βασανιστήκαμε, μας υπέβαλαν σε βασανιστήρια οι φίλοι της Αξιωματικής Αντιπολίτευσης, κυρίως, αλλά και γενικώς της Αντιπολίτευσης - για ποιον λόγο, άραγε; - , κάναμε αγώνα να γίνει το Εθνικό Ραδιοτηλεοπτικό Συμβούλιο. Ω του θαύματος, λοιπόν, η μία κωλυσιεργία μετά την άλλη. Γιατί άραγε; Μπορεί να απαντηθεί αυτό το ερώτημα από κάποιον; Γιατί είναι πολλοί λαλίστατοι σε αυτή την Αίθουσα, με επιχειρήματα, με πάθος κ.λπ.. Για μένα, η απάντηση είναι μία. Είναι το σύνδρομο στέρησης. Γιατί από ένα σημείο και μετά δεν είχαν τη δυνατότητα να χρηματοδοτούν τους ανθρώπους που περίμεναν στήριγμα, έπρεπε να σαμποτάρουν μια νομιμότητα. Ομόφωνη απόφαση του Συμβουλίου της Επικρατείας έλεγε το 2010. Τι κάνετε; Εκπέμπουν χωρίς άδεια. Πάρτε τους χρήματα. Να πληρώσουν! Κι έπρεπε να έρθει αυτή η Κυβέρνηση, μετά από πολλά χρόνια, μια εικοσαετία - αυτό έχει σχέση με αυτά που λέμε σήμερα - με χίλια μύρια, με βάσανα κ.λπ., να μην πω τι γινόταν, κι έχει εισπράξει 0,5 δισεκατομμύριο, σας το είπε ο Υπουργός πριν. Το πετάγαμε αυτό; Το χαρίζαμε; Γιατί; Σε μια κοινωνία που υποφέρει, σε μια κοινωνία που ένα μεγάλο κομμάτι της είναι κάτω από το όριο της φτώχειας, σε μια κοινωνία που παραδόθηκε χρεοκοπημένη, έχει εισπράξει 0,5 δισεκατομμύριο. Τι έχετε να μας πείτε γι' αυτό; Γιατί δεν το κάνατε; Τι σας εμπόδισε να το κάνετε; Σας τη λέω εγώ την απάντηση. Δεν σας ενδιέφερε τι γίνεται με τον κόσμο. Έπρεπε να ελέγχετε οπωσδήποτε τα media, για να μπορείτε να περνάτε την πολιτική σας. Αλλιώς, δεν είχατε καμμία τύχη να την περάσετε. Έτσι μπορούσατε να περάσετε τις offshore! Έτσι μπορούσατε να περάσετε τους οικονομικούς παραδείσους! Έτσι μπορούσατε να μεταφέρετε απίστευτα δισεκατομμύρια στο εξωτερικό! Αλλιώς δεν μπορούσατε. Έρχομαι στο συγκεκριμένο. Να πω και κάτι άλλο. Θα σας το λέω πάντα. Υποδείξεις για δημοκρατία από ανθρώπους που χρωστάνε, τα δύο κόμματα μαζί, 0,5 δισεκατομμύριο για να έχουνε αξιοπιστία, πείτε μας με τι τρόπο θα ξεχρεώσετε τα δανεικά στα κόμματά σας. Δεν έχει σχέση με τη σημερινή κουβέντα, αλλά είναι θέμα αξιοπιστίας. Όταν είστε κήνσορες εδώ της ηθικής, θα πρέπει να απαντάτε. Γιατί εγώ όταν χρωστάω 100 ευρώ, ντρέπομαι να περάσω από το πεζοδρόμιο εκεί που τα χρωστάω. Θα τα δώσω πρώτα και μετά θα μιλήσω. Κλείνω την παρένθεση. Μία από τις επτά ενστάσεις που έχει η Αξιωματική Αντιπολίτευση, η τρίτη, λέει: «Με ποιον τρόπο διασφαλίζεται η αμεροληψία και η αντικειμενικότητα στο πρόγραμμά της»; Προφανώς εννοεί στο πρόγραμμα της ΕΡΤ. Καλά κάνει και ρωτάει. Εγώ πιάνομαι, λοιπόν, από αυτό και ρωτάω: Έχει δικαίωμα η κοινωνία να ενημερώνεται αληθινά; Ναι ή όχι; Έχει υποχρέωση να το κάνει αυτό η οποιαδήποτε κυβέρνηση; Ακούστε λίγο με παραδείγματα, γιατί δεν μ' αρέσει να μιλάω θεωρητικά, πόσο σεβασμό δείχνετε σε αυτή την ένσταση που έχετε για την αμεροληψία και την αντικειμενικότητα. Θέλω να σας θυμίσω μία προς μία όλες τις ανακρίβειες που ανεχόσαστε από τους ανθρώπους που πληρώνατε για να έχουμε κατευθυνόμενη πληροφόρηση: Ανακρίβεια πρώτη. Και σας λέω και πρόσφατα γεγονότα. Τα αρχαία - λέει - πηγαίνουν στο υπερταμείο. Φάγαμε καμμιά δεκαριά μέρες. Είχατε επενδύσει σε αυτό. Ακούσαμε ότι θα γίνει κόφτης και μετά το πρώτο μνημόνιο και μετά το δεύτερο. Δεν έγινε ποτέ. Ήταν όνειρο θερινής νύχτας. Το ξέρετε ότι έχω στοιχεία εδώ πως τα κανάλια που εσείς χρηματοδοτούσατε καθημερινά τιτίβιζαν αυτές τις ειδήσεις; Πρόσφατα ακούσαμε ότι 1 δισεκατομμύριο 600 εκατομμύρια φαγώθηκε για τους πρόσφυγες. Χρειάστηκε η ίδια η Ευρωπαϊκή Ένωση να δώσει όλα τα στοιχεία, για να σταματήσετε αυτή τη διαβολή. Τέσσερα - πέντε κανάλια δικά σας καθημερινά τιτίβιζαν ψεύτικη ανακρίβεια. Ακόμα δεν μπορώ να ξεχάσω τι έγινε στο δημοψήφισμα του 2015. Ποτέ εγώ δεν ήμουν κατά της Ευρωπαϊκής Ένωσης και όμως τι τιτίβιζαν τότε τα κανάλια που χρηματοδοτούσατε μέσω ΚΕΕΛΠΝΟ; «Το “όχι” σημαίνει όχι στην Ευρωπαϊκή Ένωση». Αυτή είναι η αμεροληψία και η αντικειμενικότητα που ζητάτε τώρα. Και ακόμα, είχατε επενδύσει στις συντάξεις. Καθημερινά από το πρωί ως το βράδυ πέντε - τέσσερα κανάλια να βομβαρδίζουν και να τρομοκρατούν τον πολίτη: «Θα σου κόψουν τη σύνταξη! Θα σου κόψουν τη σύνταξη!». Πριν από τρεις μέρες, λοιπόν, έγινε αποδεκτό από την Ευρωπαϊκή Ένωση, από το πιο επίσημο όργανο, ότι δεν κόβεται καμμία σύνταξη. Σταματήσατε να επενδύετε και σε αυτό.
Ολοκληρώστε, σας παρακαλώ, κύριε Παπαχριστόπουλε.
Δώστε μου μισό λεπτό. Και φτάσαμε στο σημείο να αρχίσετε να τιτιβίζετε με τα κανάλια που ελέγχετε, με αυτά που διασφαλίζουν αμεροληψία και αντικειμενικότητα στο πρόγραμμά τους, σορτάρισμα στις τράπεζες. Και έπρεπε ο ίδιος ο Ντράγκι να σας μαζέψει και να σας πει ότι δεν έχει καμμία σχέση το δεκαετές ομόλογο με αυτό που ζητάτε. Εγώ ρωτάω ευθέως, για να μου απαντήσετε, ποια ψεύτικη είδηση από το 2015- μία θέλω - έχει πει η τηλεόραση της ΕΡΤ; Εγώ δεν είπα ότι είναι «BBC», δεν είπα ότι δεν έχει κάνει λάθος. Καμμία ψεύτικη είδηση δεν έχετε! Αν έχετε, πείτε μου μία! Καμμία δεν έχετε! Μπορεί να βελτιωθεί κι άλλο; Ναι, μπορεί. Δεν θέλω να μιλήσω για την υβριδική τηλεόραση. Την περάσατε αβρόχοις ποσί. Την ξέρατε, την είχατε ακούσει; Ότι ο κόσμος πάει μπροστά; Και επειδή άκουσα καταιγισμό καταστροφολογίας, η λίμνη της Κάρλας ήταν αποξηραμένη. Το ξέρετε ότι ξαναγίνεται λίμνη;
Ευχαριστούμε.
Όχι, θέλω να τελειώσω, κύριε Πρόεδρε. Δώσατε χώρο. Τα υδροπλάνα, που απογειώνουν όλη τη νησιωτικότητα, καθιερώνονται τώρα. Η σύνδεση της ηπειρωτικής Ελλάδας με την Κρήτη σε επίπεδο και φυσικού αερίου και ηλεκτρισμού. Κάτι αλλάζει σε αυτή τη χώρα πιστεύω οριστικά και αμετάκλητα. Με πάτε σε άλλα επίπεδα. Δεν περίμενα εσείς, που περιφρονήσατε τη δημοκρατία και πετάξατε, συγχωρήστε μου την έκφραση, σαν τα σκυλιά δυόμισι χιλιάδες εργαζόμενους θα κάνατε αυτή την επερώτηση. Ευχαριστώ.
Ευχαριστούμε. Τον λόγο έχει ο Κοινοβουλευτικός Εκπρόσωπος του Ποταμιού κ. Γρηγόρης Ψαριανός.
Ευχαριστώ πολύ, κύριε Πρόεδρε. Επειδή είχα μία διακοπή ρεύματος πολύ μικρή λίγο πριν, ελπίζω να μην κλείσει τους διακόπτες η ΔΕΗ επειδή μιλάμε για την ΕΡΤ. Θα μιλήσουμε και για τη ΔΕΗ κάποια στιγμή. Προχθές έκανα ζάπινγκ βλέποντας τηλεόραση και πέρασα από την ΕΡΤ1 και είδα μια εκπομπή πολιτικού διαλόγου με πλέριο πλουραλισμό, κατά την οποία οι δημοσιογράφοι περιέγραφαν το πώς ξεκατινιάζονται στη ρούγα οι Υπουργοί της Κυβέρνησης καταγγέλλοντας ο ένας τον άλλο ως εκβιαστή, κλέφτη, «πού είναι τα λεφτά», «φέρε τα λεφτά», οι αιτίες, «εσύ είσαι υπέρ, εγώ είμαι κατά» κ.λπ.. Λέγανε διάφορα πολύ χοντρά πράγματα και λέω «αν είναι δυνατόν»; Περνάω στην ΕΡΤ2 και βλέπω τα ίδια. Κάποια στιγμή ήταν τόσο έντονο αυτό το πράγμα που ξύπνησα ιδρωμένος και τρέμοντας. Λέω, αν είναι δυνατόν, ευτυχώς ζω! Νόμιζα ότι είχα πεθάνει! Το να βλέπεις αυτή την τηλεόραση, αυτή τη δημόσια τηλεόραση είναι πολύ μεγάλο κατόρθωμα. Έχω ακούσει πάρα πολλούς ανθρώπους που έχουν αφαιρέσει από τις επιλογές στο τηλεκοντρόλ και τα τρία κανάλια της ΕΡΤ. Δεν ξέρω αν θα βάλουν και το τέταρτο που θα φτιάξουνε, το αθλητικό. Έχω περάσει από την ΕΡΤ και έχω δουλέψει στην ΕΡΤ δυόμισι χρόνια από τα είκοσι τέσσερα συναπτά και συνεχόμενα που ήμουν στα ραδιόφωνα σε έντεκα ιδιωτικούς ραδιοσταθμούς. Πέρασα και από την ΕΡΤ για τρία χρόνια και από το πρώτο πρόγραμμα και από το δεύτερο πρόγραμμα και από το τέταρτο πρόγραμμα τότε επί Βέργου - Θεός σχωρέσ 'τον - επί κυβερνήσεως Ανδρέα Παπανδρέου, μετά επί κυβερνήσεως Κωνσταντίνου Καραμανλή, μετά επί κυβερνήσεως Κωνσταντίνου Σημίτη με Πρόεδρο τον «Παν - Παν» και με Διευθυντή Ραδιοφωνίας τον Γιάννη Τζανετάκο. Πάντα υπήρχε ένας διαδρομισμός, ένα σούξου μούξου και αυτό ήταν λίγο βαρύ κ.λπ., αλλά σε καμμία περίπτωση παρ' όλο που πέρασαν Μαρούδες, Ρουμπάτηδες, διάφοροι - τώρα δεν θέλω να λέω διάφορα ονόματα, γιατί πολλοί από αυτούς δεν είναι εδώ μαζί μας, αλλά μας ακούν από εκεί που είναι - έλεγα ότι δεν μπορεί να συνεχίζεται για πολύ αυτή η κατάσταση και με ένα ραδιοτηλεοπτικό τοπίο που δεν είχε αδειοδοτηθεί, δεν είχε καταλήξει ποτέ καμμία κυβέρνηση σε καμμία συναινετική διαδικασία, να νομοθετήσει και να δώσει νόμιμες άδειες στα κανάλια, στα ραδιόφωνα μέχρι που φτάσαμε να μπουντρουμιάζουμε, κύριε Υπουργέ, στα ράντζα επί ένα μήνα τους υποψήφιους αγοραστές και να κάνουμε πλειστηριασμό για το ποιος θα δώσει τα πιο πολλά, άλλος πήρε με τριάντα, άλλος πήρε με εξήντα εφτά το πανελλαδικό τηλεοπτικό κανάλι, μέχρι που κατέπεσε και κατέρρευσε αυτό και έτσι γυρίζουμε ξανά στα ίδια, τα γνωστά με ένα Ραδιοτηλεοπτικό Συμβούλιο πλέον που είναι τοποθετημένο - και επιτέλους και πολύ καλά κάναμε - το οποίο, όμως, δεν ασχολείται καθόλου με το τι γίνεται στη δημόσια ραδιοτηλεόραση που δεν είναι κρατική, δεν είναι κυβερνητική, δεν είναι κομματική. Κανενός κόμματος δεν πρέπει να είναι και καμμίας κυβέρνησης δεν πρέπει να είναι ποτέ, πολλώ δε μάλλον όταν βλέπεις μια τηλεόραση και ακούς ένα ραδιόφωνο που παίζει, ας πούμε, διάφορα αντάρτικα, του δεύτερου αντάρτικου, μάλιστα του Δημοκρατικού Στρατού, όχι του ΕΛΑΣ, που παίζει διάφορα, βιογραφίες του Τσε Γκεβάρα, του Κιμ Γιονγκ Σουν, του Κιμ Γιονγκ Ουν, δηλαδή διάφορα αριστερά προοδευτικά προγράμματα, τα οποία βέβαια με ενδιαφέρον τα παρακολουθώ. Μου κάνει πολύ μεγάλη εντύπωση πως σε ένα ελεύθερο δημοκρατικό, πλουραλιστικό, πολυφωνικό και ευνομούμενο κοινοβουλευτικό καθεστώς - δημοκρατικό ξαναλέω - έχουμε τηλεοράσεις που είναι το «ΤΑΣ», το «ΝΟΒΟΣΤΙ» και εφημερίδες που είναι η «ΠΡΑΔΑ» ή η «ΙΣΒΕΣΤΙΑ» με παρεμφερή θέματα και με μια θεματολογία ότι οι δημοσιογράφοι με σκληρές ερωτήσεις ρωτούν τους καλεσμένους και τους λένε «αυτή η υπέροχη Κυβέρνηση του λαού σας αρέσει πολύ, πάρα πολύ ή τρομερά πάρα πολύ»; Κάνουν αυτή την ερώτηση και παίρνουν ανάλογες απαντήσεις. Όποιος πει «τρομερά, πάρα πολύ», εντάξει περνάει. Όποιος πει «καλή είναι μωρέ για μέσα στο σπίτι», κάπως εξοβελίζεται και δεν τον βλέπουμε ξανά, τον τρώει το «μαύρο», αυτό το «μαύρο» που εγώ διαμαρτυρόμενος έντονα για το κλείσιμο της ΕΡΤ επί Σαμαροβενιζελοκουβέλιδων δεν είδα κανένα «μαύρο», μαύρη μαυρίλα συνεχώς να εκπέμπει. Είδα δυο τρεις μέρες ένα «μαύρο», στην αρχή έπαιζε «Το μικρό σπίτι στο λιβάδι» και έγραφε από πάνω ότι οι εργαζόμενοι στην ΕΡΤ αντιτίθενται κ.λπ., στον τρόπο που η Κυβέρνηση προσπαθεί να κατακρεουργήσει κ.λπ.. Δεν έγραφε από κάτω υπογραφή Παναγιώτης Καλφαγιάννης, αλλά η ΕΡΤ σήμερα είναι το απόλυτο τσιφλίκι του «Καλφαγιαννισμού», όπου μερικές φορές με έναν τρόπο πολύ έντονο προσπαθεί να υπερκεράσει τον κυβερνητισμό, τον κρατισμό και τις ιδεοληπτικές εμμονές της φιλοκυβερνητικής χειραγώγησής της. Μάλιστα, από τα πολύ αριστερότερα - και απορώ πώς ο «Ρουβίκωνας» άνοιξε γραφείο στη Φιλοσοφική και όχι στην ΕΡΤ - η ERT OPEN εξέπεμπε επί πολύ καιρό και συνεχίζει - νομίζω - να εκπέμπει σε δημόσια ραδιοφωνική συχνότητα, λέγοντας πράγματα που είναι εξωφρενικά, περιγράφοντας καταστάσεις που είναι εξωφρενικές. Έχω δουλέψει στα ιδιωτικά και στα δημόσια ραδιοτηλεοπτικά μέσα είκοσι τρία συναπτά έτη και έχω συναντήσει παράξενα πράγματα, αλλά αυτό το παράξενο πουλί που λέγεται «ΕΡΤ» δεν είναι ούτε όσο δημοκρατική ήταν η ΥΕΝΕΔ. Για αυτό και πολλές φορές την αναφέρω ως «ΥΕΝΕΡΤ». Νομίζω ότι όσοι παρακολουθούν αυτή τη συνεδρίαση, τη σύντομη συζήτηση που κάνουμε για την ΕΡΤ, θα έχουν καταλάβει πολύ καλά περί τίνος πρόκειται. Παρ' όλο που χαίρονται να βλέπουν Πανιώνιος - Παναθηναϊκός που δεν θα μπορούσαν να το δουν αλλού, γιατί βέβαια τα ιδιωτικά κανάλια πλήρωσαν για τις ομάδες που πήραν τα δικαιώματα πολύ λιγότερα από όσα πλήρωσε η ΕΡΤ για τις επτά ομάδες που αγόρασε με 52 εκατομμύρια. Οι υπόλοιποι έχουν πληρώσει λιγότερα, παρ' όλο που είναι οι μεγαλοκαρχαρίες του κεφαλαίου που πίνουν το αίμα του λαού με το μπουρί της σόμπας και που εγώ υπήρξα τσάτσος και χρηματοδοτούμενος του Μπόμπολα και διάφορων άλλων μεγαλεργολάβων και μεγαλοϊδιοκτητών μέσων ενημέρωσης και κρατικοδίαιτων επιχειρηματιών που ήθελαν να ανοίξουν και τηλεοπτικά κανάλια και που τους κόβαμε την οδό Πάτρας - Πύργου σε οκτώ κομμάτια, για να τους τα δώσουμε, κομματάκι, κομματάκι με ένα κερασάκι στην τούρτα στο τέλος, αφού τους είχαμε μπουντρουμιάσει στα ράντζα για να τους δώσουμε τα κανάλια ή που δεν μας έκατσε. Έχω εδώ όλη την επιχειρησιακή περιγραφή τού τι συμβαίνει σήμερα στην ΕΡΤ. Δεν έχω χρόνο. Θα τα δημοσιοποιήσω κάπου όλα αυτά τα στοιχεία, με την προσωπική μου εκτίμηση και άποψη για το πώς μπορεί να λειτουργήσει μια ελεύθερη δημόσια ραδιοτηλεόραση. Ούτε κρατική ούτε κυβερνητική ούτε κανενός κόμματος ούτε κανενός κερατά, εκτός από αυτούς που βέβαια έχουν ένα ιδιωτικό κανάλι και πληρώνουν και λένε ό,τι γουστάρουν. Αυτό είναι άλλο θέμα και άλλο θέμα είναι οι καλεσμένοι της ΕΡΤ να είναι πάντα γλειφτρόνια της συνεργασίας με τον ΣΥΡΙΖΑ ή της στήριξης προς τον ΣΥΡΙΖΑ και αυτοί οι οποίοι αντιτίθενται και κάνουν σκληρή κριτική στην Κυβέρνηση των ΣΥΡΙΖΑ - ΑΝΕΞΕΛ της οποίας αφεντικό είναι ο Πάνος Καμμένος βέβαια, γιατί ο Πρωθυπουργός είναι δοτός, όπως λέγανε κάποτε για κάποιους Παπαδήμους. Είναι δοτός Πρωθυπουργός από τον Πάνο Καμμένο. Το αφεντικό είναι ο Πάνος Καμμένος. Οι Ανεξελίτες και οι Συριζανελίτες και οι συριζαίοι μπορούν όσο θέλουν να πηγαίνουν στην ΕΡΤ και να συζητάνε, αλλά όχι να βγάζουν και τους τσακωμούς και να ξεκατινιάζονται στη ρούγα, όπως έβλεπα στον ύπνο μου. Έχουμε κάνει τρεις ερωτήσεις για την ΕΡΤ. Εγώ μία προσωπικά και άλλες δύο μαζί με άλλους συναδέλφους από το Ποτάμι. Είχα κάνει και παλαιότερα τέτοιες ερωτήσεις για τις οποίες δεν έχω πάρει απάντηση. Σε καμμιά από αυτές τις τρεις ερωτήσεις που έχουμε κάνει εδώ και δύο χρόνια περίπου δεν έχει απαντηθεί κανένα υποερώτημα. Σε καμμιά από αυτές τις τρεις. Θα τις καταθέσω στα Πρακτικά και ελπίζω κάποια στιγμή να απαντηθούν. Ελπίζω η επόμενη κυβέρνηση, όποια και αν είναι, να μην μοιάζει καθόλου σε αυτό το μετασοβιετικό, παρανοϊκό σύστημα χειραγώγησης της κοινής γνώμης.
Προχωρούμε στον τελευταίο από τους Κοινοβουλευτικούς Εκπροσώπους. Τον λόγο έχει ο Κοινοβουλευτικός Εκπρόσωπος από την Ένωση Κεντρώων και Αντιπρόεδρος της Βουλής κ. Μάριος Γεωργιάδης για έξι λεπτά.
Ευχαριστώ πολύ, κύριε Πρόεδρε. Κύριε Υπουργέ, επειδή όταν ανεβήκατε μας είπατε αδιάβαστους γενικότερα, αναφορικά με τα νούμερα, όλους όσους είναι εδώ - και μένα μπορεί να χαρακτηρίσετε αδιάβαστο με αυτά που θα πω - έχω να σας ενημερώσω, επειδή διαβάζω τα νούμερα και βλέπω ακόμη και τα τέταρτα της τηλεθέασης, ότι δεν υπάρχει ούτε ένα τέταρτο που η ελληνική τηλεόραση, η δημόσια τηλεόραση υπερέχει έναντι κάποιου σταθμού.
Κάνεις λάθος. Είναι απολύτως ψέμα αυτό.
Κάνω λάθος. Ωραία, φέρτε τα στοιχεία να τα δούμε γιατί εγώ έχω στοιχεία. Επίσης, δεν ξέρω εάν είστε υπερήφανος, που ακόμη και στο «MEGA», το οποίο κλείνετε, οι μέσοι όροι του είναι υψηλότεροι με επαναλήψεις από το λεγόμενο «Μικρό σπίτι στο λιβάδι», το «Ρετιρέ» ή ό,τι άλλο έχει. Κλείνει όπως κλείνει, εντάξει, με τα χρέη που έχει. Θα μπορούσε να επιβιώσει με κάποιον τρόπο, αγοραστές υπάρχουν. Τέλος πάντων, ακόμη και το «MEGA» κάνει υψηλότερα νούμερα από τη δημόσια τηλεόραση, κάτι το οποίο εμένα δεν με χαροποιεί ιδιαίτερα. Συμμετέχουμε σήμερα, ως Ένωση Κεντρώων, στη συζήτηση, τη διευρυμένη συζήτηση, όχι γιατί συμφωνούμε με τη λογική της Νέας Δημοκρατίας σε ό,τι έχει να κάνει με την εποπτεία της δημόσιας τηλεόρασης, αλλά δυστυχώς διότι πολλά απ' αυτά τα οποία αναφέρονται στο κείμενο της επίκαιρης επερώτησης είναι αλήθεια. Το σημερινό, βέβαια, όψιμο ενδιαφέρον του ΠΑΣΟΚ και της Νέας Δημοκρατίας, που βαρύνονται επί σαράντα χρόνια παρεμβάσεων και κακοδιαχείριση της ΕΡΤ, με αποκορύφωμα βέβαια το τετράμηνο του 2013, το λεγόμενο «μαύρο», που έκλεισε τότε η ΕΡΤ, εμάς τουλάχιστον δεν μας πείθει. Αυτό, όμως, δεν μπορεί να δώσει κανένα δικαίωμα στην Κυβέρνηση ΣΥΡΙΖΑ - ΑΝΕΛ να έχει καταντήσει την ΕΡΤ και να την έχει μετατρέψει σ' ένα κανονικό κρατικό παραμάγαζο, σ' ένα υποκατάστημα των κεντρικών της Κουμουνδούρου, αδιαφορώντας για την όποια αντικειμενικότητα, για τα όποια προγράμματα προβάλλονται στην ΕΡΤ, για την όποια ποιότητα και βέβαια, όπως αναφέρθηκα, και για τα πολύ χαμηλά ποσοστά τηλεθέασης. Είναι απαράδεκτο να υπάρχουν μεγαλοστελέχη του ΣΥΡΙΖΑ, όπως είναι ο κ. Φίλης - απουσιάζει τώρα, αλλά ήταν εδώ - και να μαλώνει με τον Υπουργό για την κατάσταση στην ΕΡΤ, μιλώντας για παραδιοίκηση. Είναι απαράδεκτο να υπάρχουν παραιτήσεις, όπως από τον εντεταλμένο σύμβουλο προγράμματος, τον κ. Κρίμπαλη, ο οποίος κατήγγειλε πρωτοφανείς μεθοδεύσεις, με τοποθετήσεις «ημετέρων». Είναι απαράδεκτο ο Αναπληρωτής Διευθύνων Σύμβουλος της ραδιοφωνίας, ο κ. Θαλασσινός, να μιλά για αποκλεισμό ικανών στελεχών, για έλλειψη λογοδοσίας και κυρίως έλλειψη στρατηγικού οράματος για τη δημόσια τηλεόραση. Είναι απαράδεκτο ο διευθυντής τεχνολογίας να καταγγέλλει υποβάθμιση του προγράμματος. Πέρα απ' αυτά, διαβάζουμε στον Τύπο ότι υπάρχει διαμάχη, κύριε Παππά, μεταξύ σας και μεταξύ του κ. Τσακαλώτου για τριακόσιες προσλήψεις που θέλετε εσείς και ο κ. Τσακαλώτος δεν τις εγκρίνει. Μια που συζητάμε γι' αυτό το θέμα, να σας θυμίσω ότι σε μια επίκαιρη ερώτηση που σας είχα κάνει την 1η Δεκεμβρίου 2017, η οποία αφορούσε αυτές τις προσλήψεις και την έλλειψη προσωπικού και σας ρωτούσα εάν έχουν γίνει οι δέουσες ενέργειες από πλευράς σας, έτσι ώστε να δικαιολογείται για ποιον λόγο θέλουμε να κάνουμε αυτές τις προσλήψεις, που ήταν διακόσιες έξι στον αριθμό. Μου απαντήσατε ότι όντως είναι κάτι το οποίο σχεδιάζετε, ότι υπάρχει έλλειψη σε ηχολήπτες, μουσικούς παραγωγούς, γενικότερα σε τεχνικό προσωπικό και μάλιστα είπατε ότι έχετε δρομολογήσει όλες τις απαραίτητες διαδικασίες για τη σύναψη συμβάσεων εργασίας ορισμένου χρόνου για διακόσια έξι άτομα, όπως έχει ζητήσει η διοίκηση του οργανισμού. Από τότε έχει περάσει περίπου ένας χρόνος και ούτε μία μελέτη δεν έχουμε δει να έχει έρθει στη δημοσιότητα. Το μόνο που βλέπουμε να έρχεται στη δημοσιότητα είναι αυτά τα διακόσια έξι άτομα να έχουν γίνει ήδη τριακόσια. Αυτά τα τριακόσια άτομα, επειδή έρχονται εκλογές, θα γίνουν πεντακόσια ή μπορεί να γίνουν και χίλια. Εδώ είσαστε, για να μας διαψεύσετε στο μέλλον. Πραγματικά, στην Ένωση Κεντρώων έχουμε να παραδεχθούμε κάτι, ότι η ΕΡΤ είναι το μοναδικό κανάλι που προβάλλει τις ομιλίες του Προέδρου, όπου και αν βρεθεί. Αυτό είναι θετικό. Παρ' όλα αυτά, δεν μπορούμε να κλείνουμε τα μάτια σε όλα τα υπόλοιπα. Επίσης, έχουμε να πούμε και για κάποια ιδιωτικά κανάλια που δεν φιλοξενούν τους εκπροσώπους της Ένωσης Κεντρώων, όπως κάνουν με κόμματα αντίστοιχου ποσοστού, όπως είναι το Ποτάμι ή οι ΑΝΕΛ, που τους βλέπουμε συνέχεια να προβάλλονται σε σχέση με εμάς. Αντιλαμβανόμαστε, επίσης, πάρα πολύ καλά ότι η επιλογή της πολιτικής της ΕΡΤ να βρίσκεται παντού, και στην επικράτεια και στο εξωτερικό, κρίνεται ορθή, αλλά πρέπει να μας πείσετε ότι αυτές οι ελλείψεις για τις προσλήψεις που θέλετε να κάνετε πραγματικά είναι υπαρκτές και δεν είναι ρουσφετολογικού χαρακτήρα. Γιατί, όπως και να το κάνουμε, κύριε Υπουργέ, η ΕΡΤ αυτή τη στιγμή απαριθμεί δύο χιλιάδες διακόσιους πενήντα τέσσερις υπαλλήλους. Είναι πάρα πολύ υψηλός ο αριθμός, ακόμη και αν υπάρχουν πέντε τηλεοπτικοί σταθμοί και είκοσι επτά ραδιοφωνικοί υπό την αιγίδα της ελληνικής τηλεόρασης. Παρακαλώ, λοιπόν, σήμερα εδώ είναι μια ευκαιρία να μας καταθέσετε μία επικαιροποιημένη σύνθεση του προσωπικού της ΕΡΤ και μάλιστα να υπάρχει και μία ανάλυση αποδοχών ανά θέση - όχι φυσικά ονομαστική. Δεν απαιτούμε κάτι τέτοιο. Θέλουμε να ξέρουμε πόσα χρήματα παίρνουν, για να δούμε πόσοι πραγματικά είναι αυτοί που εργάζονται, πόσοι παράγουν έργο, αν υπάρχουν ελλείψεις και να ξέρουμε και στο τέλος της ημέρας πού πηγαίνουν αυτά τα λεφτά που έρχονται από το ανταποδοτικό τέλος, διότι ο ελληνικός λαός τα πληρώνει, έτσι; Γι' αυτόν τον λόγο, επειδή πληρώνει ο ελληνικός λαός και πρέπει να λογοδοτούμε στον ελληνικό λαό, εγώ θεωρώ απαράδεκτο να υπάρχει δημοσιογράφος, που να έχει εκφραστεί έναντι οποιουδήποτε πολιτικού Αρχηγού με τον τρόπο που έχει εκφραστεί και να μην έχει δώσει εξηγήσεις, αλλά να συνεχίζει να εργάζεται εκεί, και μάλιστα να μην έχει ζητήσει ούτε μία συγγνώμη. Πέρα, όμως, από όλα αυτά τα κουτσομπολιά που υπάρχουν, εγώ θα ήθελα να πω ότι τα πολύ σοβαρά προβλήματα της ΕΡΤ - και θα ολοκληρώσω με αυτό, κύριε Πρόεδρε - εύκολα εντοπίζονται ακόμα και από μία πολύ απλή ανάγνωση της ετήσιας οικονομικής έκθεσης για το 2017, που μας διανεμήθηκε πριν από λίγες ημέρες. Πάμε στη σελίδα 5, στην οποία υπάρχει απόλυτα καταλυτική παρατήρηση των ελεγκτών με το σχόλιο το οποίο λέει: «Δεν κατέστη δυνατόν να συγκεντρώσουμε επαρκή και κατάλληλα ελεγκτικά τεκμήρια, προκειμένου να επαληθεύσουμε τα έσοδα από το ανταποδοτικό τέλος του ν.4173/2013 συνολικού ποσού 181,5 εκατομμυρίων ευρώ…». «Κατά συνέπεια διατηρούμε επιφύλαξη για το ανωτέρω ποσό των εσόδων.».
Για το 2013 το λέει αυτό;
Μιλάμε τώρα για τη σελίδα 5 της οικονομικής έκθεσης του 2017, που μας παραδόθηκε πριν από λίγες μέρες. Σας λέω για τον ν.4173/2013 και για το ανταποδοτικό τέλος. Αναφέρεται επακριβώς: «Κατά συνέπεια διατηρούμε επιφύλαξη για το ανωτέρω ποσό των εσόδων». Δεν γνωρίζουν οι ελεγκτές το ποσό των 181,5 εκατομμυρίων από πού ήρθε και πού βρίσκεται. Εγώ αυτό σας λέω. Δείτε την οικονομική έκθεση των ελεγκτών στη σελίδα 5 συγκεκριμένα. Ανατρέξτε στην έκθεση να δείτε το σχόλιο των ελεγκτών. Δηλαδή, ακόμη και για το ένα και μοναδικό έσοδο που υπάρχει ίσως ή για ένα από τα έσοδα που έχει η ΕΡΤ, οι ελεγκτές σηκώνουν τα χέρια ψηλά, γιατί δεν ξέρουν πού πηγαίνει. Πάμε και στη σελίδα 102, όπου αναφέρεται ότι ο λογαριασμός «επισφαλείς πελάτες» υπερδιπλασιάστηκε στη χρήση 2017 σε σχέση με την προηγούμενη. Από 6,5 εκατομμύρια ευρώ, που ήταν περίπου το 2016, ανήλθε στα 13,5 εκατομμύρια ευρώ το 2017. Πραγματικά, κύριε Υπουργέ, θα ήθελα μία απλή εξήγηση για το πού οφείλεται αυτή η εκτόξευση και η υπερδιπλασίαση του κονδυλίου του λογαριασμού «επισφαλείς πελάτες». Τελειώνοντας, και λυπάμαι γι' αυτό που θα πω, κύριε Υπουργέ, για τη σημερινή ΕΡΤ, αλλά έτσι όπως την κατάντησε η Κυβέρνηση ΣΥΡΙΖΑ - ΑΝΕΛ, τα νούμερα δείχνουν ότι κανένας Έλληνας δεν την βλέπει, κανένας Έλληνας δεν την ακούει…
Μα πώς το λέτε αυτό;
…και το χειρότερο απ' όλα, κανένας Έλληνας δεν θέλει να την πληρώνει. Σας ευχαριστώ πάρα πολύ.
Ευχαριστούμε, κύριε Γεωργιάδη. Τώρα μπαίνουμε στον κύκλο των δευτερολογιών των επερωτώντων Βουλευτών. Προχωρούμε με την κ. Άννα - Μισέλ Ασημακοπούλου. Παρ' όλο που έχετε υπερβεί τον χρόνο στην πρωτολογία σας, έχετε τον λόγο για πέντε λεπτά.
Ευχαριστώ, κύριε Πρόεδρε. Κύριε Πρόεδρε, το γεγονός ότι χρειάστηκε να ανατρέξουμε και να ερμηνεύσουμε, με τη βοήθεια των Υπηρεσιών της Βουλής, σχετικά με την παρουσία και του δεύτερου Υφυπουργού εδώ σήμερα - δέχομαι προφανώς τη διαδικασία - , εγώ το εκλαμβάνω ως ένα πολιτικό κομπλιμέντο. Προφανώς, ο κ. Παππάς χρειάζεται ενισχύσεις, για να απαντήσει στη συγκροτημένη αντιπολίτευση που του ασκείται στο θέμα της δημόσιας τηλεόρασης, την οποία βεβαίως δεν διστάζει να λοιδορήσει ο ίδιος και να απαξιώσει ο νέος εξωκοινοβουλευτικός «Υπουργός Ενισχύσεως». Είσαστε δύο, αλλά δεν απαντήσατε στη βασική ερώτηση και τον λόγο που βρεθήκαμε σήμερα εδώ να κάνουμε αυτή την επίκαιρη επερώτηση και τη διαδικασία και σε όλες αυτές τις καταγγελίες, οι οποίες δεν είναι από εμάς, από την Αντιπολίτευση. Πρόκειται για καταγγελίες από ανθρώπους μέσα στην ΕΡΤ, από δημοσιογράφους, από διευθυντικά στελέχη, από δικούς σας Βουλευτές. Τι θα γίνει με αυτές τις καταγγελίες; Για να συνεννοηθούμε, τώρα. Μας μιλήσατε είκοσι λεπτά ο ένας και δέκα λεπτά ο άλλος. Εντάξει, εμείς όλοι έχουμε μια ατζέντα πολιτική. Οι υπόλοιποι; Είναι όλοι τρελοί και ψεύτες; Όλοι αυτοί που μιλάνε για όλα αυτά που γίνονται μέσα στην ΕΡΤ λένε ψέματα; Όλοι, μα όλοι, λένε ψέματα; Κανείς, μα κανείς, δεν αξίζει, δεν χρήζει του βασικού σεβασμού εν μέσω μιας κοινοβουλευτικής διαδικασίας να πάρει μια συγκεκριμένη απάντηση γι' αυτά που καταγγέλλει; Μα κανείς; Είστε δύο εδώ σήμερα. Εκτός, λοιπόν, από το ότι απαξιώνετε και δεν απαντάτε σε κανέναν, ούτε στην Αντιπολίτευση, έχετε καταφέρει και κάτι τρομερά εντυπωσιακό. Δεν είπατε τίποτα καινούργιο, ούτε ο ένας ούτε ο άλλος, μέσα σε μισή ώρα. Δεν είπατε τίποτα καινούργιο. Ο κ. Παππάς πάσχει από κάποιου είδους μετατραυματικό πολιτικό σύνδρομο. Κάθε φορά που ανεβαίνει στο Βήμα πρέπει να μας πει την ίδια κασέτα, την ίδια ιστορία, γιατί δεν μπορεί να συνέλθει από αυτό το πολιτικό στραπάτσο της αντισυνταγματικότητας του νόμου, όχι της διάταξης.
Της 2α.
Άντε, πάλι με την κασέτα. Πόσες φορές ακόμη θα το πούμε; Την έχουμε ξανακάνει αυτή την κουβέντα, κύριε Υπουργέ.
Μα, εσείς επιμένετε.
Πόσες φορές έχετε έρθει εδώ για να αλλάξετε τον νόμο σας; Πόσες φορές έχει αλλάξει αυτός ο νόμος; Πόσο βασανιστικό πρέπει να είναι για εσάς το κοινοβουλευτικό ξήλωμα και να θυμάστε τον εαυτό σας να λέτε εδώ για τη μελέτη της Φλωρεντίας που ήταν το θέσφατο «τέσσερις άδειες», «δεν υπάρχει περίπτωση να είναι παραπάνω από τέσσερις άδειες»; Ζήτησαν κι άλλες δύο τώρα, κύριε Παππά. Έτσι δεν είναι;
Το αποτέλεσμα ποιο είναι;
Το αποτέλεσμα είναι ότι ο κ. Παππάς με εμμονή υπερασπίζεται ότι έχει φέρει κάποιου τύπου έσοδα για το ελληνικό δημόσιο, ενώ η πραγματικότητα είναι ότι από τότε που πήγε στο Υπουργείο Ψηφιακής Πολιτικής, τριάμισι χρόνια μετά, από την Κυβέρνηση αυτή έχουμε δει μηδέν έργο στο Υπουργείο Ψηφιακής Πολιτικής. Μηδέν χρήματα έχουν απορροφηθεί από κοινοτικά προγράμματα. Μηδέν χρήματα έχουν πέσει στην αγορά. Αυτή είναι η πραγματικότητα. Έρχομαι, λοιπόν, στον κ. Κρέτσο. Κύριε Υφυπουργέ, ακούω και από τους συναδέλφους «όλοι έχουμε παράπονα», «δεν μας έχει απαντήσει ποτέ κανείς στις ερωτήσεις μας, σχετικά με την ΕΡΤ». Εγώ αύριο το πρωί θα ξαναϋποβάλλω όλες τις ερωτήσεις από την αρχή. Και καλώ τους συναδέλφους αν θέλουν να το κάνουν. Να σας δώσουμε και αντικείμενο, αφού ο κύριος Υπουργός σας έχει δώσει την αρμοδιότητα της ΕΡΤ, να έχετε κάτι να απαντήσετε. Επειδή δεν μου αρέσει κανείς να με προκαλεί για τα στοιχεία και να μας λέει εδώ ότι λέμε ψέματα, θα καταθέσω και μια επίκαιρη ερώτηση με ακριβώς αυτό το διττό αντικείμενο, στο οποίο μας προκαλέσατε: ένα την τηλεθέαση. Διότι με πολύ ενδιαφέρον πήρα από τα Πρακτικά τα στοιχεία που καταθέσατε. Ναι, βλέπει ο κόσμος ποδόσφαιρο. Το ήξερα αυτό και πριν έρθω στη Βουλή, κύριε Κρέτσο. Ήξερα ότι βλέπει ο κόσμος ποδόσφαιρο. Το ήξερα αυτό. Και καλά κάνει και βλέπει ποδόσφαιρο. Τι βλέπει, όμως, το πρωί στην ενημερωτική ζώνη; Θα τα συζητήσουμε σε μια επίκαιρη ερώτηση αυτά. Θα συζητήσουμε, επίσης, και το κόστος των εξωτερικών παραγωγών και θα δούμε εάν ο δείκτης είναι το μεσοσταθμικό ανά λεπτό κόστος της εξωτερικής παραγωγής και όχι το συνολικό κόστος κι αν είναι όλα ή δεν είναι στη «ΔΙΑΥΓΕΙΑ» και ποιος έχει να πει τι για κάθε τι.
Ολοκληρώστε, σας παρακαλώ, κυρία Ασημακοπούλου.
Κύριε Παππά, εάν θέλετε, παρ' ότι ο Κανονισμός δεν το προβλέπει αυτό, ας έρθετε δύο να απαντήσετε στην επίκαιρη ερώτηση.
Δεν γίνεται αυτό.
Ε, δεν πειράζει. Εμείς θα το δεχθούμε. A priori σας το λέω.
Θα πρέπει να είστε δύο κι εσείς.
Γιατί; Χρειάζομαι δεύτερο εγώ; Εγώ δεν έφερα δεύτερο. Εγώ είμαι εδώ.
Μη διακόπτετε. Ολοκληρώστε, σας παρακαλώ, κυρία Ασημακοπούλου. Έχει τελειώσει ο χρόνος σας.
Κλείνω, κύριε Πρόεδρε και ευχαριστώ πολύ για την ανοχή σας. Κύριε Παππά, είπατε στην ομιλία σας ότι συγκρούονται δύο στρατηγικές, μία η δική μας για τη δημόσια τηλεόραση και μία η δικιά σας. Όντως, κύριε Παππά, συγκρούονται δύο διαφορετικές στρατηγικές. Η μία είναι η στρατηγική η δική σας, που είναι να ελέγχετε, να πάρετε στα χέρια σας πραγματικά την εξουσία - και ο καθεστωτικού τύπου έλεγχος των μέσων ενημέρωσης είναι κόμματι αυτού - και η δεύτερη είναι η δική μας στρατηγική, η οποία είναι να κάνουμε την Ελλάδα μία κανονική ευρωπαϊκή χώρα. Ευχαριστώ πολύ, κύριε Πρόεδρε.
Ευχαριστούμε, κυρία Ασημακοπούλου. Προχωρούμε με τον κ. Βορίδη, ο οποίος και αυτός είχε υπερβεί τον χρόνο στην πρωτολογία. Ορίστε, κύριε Βορίδη, έχετε τον λόγο για τρία λεπτά.
Ευχαριστώ, κύριε Πρόεδρε. Κατά την Κυβέρνηση - αλλά και κατά τον ΣΥΡΙΖΑ απ' ό,τι κατάλαβα - όλα έχουν καλώς. Αυτό σημαίνει ότι εδώ δεν συγκρούονται δύο στρατηγικές, διότι θα συγκρούονταν δύο στρατηγικές αν γινόταν το εξής: Εάν, παραδείγματος χάριν, υπήρχε μια συνομολόγηση ότι κάτι πάει κακά και κάποιος κάνει κάτι να αναδιοργανώσει και στην αναδιοργάνωση επάνω λέγαμε πώς μπορεί να γίνει αυτή η αναδιοργάνωση. Και εκεί πράγματι μπορεί να είχαμε δύο στρατηγικές για να συζητήσουμε εάν μπορεί να γίνει αυτό εν λειτουργία ή εάν πρέπει να γίνει με διακοπή, νέα ίδρυση άλλου φορέα. Αυτό θα ήταν μία συζήτηση για τις στρατηγικές. Εδώ δεν υπάρχουν δύο στρατηγικές. Εδώ υπάρχει μία αντίληψη, που είναι της Κυβέρνησης και έγκειται στο ότι όλα πηγαίνουν θαυμάσια, όλα είναι υπέροχα, δεν χρειάζεται να αλλάξουμε τίποτα, η ΕΡΤ είναι πάρα πολύ φθηνή, έχει εξαιρετικό πρόγραμμα, είναι καταπληκτική στις ενημερωτικές εκπομπές, δεν υπάρχει κανένα απολύτως ζήτημα, τη βλέπει ο λαός και τρελαίνεται και παντού παραληρούν με το που βλέπουν την ΕΡΤ και λένε: «Προς θεού, μην αλλάξει κάτι». Αυτή είναι η εκδοχή της Κυβέρνησης. Ποιος το πιστεύει αυτό; Φαντάζομαι ούτε οι ίδιοι. Όμως, εν πάση περιπτώσει, αυτό υποστηρίξανε. Η δεύτερη κριτική σχετίζεται με αυτούς που λένε - και εδώ είναι το θεαματικό - ότι υπάρχει σωρεία δηλώσεων από διοικήσεις διορισμένες από εσάς, που λένε για «παραμάγαζα», για «κακοδιοίκηση», για «κακοδιαχείριση», για «χαμηλή ποιότητα». Δεν τα λέει ο Βορίδης. Αυτοί είναι οι δικοί σας που τα λένε. Και εφόσον τα λένε οι δικοί σας, εδώ γεννιέται το επόμενο ερώτημα: Αφού στην πραγματικότητα όλα αυτά συνομολογούνται ως πρόβλημα - και εγώ θα δεχθώ ότι είναι και διαχρονικό πρόβλημα, θα δεχθώ ότι είναι και πρόβλημα που αντιμετώπισε η κυβέρνηση Σαμαρά, πιο πίσω η κυβέρνηση Παπανδρέου, αλλά και άλλες προηγούμενες κυβερνήσεις - , έχετε καμμία εξήγηση γιατί κανείς από αυτούς τους ανθρώπους με εκφρασμένη τη βούληση της αναδιοργανώσεως δεν την αναδιοργάνωσε εν λειτουργία; Γιατί κανείς δεν το έκανε; Για να συνεννοούμαστε και να κάνουμε μια συζήτηση στοιχειωδώς εχεφρόνων ανθρώπων. Διότι κοιτάξτε, η εικόνα που παρουσιάζετε είναι μία εικόνα μη κανονική, την έχετε μόνο εσείς και κανείς άλλος. Αυτή είναι μία συζήτηση που επιδέχεται μια αποτίμηση άλλου τύπου, εκεί που πλέον δεν μπορείς να συνεννοηθείς επί της πραγματικότητας, κάποιος έχει ψευδαισθήσεις, λέει ότι όλα πηγαίνουν τέλεια και όλοι οι άλλοι του λένε ότι αυτό δεν είναι αλήθεια. Πρέπει αυτό να απασχολήσει εσάς, για την εκτίμηση της πραγματικότητας. Αφήστε εμάς, πείτε ότι μεροληπτούμε, ότι έχουμε τη δική μας αντίληψη. Όμως, αυτά τα λένε οι δικοί σας. Είναι ο Φίλης, είναι ο Νίκος, είναι όλοι αυτοί - καμμιά εικοσαριά - οι οποίοι έχουν κάνει δηλώσεις. Είναι πολύς κόσμος, δεν είναι ένας και δυο. Αν ήταν ένας, να τα ρίχναμε στον Φίλη, ότι δεν το είπε καλά. Όμως, όταν είναι είκοσι, πρέπει να δεχθούμε ότι υπάρχει ένα θέμα. Στο θέμα η Κυβέρνηση απαντά: Όχι, κανένα θέμα, τέλεια. Και βλέπουνε και μπάλα! Και ο Καψιόχας είναι θεός, πάρα πολύ καλά τα είπε! Και ο άλλος με το γιαούρτωμα είναι καλύτερος! Και η Ακριβοπούλου είναι ο ορισμός της πολυφωνίας! Έτσι τη λένε αυτή; Ακριβοπούλου;
Μάλιστα.
Είναι ο ορισμός της πολυφωνίας, της ανοιχτής ενημέρωσης και της ελεύθερης άποψης! Ερώτηση: Προβληματική ήταν και πριν η κατάσταση, προβληματική και πιο πριν, προβληματική και ακόμη παραπίσω. Όμως, μία μόνιμη ταυτότητα υπάρχει στα κουμάντα: Ο Καλφαγιάννης, ο άρχων, ο κανονίζων, αυτός ο οποίος συνέχει, αποτελεί τη θεσμική μνήμη, αποτελεί την ιστορική ταυτότητα, δίνει το ιδεολογικό, πολιτικό περιεχόμενο. Αυτός! Άρα κάνω μια ερώτηση: Γιατί κανείς δεν μπόρεσε να την αλλάξει εν λειτουργία; Αυτό πρέπει να απαντήσετε. Γιατί κανείς δεν την άλλαξε εν λειτουργία, όταν τόσοι θέλησαν; Γιατί δεν την αλλάζετε ούτε εσείς εν λειτουργία, που μπορεί και αρχικώς κάτι να σκεφτήκατε; Δεν το πιστεύω. Λέμε τώρα! Όμως, δεν το καταφέρατε. Εκεί, λοιπόν, είναι που καταλήγω και κλείνω, κύριε Πρόεδρε: Μετά ταύτα, υπάρχει κανείς που ακόμη διαφωνεί με τις αποφάσεις που έλαβε τότε ο Αντώνης Σαμαράς;
Ευχαριστούμε. Προχωρούμε στη δευτερολογία του κ. Παναγιωτόπουλου. Ορίστε, κύριε Παναγιωτόπουλε, έχετε τον λόγο για τρία λεπτά.
Ευχαριστώ, κύριε Πρόεδρε. Ζητήσαμε συγκεκριμένες απαντήσεις σε συγκεκριμένα ερωτήματα από τους επερωτώμενους Υπουργούς, αλλά δεν τις πήραμε. Ακούσαμε τις γνωστές μομφές, μία πολύ γνωστή και μία που την ακούσαμε σήμερα για πρώτη φορά: «Πώς μας εγκαλείτε, άραγε, εσείς, όταν εμείς δώσαμε το ποδόσφαιρο στον λαό;». Μου θύμισε τον Βιντέλα και το Μουντιάλ του 1978 στην Αργεντινή, το λαοφιλές σπορ από τη λαοφιλή κυβέρνηση. Όμως, βέβαια, το ότι η ποδοσφαιρική πιάτσα - και όχι μόνο - κουτσομπολεύει ότι τα λεφτά που δόθηκαν για τα τηλεοπτικά δικαιώματα σε κάποιες ομάδες είναι πάρα πολλά, το τίμημα είναι υπερβολικό, είναι άλλο θέμα. Βέβαια, είναι και άλλων Υπουργών αρμοδιότητα. Είναι άλλη κουβέντα αυτή. Όμως, η μομφή ήταν πώς τολμούμε εμείς να αμφισβητούμε τη διοίκηση που έδωσε το ποδόσφαιρο στον λαό. Η δεύτερη και η πιο αναμενόμενη μομφή είναι: «Πώς τολμάμε να μιλάμε εμείς που θέλουμε στην ουσία το «μαύρο» στην ΕΡΤ;». Όμως, ποτέ δεν ισχυριστήκαμε κάτι τέτοιο, ούτε σήμερα όλοι όσοι μίλησαν και τοποθετήθηκαν ούτε, βέβαια, η ηγεσία της Νέας Δημοκρατίας. Δεν θελήσαμε ποτέ το «μαύρο» στην ΕΡΤ ούτε ισχυριζόμαστε ότι το θέλουμε. Όμως, θέλουμε μια ΕΡΤ διαφορετική απ' αυτή που λειτουργεί σήμερα και με τον τρόπο που λειτουργεί σήμερα. Ένα εντελώς διαφορετικό πράγμα θέλουμε για τη δημόσια τηλεόραση. Και σας εγκαλέσαμε κάνοντας χρήση αυτών που έχουν ειπωθεί από στελέχη της ΕΡΤ και, μάλιστα, σημαίνοντα στελέχη. Κάναμε λόγο γι' αυτά που είπε ο Αναπληρωτής Διευθύνων Σύμβουλος της ΕΡΤ, ο Γενικός Διευθυντής Προγράμματος της ΕΡΤ, ο εντεταλμένος Σύμβουλος Προγράμματος της ΕΡΤ. Μίλησαν ανοιχτά για παραμάγαζα, για κακοδιοίκηση, για διασπάθιση δημοσίου χρήματος, για μια συνδικαλιστική - να το πω έτσι - άτυπη διοίκηση, παραδιοίκηση, η οποία βέβαια στην κορυφή έχει τον Πρόεδρο της ΠΟΣΠΕΡΤ, τον αναπόφευκτο κ. Καλφαγιάννη και διαχρονικό. Γι' αυτά τα πράγματα έγινε λόγος και είναι βαριές κουβέντες και δημόσιες κουβέντες. Ασφαλώς, είναι κουβέντες οι οποίες απαιτούν μια κάποια απάντηση από μέρους σας, που δεν δόθηκε. Ακούσαμε για το ένα εκατομμύριο τηλεθεατές μάλλον από το ζάπινγκ, γιατί δεν ξέρω με ποια στοιχεία βρίσκετε το ένα εκατομμύριο τηλεθεατές. Όπως μου έγραψε αμέσως και κάποιος φίλος μου ως απάντηση στο κινητό μου, είναι ότι από το ζάπινγκ μάλλον θα προκύπτει αυτό το νούμερο. Εν πάση περιπτώσει, αν έχετε άλλα στοιχεία, είμαστε πρόθυμοι να τα δούμε. Όμως, για τα φλέγοντα ζητήματα ειπώθηκαν πολύ λίγα. Κλείνω με κάτι επιπλέον. Υπάρχει κόσμος εκεί έξω που θέλει να κλείσει η ΕΡΤ. Δεν συμφωνούμε μαζί του, αλλά αυτός ο κόσμος έχει οδηγηθεί σ' αυτή την άποψη και σ' αυτή την απαξίωση, διότι αισθάνεται ότι πληρώνει χωρίς άλλη επιλογή ένα προϊόν, το οποίο δεν αξίζει τα λεφτά που δίνει. Και γι' αυτό διαμαρτύρεται. Δεν συμφωνούμε με αυτή την άποψη. Σαφώς, όμως, ισχυριζόμαστε ότι ο τρόπος που πρέπει να λειτουργεί η ΕΡΤ πρέπει να είναι πολύ διαφορετικός απ' αυτόν τον τρόπον με τον οποίον την κάνατε να λειτουργεί εσείς. Σας ευχαριστώ.
Ευχαριστούμε, κύριε Παναγιωτόπουλε. Ορίστε, κυρία Βούλτεψη, έχετε τον λόγο.
Κύριε Υπουργέ, το είπαν και άλλοι συνάδελφοι, αλλά επιμένω: δεν μας έχετε απαντήσει. Εμείς εδώ δεν ήρθαμε για να μας πείτε πόσο ωραίες είναι οι αξιολογήσεις σας που σας τις «κλείνουν» οι ξένοι. Και ξέρουμε όλοι πολύ καλά γιατί σας τις «κλείνουν». Οποιοσδήποτε παρέδιδε τα πάντα στους δανειστές, αυτοί θα «έκλειναν» τις αξιολογήσεις. Όλα αυτά τα οποία ζητούσαν και δεν έπαιρναν τους τα δώσατε, το «υπερταμείο», τη Μακεδονία, ό,τι σας ζητούν, μετανάστες να έρχονται, ό,τι σας ζητούν το δίνετε. Εμείς εδώ ήρθαμε και ρωτήσαμε συγκεκριμένα με βάση μια αφορμή ότι τον τελευταίο καιρό και τα τελευταία δύο χρόνια - αλλά τώρα εντάθηκαν τα φαινόμενα - φεύγουν, παραιτούνται - τους διώχνετε - ένας - ένας οι άνθρωποι τους οποίους διορίσατε στην ΕΡΤ. Δεκατρία άτομα έφυγαν ή «τους φύγατε»! Και σας ρώτησα συγκεκριμένα και δεν έχω πάρει απάντηση: Ήταν ανίκανοι, ήταν άχρηστοι; Κάνατε κακές επιλογές; Δεν μπορεί, κύριε Υπουργέ, δεκατρία άτομα να φεύγουν καταγγέλλοντας και εσείς να έρχεστε να μας λέτε εδώ για τις αξιολογήσεις σας και για το αν εφαρμόστηκε το ένα και αν έγινε το άλλο! Εδώ, επί του θέματος αυτού! Αλλιώς δεν είχε νόημα αυτή η συζήτηση που κάναμε, κύριε Πρόεδρε. Εμείς ρωτήσαμε κάτι συγκεκριμένο, φέραμε τα ονόματα ένα - ένα, είπαμε τι είπε καθένας από αυτούς που έφυγε. Τον Γρηγορίου τον διώξατε εσείς ο ίδιος, ενώ ο ίδιος λέει ότι δύο φορές τον πήρατε τηλέφωνο και τον παρακαλέσατε να έρθει στην ΕΡΤ. Και είπατε μετά ότι έφυγε για την εύρυθμη λειτουργία της ΕΡΤ. Και ποια είναι η εύρυθμη λειτουργία της ΕΡΤ, στην οποία ο συνθέτης Γρηγορίου δεν μπορούσε να λάβει μέρος; Δεν μας απαντήσατε συγκεκριμένα γιατί έφυγαν αυτοί οι δεκατρείς άνθρωποι. Και δεν ήταν οποιοιδήποτε, ούτε καν ήταν απλά μέλη του διοικητικού συμβουλίου, αλλά ήταν ο πρόεδρος, διευθύνων σύμβουλος, διευθυντές ενημέρωσης. Δεν έμεινε άνθρωπος, κουνούπι! Και, δεύτερον, σας είπα ότι ο κ. Καλφαγιάννης μπήκε, όρμησε στο στούντιο και προπηλάκισε δημοσιογράφο και σας ρώτησα αν δικαιούται αυτό να το κάνει ο συνδικαλιστής. Πάλι δεν λέτε τίποτα! Τι θα γίνει τώρα, δηλαδή; Άλλα θα σας ρωτάμε και άλλα θα απαντάτε και θα νομίζετε ότι έχετε απαντήσει; Εμείς δεν έχουμε λάβει, κύριε Πρόεδρε, απάντηση σήμερα όλο το απόγευμα που είμαστε εδώ. Και αυτό πρέπει να ληφθεί υπ' όψιν. Επίσης, θέλω να πω κάτι και να τελειώσω με αυτό. Άκουσα τον κ. Παπαχριστόπουλο, ήρθε εδώ ως Κοινοβουλευτικός Εκπρόσωπος των Ανεξαρτήτων Ελλήνων. Απορώ, κύριε Πρόεδρε! Ο Κοινοβουλευτικός Εκπρόσωπος μέσα στο Κοινοβούλιο είναι η φωνή του Προέδρου. Και βλέπω ότι ο κ. Καμμένος, παρά το γεγονός ότι ο κ. Παπαχριστόπουλος έχει διαφωνήσει ευθύτατα μαζί του για το θέμα της Συμφωνίας των Πρεσπών, τον διατηρεί σε αυτό το αξίωμα. Αυτό στα κοινοβουλευτικά χρονικά δεν έχει γίνει ποτέ! Δεν υπάρχει περίπτωση Κοινοβουλευτικός Εκπρόσωπος να διαφωνεί με τον Πρόεδρό του! Βρισκόμαστε μπροστά σε περίεργα πράγματα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Και, βέβαια, πού είναι το 0,5 δισεκατομμύριο ευρώ που εισεπράχθη και το είπε ο κ. Παπαχριστόπουλος ως δεδομένο; Εισέπραξε 0,5 δισεκατομμύριο ευρώ; Να μας φέρετε τα στοιχεία! Αν πήρατε 0,5 δισεκατομμύριο ευρώ από τα κανάλια, να μας φέρετε τα στοιχεία εδώ να τα δούμε, γιατί 0,5 δισεκατομμύριο ευρώ δεν πήρατε. Έτσι; Επίσης, να πω και το εξής: Προφανώς ο κ. Παπαχριστόπουλος τα βρίσκει όλα ωραία στην ΕΡΤ, όπως τα βρίσκει όλα ωραία στη Συμφωνία των Πρεσπών. Όμως, δεν μπορεί εδώ να συνεχίζεται αυτή η κωμωδία, ο Υπουργός, ο ένας εταίρος να μην απαντάει σε αυτά που ρωτάμε και ο άλλος εταίρος να μας λέει «άλλα λόγια να αγαπιόμαστε» και να διαφωνεί με τον Πρόεδρό του, διατηρώντας ένα αξίωμα, που στην κοινοβουλευτική πρακτική είναι το μόνο για το οποίο κανείς δεν εκλέγεται και είναι με διορισμό, ακριβώς γιατί οφείλει να συμφωνεί με τον Πρόεδρό του. Ευχαριστώ πολύ, κύριε Πρόεδρε.
Ευχαριστούμε. Τον λόγο έχει τώρα για δέκα λεπτά ο Υπουργός Ψηφιακής Πολιτικής κ. Νίκος Παππάς για τη δευτερολογία του.
Ευχαριστώ, κύριε Πρόεδρε. Θέλω ξεκινώντας να πω ότι στην κοινοβουλευτική συζήτηση δεν είναι τα πάντα θέμα ύφους, δηλαδή πρέπει στοιχειωδώς αυτό που λέμε να ακουμπάει στην πραγματικότητα. Και το λέω απευθυνόμενος στον εκπρόσωπο της Ένωσης Κεντρώων. Επανέλαβε βαρετά ότι την ΕΡΤ δεν τη βλέπει κανείς. Αυτό το πράγμα απλώς είναι ψευδές και χρειάζεται να σεβόμαστε και τον χρόνο τον οποίο εδώ πέρα καταναλώνουμε για να μας ακούει ο ελληνικός λαός, αλλά να σεβόμαστε και τους συνομιλητές μας εδώ μέσα. Δεν είναι τα πάντα θέμα ύφους και αυτό νομίζω ότι πρέπει να το κρατάμε στον νου μας. Επιτρέψτε μου να κάνω δύο αναφορές για θέματα εκτός, τα οποία ειπώθηκαν και θα έρθω και στα της ΕΡΤ πάρα πολύ γρήγορα. Απόρρητες δαπάνες: Ο ΣΥΡΙΖΑ έχει ανοίξει το ζήτημα από το 2011 και το έχει ανοίξει με αίσθηση μεγάλης ευθύνης. Και έχει ζητήσει από τότε να ληφθούν μέτρα τα οποία δεν ελήφθησαν και ελήφθησαν μόνο το 2017 επί δικής μας Κυβέρνησης. Άρα εδώ πέρα, όταν ασκείται κριτική, πρέπει να ασκείται με ένα μέτρο. Ο εκπρόσωπος της Χρυσής Αυγής μίλησε για φυλακές. Είδα πριν λίγες μέρες ένα συγκλονιστικό βίντεο από εγκληματολόγους ερευνητές για τη δολοφονία του Παύλου Φύσσα και εύχομαι ειλικρινώς η δίκη αυτή να τελειώσει πάρα πολύ γρήγορα και οι υπεύθυνοι να πάνε στη φυλακή. Το εύχομαι ανθρώπινα και θέλω από αυτό το Βήμα να το πω. Άκουσα επίσης ένα ερώτημα, αν συνεχίζει να εργάζεται ο συγκεκριμένος κύριος που έκανε κάποιον χαρακτηρισμό για τον κ. Μητσοτάκη στην ΕΡΤ. Αν η εισήγηση είναι να απολυθεί, να την απευθύνετε σε κάποιους που τέτοιες πρακτικές μπορούν να τις αγκαλιάζουν. Επίσης, δεχθήκαμε κριτική για το θέμα της αδειοδότησης και ότι δεν έχει γίνει και έργο στο Υπουργείο Ψηφιακής Πολιτικής. Όταν είχαμε τον νόμο για τα οπτικοακουστικά και τον ψηφίζαμε, πάλι εδώ ακούγαμε ότι δεν θα εφαρμοστεί ποτέ και πού θα βρούμε τα λεφτά. Αυτή τη στιγμή έχουν εγκριθεί πάνω από είκοσι παραγωγές οι οποίες αφορούν ελληνικούς τηλεοπτικούς σταθμούς και αυτό αλλάζει ριζικά την εικόνα της ελληνικής τηλεόρασης για φέτος. Απευθύνομαι στον Έλληνα τηλεθεατή, στην Ελληνίδα τηλεθεάτρια. Φέτος είναι πολλαπλάσιες οι σειρές μυθοπλασίας και έχουν επιδοτηθεί και το λέμε με χαρά, διότι είναι ένας κλάδος στον οποίο η Ελλάδα μπορεί και να δημιουργήσει και να εξαγάγει προϊόν και να κινητοποιήσει ένα δυναμικό το οποίο μπορεί πραγματικά να συμβάλει στη συνολική ανάταξη της οικονομίας. Και αυτό το αμφισβητούσατε. Λέγατε «δεν θα βρεθούν λεφτά, δεν θα λειτουργήσει, πού αλλού έχει γίνει». Το καλύτερο σχέδιο ενίσχυσης των παραγωγών έχουμε και λειτουργεί και δαπανάμε χρήματα. Αυτή τη στιγμή έχουμε ήδη δαπάνες από το Πρόγραμμα Δημοσίων Επενδύσεων. Άρα, λοιπόν, νομίζω ότι εδώ πέρα έχουμε μια καινούργια ημέρα στην τηλεόραση για την οποία είμαστε πάρα πολύ χαρούμενοι. Αν εσείς, κυρία Ασημακοπούλου, πιστεύετε ότι το κόμμα σας στο θέμα των αδειών έχει δικαιωθεί, είναι εδώ που λέμε «σηκώνουμε τα χέρια ψηλά, δεν έχω να πω τίποτα άλλο». Υπάρχει, όμως, κάτι το οποίο θέλω να σας πω με το χέρι στην καρδιά και πρέπει να το προσέξετε. Σταματήστε να σχετικοποιείτε δικτάτορες. Να έχουμε αντιπαράθεση οξεία και έντονη και είναι καλοδεχούμενη, αλλά οι κουβέντες περί Βιντέλα, περί Πινοσέτ και περί Γεωργαλά πρέπει με μέτρο ή, μάλλον, καθόλου να μην ακούγονται μεταξύ μας. Δεν μπορεί να ακούγονται αυτά. Το πιο επικίνδυνο που έχουμε να κάνουμε αυτή τη στιγμή, όπου ο σπόρος του φασισμού έχει βρει ανθρώπους έτοιμους να τον καλλιεργήσουν, είναι και στον μεταξύ μας διάλογο να σχετικοποιούμε δικτατορίες και μάλιστα, πάρα πολύ βάρβαρες. Να μην το κάνουμε, λοιπόν, αυτό. ΕΡΤ: Επιχειρησιακό σχέδιο. Έχουν ήδη φθάσει οι εισηγήσεις από τους γενικούς διευθυντές. Υπάρχει έμφαση στο επιχειρησιακό σχέδιο το οποίο θα δημοσιοποιηθεί τις επόμενες μέρες στις νέες τεχνολογίες και στη βελτίωση και των προγραμμάτων και των οικονομικών αποτελεσμάτων, στον περιορισμό του λειτουργικού κόστους και στις εσωτερικές διαδικασίες παρακολούθησης και ελέγχου πραγματοποίησης των οικονομικών στόχων. Θα υπάρχει, βεβαίως, και ξεχωριστή πρόνοια και μέριμνα για την αξιοποίηση των ακινήτων της ΕΡΤ. Νέο οργανόγραμμα: Νομίζω ότι είναι μια τομή η οποία δεν έγινε. Έγινε εν λειτουργία. Αυτό, επειδή έλεγε κάτι ο κ. Βορίδης αν μπορεί η ΕΡΤ να αλλάξει εν λειτουργία. Η λογική είναι στην ενοποίηση των μέσων. Είχαμε ραδιόφωνα όπου ήταν μια διεύθυνση τα ραδιόφωνα της περιφέρειας, άλλα ραδιόφωνα ήταν στη Διεύθυνση Προγράμματος και άλλα ραδιόφωνα ήταν στη Διεύθυνση Ενημέρωσης και υπάρχει και η Γενική Διεύθυνση Ραδιοφωνίας, όπως αντίστοιχα σε όλον τον οργανισμό υπάρχει το ενιαίο Newsroom. Κάθε οργανισμός ο οποίος έχει δραστηριότητα και στην τηλεόραση και στο ραδιόφωνο και στο διαδίκτυο ενοποιεί αυτές τις λειτουργίες και έγιναν οι αλλαγές εν λειτουργία. Δεν ισχύει δε ότι υπήρξε πογκρόμ απέναντι στα στελέχη. Όλοι οι γενικοί διευθυντές παρέμειναν, εκτός από έναν ο οποίος παραιτήθηκε. Μη λέμε πράγματα εδώ πέρα τα οποία δεν ισχύουν. Νομίζω ότι υπάρχουν οι προϋποθέσεις να γίνει η κουβέντα πάρα πολύ ψύχραιμα. Ακούστε: Ως προς τις καταγγελίες, ο κοινοβουλευτικός έλεγχος εδώ πέρα δεν μπορεί να γίνεται για να απαντάμε σε υπόνοιες. Αν υπάρξει οτιδήποτε συγκεκριμένο, όχι θα είμαστε οι πρώτοι που θα απαντήσουμε, αλλά θα είμαστε οι πρώτοι που θα τρέξουμε και θα δώσουμε τα πάντα για να διαλευκανθεί. Σε υπόνοιες και υπονοούμενα εδώ πέρα δεν είμαστε υποχρεωμένοι να απαντάμε.
Δεν καταλάβαμε!
Και θα έλεγα δε ότι και εσείς θα μπορούσατε…
Δεν είναι υπονοούμενα. Σας έστειλε επιστολή.
Κυρία Βούλτεψη, θέλω να σας ρωτήσω κάτι με το χέρι στην καρδιά. Υπάρχει κάποιος ομιλητής που δεν έχετε προσπαθήσει να διακόψετε;
Μα, τι έξυπνο είναι αυτό τώρα!
Αλήθεια το λέω και στεναχωριέμαι. Φτάνει!
Πάντως, περιμένω να μου πείτε γιατί τους διώξατε.
Δεν διώξαμε κανέναν.
Μην κάνουμε διάλογο, όμως. Συνεχίστε, κύριε Υπουργέ.
Δεν διώξαμε κανέναν. Όσον αφορά τις άλλου τύπου παραιτήσεις, για να μην ξεχνάμε κιόλας τι γινόταν, εδώ παραιτήθηκαν άνθρωποι επειδή έλεγαν «Με πήραν τηλέφωνο να μη δείξω την ομιλία του Τσίπρα στη Θεσσαλονίκη».
Αυτό είπαν, ε;
Έτσι δεν είναι; Μη βάλουμε τώρα στη σειρά τις παραιτήσεις και τις καταγγελίες, που υποτίθεται ότι είχατε και εποπτικό συμβούλιο.
Ποτέ δεν έγιναν αυτά.
Καλά, ποτέ δεν έγινε. Εγώ λέω τι είπε. Και παραθέτετε και νούμερα…
Έτσι όμως, δεν γίνεται. Να συνεχίσουμε. Συνεχίστε, κύριε Υπουργέ.
Ευχαριστώ, κύριε Πρόεδρε. Το 2013, λοιπόν, η δημόσια τηλεόραση/ΝΕΡΙΤ, είχε 64,2% προβολή της κυβέρνησης, για να ξέρουμε τι λέμε. Προϋπολογισμός. Θέλω να υπενθυμίσω το εξής. Όταν ξανάνοιξε η ΕΡΤ, η ΕΡΤ δεν ήταν σε θέση να έχει φορολογική ενημερότητα, διότι δεν είχε γίνει απογραφή και έκθεση οικονομικών στοιχείων. Ξέρετε τι σημαίνει αυτό; Δεν μπορούσε να εισπράξει ανταποδοτικό τέλος. Όλα καλά, όλα ανθηρά, πραγματικά. Πραγματικά τα αφήσατε πάρα πολύ ωραία. Άρα, λοιπόν, τώρα είναι υγιής η επιχείρηση, υπάρχουν πάρα πολύ συγκεκριμένοι κανόνες και διαφάνεια στο πώς διοχετεύονται τα κονδύλια και υπάρχει εσωτερικός κανονισμός και για τις μεικτές παραγωγές, οι οποίες, όπως σας είπε και ο Υφυπουργός, έχουν πολύ χαμηλότερο κόστος από τις μεικτές παραγωγές που υπήρχαν άλλες εποχές. Και πάλι κάνω έκκληση η κριτική να γίνεται με μέτρο, διότι μπορείτε να ρωτήσετε και στενούς συνεργάτες του κ. Μητσοτάκη για το ποιο ήταν το κόστος των μεικτών παραγωγών και να το συγκρίνουμε και με αυτό που είναι τώρα. Δεν θέλω να προχωρήσω αυτή τη στιγμή, αλλά να μην είμαστε μεταξύ μας προκλητικοί. Καλωσορίζουμε τον διάλογο σε όλα τα επίπεδα, αλλά δεν θα μπούμε στον πειρασμό να προσβάλουμε ούτε πρόσωπα ούτε κανέναν. Θα μιλάμε, όμως, επί της ουσίας νομίζω εδώ μέσα. Τέλος, η ΕΡΤ ξεπερνάει και εσωτερικές αδυναμίες και εξωτερικές πιέσεις, διότι είναι προφανές ότι για να αποτύχουν πέντε διαγωνισμοί στην προσπάθεια της ΕΡΤ να αποκτήσει το δικό της δίκτυο κεραιών, μάλλον υπήρχαν και εξωτερικές και εσωτερικές πιέσεις. Και αυτή τη στιγμή ο επιτυχής διαγωνισμός πέρασε στο Ελεγκτικό Συνέδριο και πάρα πολύ σύντομα θα αναπτυχθεί το δίκτυο της ΕΡΤ και θα καλύπτει όλη την επικράτεια. Γίνονται, λοιπόν, πάρα πολύ συγκεκριμένα βήματα. Νομίζω ότι απαντήσαμε και για το τι μπορεί να προσφέρει στο επίπεδο των νέων τεχνολογιών και το πόσο, πραγματικά, έχει αγκαλιαστεί αυτό από τον κόσμο. Θεωρώ ότι η συζήτηση είναι πάρα πολύ χρήσιμη. Δυστυχώς η Νέα Δημοκρατία, αν κρίνω και από τις τελευταίες τοποθετήσεις των εκπροσώπων της, δεν έχει βγάλει κανένα πολιτικό συμπέρασμα από την τροπή που πήραν τα πράγματα από τότε που έγινε η πραξικοπηματική απόπειρα για το κλείσιμο της δημόσιας τηλεόρασης. Ευχαριστώ.
Ευχαριστούμε τον κύριο Υπουργό. Τον λόγο έχει για πέντε λεπτά ο Υφυπουργός Ψηφιακής Πολιτικής, Τηλεπικοινωνιών και Ενημέρωσης και Ελευθέριος Κρέτσος για τη δευτερολογία του.
Κυρία Ασημακοπούλου, δεν ξέρω σε ποιες ερωτήσεις αναφέρεστε.
Στον κύριο Πρόεδρο να μιλάτε. Έτσι είναι η κοινοβουλευτική διαδικασία! Δεν κάνουμε διάλογο!
Συγγνώμη για την απειρία μου. Κύριε Πρόεδρε, συγγνώμη.
Η κοινοβουλευτική διαδικασία είναι να απευθύνεστε στον κύριο Πρόεδρο.
Καλώς, κυρία Ασημακοπούλου.
Επιτρέψτε την απειρία μου. Είναι η πρώτη φορά που μιλάω. Μην είστε τόσο αυστηρή.
Παρακαλώ!
Ναι, κύριε Υφυπουργέ. Συνεχίστε.
Αυτό που ήθελα να πω, πάντως, προς τη Νέα Δημοκρατία, είναι ότι στις ερωτήσεις - νομίζω αυτή είναι η διαδικασία του ελέγχου - οφείλει ο αρμόδιος Υπουργός να απαντήσει γραπτά. Κι αν δεν απαντήσει γραπτά, δίνει το δικαίωμα να έρθει η ερώτηση για συζήτηση στη Βουλή. Είναι υποχρεωμένος μετά ο αρμόδιος Υπουργός να έρθει. Άρα ό,τι έχετε αναπάντητο, θα έρθει στη Βουλή. Μετατραυματικό στρες έχετε εσείς, κυρία Ασημακοπούλου, με τις τηλεοπτικές άδειες. Η εκάστη άδεια είναι 35 εκατομμύρια. Δικαιωθήκαμε στον αριθμό. Είμαστε η μόνη Κυβέρνηση που κατοχύρωσε συχνότητες από το 2006. Δεν αφήσαμε αυτά που άφησε η κ. Βούλτεψη στα συρτάρια της τα τέλη χρήσης συχνοτήτων.
Αυτό να μην το ξαναπείτε.
Βεβαίως και θα το ξαναπώ, κυρία Βούλτεψη. Από το 2011 έως το 2014.
Εσείς δεν έχετε ασυλία.
Μη διακόπτετε, όμως, αν έχετε την καλοσύνη.
Δεν γίνεται έτσι.
Θέλω τον λόγο επί προσωπικού.
Όχι, δεν είναι προσωπικό.
Με καταγγέλλει ως διαπλεκόμενη.
Ορίστε, τι είπατε; Ποιος σας καταγγέλλει;
Ποια συρτάρια είπατε;
Τα τέλη χρήσης συχνοτήτων 2011-2014.
Μην κάνετε διάλογο, σας παρακαλώ.
Τέλος πάντων. Αυτό που είπα…
Τίποτε δεν υπάρχει στα συρτάρια μου.
Θέλετε να το συνεχίσουμε; Μετράει ο χρόνος μου;
Κυρία Βούλτεψη…
Να ανακαλέσετε!
Όχι, δεν θα ανακαλέσω! Εσείς πρέπει να ανακαλέσετε στον ελληνικό λαό, γιατί δεν κάνατε σωστά τη δουλειά σας!
Κύριε Υφυπουργέ, σας παρακαλώ.
Διότι είχατε χρόνο να κλείσετε την ΕΡΤ, αλλά δεν είχατε χρόνο να καταλογίσετε τέλος χρήσης συχνοτήτων…
Δεν υπάρχει αυτό που λέτε!
…που δικαιώθηκε και από το Σ.τ.Ε.. Δικαιώθηκε και από το Σ.τ.Ε.! Για μιλήστε για το Σ.τ.Ε. τώρα.
Κυρία Βούλτεψη, δεν ακούγεστε!
Κατά το δοκούν και ad hoc! Επίσης θέλω να καταθέσω στα Πρακτικά…
Κύριε Υπουργέ, μισό λεπτό. Μη συνεχίσετε. Ό,τι θέλετε, κυρία Βούλτεψη, στον κ. Δένδια ο οποίος μετά θα πάρει τον λόγο και συνεχίζουμε τη διαδικασία.
Όχι, όχι! Είναι επί προσωπικού!
Όταν ολοκληρώσει ο κ. Κρέτσος, θα σας δώσω τον λόγο επί προσωπικού. Συνεχίστε, κύριε Υφυπουργέ.
Επιμένω και πάλι, τα στοιχεία που καταθέσαμε για την τηλεθέαση δεν είναι από το κεφάλι μας. Είναι της «NIELSEN». Αν θεωρείτε ότι η «NIELSEN», αυτός ο παγκόσμιος κολοσσός στη μέτρηση της τηλεθέασης, δεν κάνει καλά τη δουλειά του, μπορείτε να το πείτε. Αναφέρεστε στην ειδική επερώτηση ότι επαρκεί το προσωπικό. Καταθέτω στα Πρακτικά, ο αριθμός των εργαζομένων της ΕΡΤ, αναλογικά με άλλες δημόσιες ραδιοτηλεοράσεις. [[Στο σημείο αυτό ο Υφυπουργός Ψηφιακής Πολιτικής, Τηλεπικοινωνιών και Ενημέρωσης κ. Ελευθέριος Κρέτσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στον σχεδιασμό της ΝΕΡΙΤ προβλέπατε δελτία ειδήσεων και επικαιρότητα 40% και το φθάσατε 62%. Αυτό όσον αφορά το θέμα της πολυφωνίας. Εμείς αντίστοιχα είμαστε γύρω στο 34% και η ψυχαγωγία στην ΕΡΤ είναι 56%, ενώ στη ΝΕΡΙΤ ήταν μόλις 16,3%. Την προηγούμενη εβδομάδα ανέφερα την πολύτιμη συνεισφορά της ΕΡΤ. Μιλάτε για δηλώσεις. Είχαμε αυτό το ναυάγιο, αυτή την παλινωδία, αυτόν τον θίασο, ουσιαστικά, το πώς χειρίστηκε, ουσιαστικά, η προηγούμενη κυβέρνηση το ζήτημα του εποπτικού συμβουλίου, το οποίο το έφερε υποτίθεται για να μιλήσει για πολυφωνία και για να διευκολύνει να θωρακιστεί η δημόσια τηλεόραση από την οποιαδήποτε επιρροή από την Κυβέρνηση και το πρώτο που κάνατε ήταν μια ΠΥΣ. Οι ίδιοι δεν είστε ικανοί να εφαρμόσετε τους νόμους. Αυτή είναι η διαφορά μας, ότι εμείς την πολιτική μας βούληση την κάνουμε πράξη και οι τηλεοπτικές άδειες είναι ένα πάρα πολύ καλό παράδειγμα γι' αυτό. Επειδή ακούω για δηλώσεις και δηλώσεις, έχω εδώ τις δηλώσεις του κ. Μορώνη, την επιστολή του κ. Ζούλα και όλες αυτές τις καταγγελίες. Τις καταθέτω κι αυτές στα Πρακτικά. Πρόκειται για τον κ. Μορώνη, τον Αντιπρόεδρο του ΕΣΡ κ.λπ.. [[Στο σημείο αυτό ο Υφυπουργός κ. Ελευθέριος Κρέτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν μιλάμε για το κόστος της ΕΡΤ και το κόστος του «μαύρου», αυτό θα προσδιοριστεί με τη νέα επιτροπή και θα περιλαμβάνει διάφορες δαπάνες. Θα σας πω μερικές: Την καταβολή αποζημίωσης απόλυσης του προσωπικού της εταιρείας, το κόστος της λειτουργίας του πειρατικού μορφώματος της ΔΤ, το κόστος της ειδικής διαχείρισης για την περίοδο από 1/12/2015 έως σήμερα, το κόστος των οφειλόμενων μισθωμάτων ακινήτων της καταργηθείσας ΕΡΤ, το κόστος χρήσης ραδιοσυχνοτήτων το οποίο αφορά πομπούς οι οποίοι βρίσκονταν υπό κατάληψη, το κόστος των απαιτήσεων της καταργηθείσας ΕΡΤ από πελάτες και επιταγές που δεν έχουν εισπραχθεί, τι αγωγές έχουν ασκήσει οι πρώην εργαζόμενοι κατά του ελληνικού δημοσίου για ρεπό, υπερωρίες, υπερεργασία, την καθαρή θέση που εμφανίζει η ειδική διαχείριση μέχρι τις 30 Μαρτίου του 2008, τις καθαρές εισροές που χάθηκαν. Πήγατε και κλείσατε μια μεγάλη εταιρεία, ίσως τη μεγαλύτερη εταιρεία του ελληνικού δημοσίου - που δυστυχώς οι προηγούμενοι από εσάς το 2009 την έκαναν ΔΕΚΟ - σε μια νύχτα, φέρατε ένα τεράστιο τραύμα. Ήδη σας είπα ότι αυτό κόστισε, σε όρους τηλεθέασης, τουλάχιστον 60%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Έχει τελειώσει ο χρόνος μου, συγγνώμη για την απειρία μου. Θα σταματήσω εδώ, δυστυχώς. Απλώς θέλω να πω: μην παριστάνετε τις μωρές παρθένες με την ΕΡΤ. Το έγκλημα σας και το αποτύπωμά σας, το έχετε αφήσει πάρα πάρα πολύ βαθιά.
Ευχαριστούμε. Κυρία Βούλτεψη, έχετε τον λόγο επί προσωπικού για δύο λεπτά.
Κύριε Πρόεδρε, ο κύριος Κρέτσος είπε ότι είχα κάτι στα συρτάρια μου. Στα συρτάρια μου δεν είχα τίποτα. Και επειδή αυτό είναι μια έκφραση που αποτελεί δυσφήμιση, του ζήτησα να το πάρει πίσω. Δεν το έκανε. Ξέρει πάρα πολύ καλά ότι στα συρτάρια μου δεν υπήρχε τίποτα. Αν χρειαζόταν - εγώ δεν τα κάνω αυτά τα πράγματα - , κύριε Κρέτσο, να πάτε στο δικαστήριο, θα μπορούσατε να αποδείξετε ότι είχα κάτι στο συρτάρι μου, όπως το είπατε; Δεν θα μπορούσατε. Είναι ένα χαρτί το οποίο περιφέρετε εσείς, κύριε Παππά, από την αρχή και το δίνετε από εδώ και από εκεί. Είναι ένα σχέδιο απόφασης, το οποίο μπορεί να φτιάχτηκε και μετά φυσικά. Δεν υπάρχει καμμία υπογραφή μου ούτε υπάρχει κάπου ότι ζήτησα εγώ κάτι. Το λέτε μόνο για να με δυσφημίσετε. Δεν με ενδιαφέρει αυτό, γιατί ο κόσμος ξέρει για τι πράγμα μιλάμε. Αν ένας υπάλληλος αυτή τη στιγμή στη γενική γραμματεία φτιάξει κάτι στο κομπιούτερ του και γράψει σχέδιο απόφασης, θα μπορέσει μεθαύριο να επικαλεστεί με ασφάλεια ότι αυτό το είχατε παραγγείλει εσείς; Μπορείτε να αποδείξετε τέτοια πράγματα στο δικαστήριο; Γιατί εδώ δεν μπορούμε να πετάμε έτσι λάσπη στον κόσμο. Σκεφτείτε, αν είστε μπροστά σε ένα δικαστήριο και δείξετε ένα χαρτί, θα σας πουν: «Πότε έγινε αυτό; Πού είναι ο αριθμός πρωτοκόλλου; Πώς προκύπτει ότι αυτό έφτασε στον Υπουργό;» Τίποτε από αυτά δεν υπάρχει, απλώς πετάτε λάσπη. Λασπώνετε υπολήψεις, ενώ όλοι γνωρίζουν τι ακριβώς έχει συμβεί. Όσο για τον κ. Ζούλα και τον κ. Μορώνη, ούτε αυτοί θα μπορούσαν να αποδείξουν στο δικαστήριο αυτά που είπαν και αυτό είναι το κρίσιμο μέγεθος. Απλώς εγώ απέφυγα τέτοιου είδους εντάσεις. Καλό είναι να μην τα επικαλείστε, γιατί μου τα θυμίζετε και μπορεί να χρειαστεί κάποιοι να αποδείξουν κάποια πράγματα στο δικαστήριο και τότε θα γελάσουμε πάρα πολύ.
Ευχαριστούμε. Κύριε Υφυπουργέ, έχετε τον λόγο για ένα λεπτό για μια σύντομη απάντηση.
Κυρία Βούλτεψη, απειλές για δικαστήριο μην τις κάνετε. Προχωρήστε. Ήταν υποχρέωσή σας ως πολιτική εξουσία, να καταλογίσετε το τέλος χρήσης των συχνοτήτων. Η διαφορά είναι ότι εμείς το κάναμε. Εσείς δεν το κάνετε.
Όχι, άλλο αυτό που λέτε τώρα. Είπατε ότι κράταγα στα συρτάρια μου…
Στα δικά μου τα συρτάρια βρέθηκε. Σας είχε έρθει από τη Διεύθυνση Εποπτείας των Μέσων Ενημέρωσης. Έχουμε περάσει από το ίδιο Υπουργείο και το ξέρετε πάρα πολύ καλά.
Κύριε Πρόεδρε, βλέπετε ότι συνεχίζει;
Αφορά την περίοδο 2011 έως 2014 στην οποία θήτευσε η κ. Βούλτεψη.
Πολύ ωραία, ευχαριστούμε.
Κύριε Πρόεδρε, με συγχωρείτε,…
Έκλεισε το θέμα.
Λέει ότι βρέθηκε στα συρτάρια μου. Δηλώνω εδώ μέσα στο Κοινοβούλιο ότι ο κ. Παππάς και ο κ. Κρέτσος δεν βρήκαν τίποτα στα συρτάρια μου ούτε μπορούν να αποδείξουν - γιατί δεν είναι αλήθεια, γι' αυτό δεν μπορούν - ότι κάποιος μου έφερε κάποιο χαρτί και δεν υπέγραψα. Φανταστείτε - σας λέω - πόσα χαρτιά μπορεί αύριο να πουν σε εσάς ότι σας έφερε, για παράδειγμα, η διεύθυνση. Να πάμε στο δικαστήριο να δούμε πώς θα το αποδείξει; Ποια διεύθυνση; Ποιοι διευθυντές από όλους; Αυτούς που πήρατε απέξω και τους κάνατε διευθυντές, ενώ δεν είναι υπάλληλοι στη γραμματεία;
Καλώς, κυρία Βούλτεψη. Σταματάμε εδώ.
Να απαντήσω, κύριε Πρόεδρε, για ένα λεπτό. Οι διευθυντές οι οποίοι ήταν υποχρεωμένοι…
Να τους φέρετε εδώ.
Μα δεν ήταν από εμάς. Εσείς τους είχατε διορίσει, κυρία Βούλτεψη.
Ποιος είναι αυτός; Ποιος είναι αυτός που τα λέει;
Μην πάτε στην ονοματολογία.
Ποιος είναι αυτός που τα λέει αυτά;
Βλέπετε τι κάνετε;
Ποιος είναι αυτός που τα λέει;
Έχετε πρόβλημα με τους δημοσίους υπαλλήλους. Έχετε πρόβλημα με το δημόσιο. Στοχοποιείτε κόσμο. Μην απειλείτε με δικαστήρια. Το θέμα είναι ότι φύγατε από τη θητεία σας, χωρίς να καταλογίσετε τα τέλη χρήσης των συχνοτήτων για τους ιδιωτικούς τηλεοπτικούς σταθμούς, αλλά προλαβαίνοντας να ανοίξετε το πειρατικό μόρφωμα της δημόσιας τηλεόρασης και της ΝΕΡΙΤ. Αυτή είναι η αλήθεια.
Είπατε ότι διευθυντής σάς είπε κάτι. Πείτε το όνομά του. Ποιος διευθυντής είναι;
Ωραία έχει κλείσει το θέμα. Ο Κοινοβουλευτικός Εκπρόσωπος της Νέας Δημοκρατίας που έκανε την επερώτηση, κ. Δένδιας, έχει τον λόγο για έξι λεπτά.
Κύριε Πρόεδρε, σας ευχαριστώ. Κύριοι Υπουργοί, εδώ τέθηκαν τρία διαφορετικά θέματα. Το πρώτο, το οποίο επιχειρήσατε εσείς, έχει να κάνει με τα πεπραγμένα της προηγούμενης κυβέρνησης του 2012-2014. Δεν νομίζω ότι αυτό είναι το θέμα της σημερινής συζήτησης. Υπήρξαν δύο εκλογές. Η ελληνική κοινωνία - το είπα και προηγουμένως - δεν επιβράβευσε τις απόψεις της τότε κυβέρνησης. Αφεντικό μας είναι ο ελληνικός λαός. Αυτό έγινε. Δεν συζητάμε αυτό σήμερα, δεν συζητάμε τι έγινε τότε. Συζητάμε τι κάνετε εσείς και μάλιστα συζητάμε τι κάνετε εσείς ερωτώμενοι επί συγκεκριμένου θέματος και σε αυτό καλείστε να απαντήσετε. Κι εδώ, πραγματικά, υπάρχουν δύο περίεργες αποκλίσεις. Είπε ο Υπουργός να συζητάμε επί του πραγματικού και επί των στοιχείων. Δεν υπάρχει καμμία αντίρρηση σε αυτό, κύριε Υπουργέ. Βεβαίως έτσι είναι, αλλά εδώ έχουμε δύο αποκλίνουσες πραγματικότητες. Έχουμε τη δική μας πραγματικότητα, που λέει λίγο πολύ ότι εσείς επιχειρείτε να μετατρέψετε τον δημόσιο τηλεοπτικό φορέα σε ένα κομματικό εργαλείο προπαγάνδας, και υπάρχει κι η δική σας αντίληψη η οποία λέει ότι όλα είναι καλά και εμείς παραλογιζόμαστε. Βεβαίως όμως πρέπει να πω ότι στη δική σας αντίληψη, εμφιλοχωρεί και το απίστευτο - το οποίο δεν ξέρω εάν το είπατε εκ προθέσεως ή σας ξέφυγε - , ότι η Κυβέρνηση και το κυβερνών κόμμα δικαιούται άλλες χρονικές αναλογίες και ότι η υπάρχουσα αναλογία, δηλαδή 61% εσείς και 14% η Αξιωματική Αντιπολίτευση, είναι κάτι το λογικό. Εάν αυτή είναι η αντίληψή σας για τα πράγματα, τότε πραγματικά πολύ λίγα πράγματα έχουμε να πούμε πάνω σε όλα αυτά. Αυτό που εμείς έχουμε να κάνουμε από εκεί και πέρα ως Αξιωματική Αντιπολίτευση, είναι να φροντίσουμε, να μη σας επιτρέψουμε να μετατρέψετε τον δημόσιο τηλεοπτικό φορέα σε όργανο προπαγάνδας. Και πρέπει να σας πω ότι λίγο πολύ οι μέρες σας είναι μετρημένες. Το ξέρετε. Ό,τι και να' ναι - μιλάμε για εβδομάδες, μιλάμε για λίγους μήνες; - αυτό είναι. Κατά συνέπεια, καταλαβαίνω ότι θα οξυνθεί η προσπάθειά σας, αλλά σας προβλέπω και σας προλέγω την απόλυτη ματαιότητα του εγχειρήματος. Έρχεται η ώρα, έσσεται ήμαρ, κατά τη γνωστή αρχαία ελληνική φράση. Θα έλεγα, λοιπόν, αυτά τα περί 61% και 14%, επειδή καλό είναι να προετοιμάζεστε για τον ρόλο σας στην Αντιπολίτευση να μην τα λέτε να μη γράφονται στα Πρακτικά, γιατί κάποιο άλλο κόμμα ίσως λιγότερο ευγενές και λιγότερο πιστό στην ευρύτερη αντίληψη της πολυφωνίας από τη Νέα Δημοκρατία «θα τα πάρει», και θα σας λέει μετά ότι και το 14% πολύ σας πέφτει. Του χρόνου 9% θα σας δίνει, 5%, 4%, εάν είστε Αξιωματική Αντιπολίτευση, εάν καταφέρετε, δηλαδή, να μείνετε επί μακρόν σε αυτόν τον ρόλο, διότι έχουμε δει σε αυτή τη χώρα, πολύ ισχυρά κόμματα τα οποία ανήλθαν και κατήλθαν. Εμείς, όμως, κύριοι Υπουργοί, εμείς που καθόμαστε σε αυτά τα έδρανα και εκπροσωπούμε το κόμμα του Κωνσταντίνου Καραμανλή, αυτό δεν το φοβόμαστε. Περάσαμε όλες τις φουρτούνες και είμαστε ακόμα εδώ, μεγάλοι και ισχυροί, με 12% μπροστά στις δημοσκοπήσεις. Θέλω να σας πω και κάτι άλλο τελειώνοντας, που είναι επίσης εξαιρετικά σοβαρό. Μου έκανε εντύπωση - και αναφέρομαι, κυρίως, στον Υπουργό κ. Παππά, γιατί ο Υφυπουργός προφανώς δεν θα έμπαινε σε τέτοια νερά, δεν θα το διανοείτο - η απόλυτη σιγή σας για το κυβερνητικό θέμα. Έχετε δύο κορυφαίους Υπουργούς σας οι οποίοι αλληλοϋβρίζονται με βαρύτατες εκφράσεις και κάνετε ότι ουδείς στην Αίθουσα δεν σας απηύθυνε τον λόγο για αυτό το ζήτημα, σαν να μην ετέθη, σαν να μην υπάρχει, σαν ο οποιοσδήποτε εκπροσωπεί την Κυβέρνηση σε αυτή την Αίθουσα, να μην έχει υποχρέωση να δώσει λόγο στην Εθνική Αντιπροσωπεία. Καταλαβαίνω ότι δεν είναι ένα εύκολο θέμα, αλλά επίσης σας ελέχθη κάτι, το οποίο είναι εξαιρετικά σοβαρό, ότι αυτό δεν είναι οποιοδήποτε ζήτημα ή εν πάση περιπτώσει ένα ζήτημα μεταξύ μας, ένα ζήτημα εσωτερικής τάξης το οποίο μπορούμε να συζητάμε εδώ και - αν θέλετε - και με τις όποιες απρέπειες και με τις όποιες αβλεψίες να το λύνουμε μέσα στο πλαίσιο του εθνικού χώρου. Είναι κάτι το οποίο αφορά ζήτημα της διεθνούς κοινότητας και καταφέρνει η δική σας Κυβέρνηση να ευτελίζει τη χώρα διεθνώς. Διότι μη μου πείτε ότι είναι σύνηθες - σας το είπα και στην πρωτολογία μου - δύο κορυφαίοι Υπουργοί μιας Κυβέρνησης να αλληλοϋβρίζονται και ο ένας να λέει στον άλλον «είσαι προϊόν διαφθοράς» ή ό,τι του είπε, δεν το ξέρουμε κιόλας, δεν ήμασταν εκεί, και ο άλλος να του απαντά ότι «εκβιάζομαι». Όλα αυτά τα πράγματα το τελευταίο που μπορεί να τα πει κανείς είναι συνηθισμένα και όμως μας είπατε διάφορα εδώ, πολλά, ηχηρά, δακρύβρεχτα, αλλά για την ταμπακιέρα δεν ελέχθη ούτε μια κουβέντα. Δεν αισθανθήκατε την ανάγκη να δικαιολογήσετε το οτιδήποτε. Είμαι, λοιπόν, αναγκασμένος να σας το επαναφέρω, και να σας πω ότι η Αντιπολίτευση αυτό δεν θα σας το επιτρέψει, δεν θα επιτρέψει σε μια Κυβέρνηση να διαχειρίζεται έτσι εθνικά θέματα, με όποιον τρόπο αυτή κρίνει - διαφωνώντας με την Αντιπολίτευση; Διαφωνώντας με την Αντιπολίτευση. Αλλά δεν έχει κανένα δικαίωμα να γελοιοποιεί τη χώρα. Δεν έχει κανένα δικαίωμα, να επιτρέπει σε δύο πρωτοκλασάτους Υπουργούς της να αλληλοϋβρίζονται επί εθνικού θέματος με αυτόν τον τρόπο και να δημιουργούν την εντύπωση ότι η Ελληνική Δημοκρατία είναι παντελώς αναξιόπιστη στην τεχνική «νότα». Δεν μπορείτε να τα κάνετε αυτά τα πράγματα. Ζητώ, λοιπόν, και πάλι να μας απαντήσετε, τι συνέβη στο Υπουργικό Συμβούλιο, ποιος είπε τι, σε ποιον το είπε, και γιατί ο Πρωθυπουργός της χώρας δεν δίνει στη δημοσιότητα την επιστολή παραίτησης του κ. Κοτζιά. Ευχαριστώ.
Ευχαριστούμε τον κ. Δένδια. Κύριε Υπουργέ, έχετε τον λόγο για να κλείσετε τη συνεδρίαση.
Ευχαριστώ, κύριε Πρόεδρε. Δύο λεπτά μόνο θα χρειαστώ. Κοιτάξτε να δείτε, κυρίες και κύριοι της Νέας Δημοκρατίας, για το αν οι μέρες αυτής της Κυβέρνησης είναι μετρημένες, θέλω να σας υπενθυμίσω ότι μετράτε χίλιες μέρες που ζητάτε εκλογές. Άρα νομίζω ότι όσον αφορά το πόσες έχετε να μετρήσετε μέχρι τις επόμενες εκλογές, που θα γίνουν τον Σεπτέμβρη του 2019, θα μετράτε για άλλη μια τετραετία και εδώ θα είμαστε και θα το δούμε. Ακούσαμε πολλά. Δεν έχω καταλάβει εγώ τι κατάλαβε η Νέα Δημοκρατία ότι έχει κάνει λάθος από την πολιτική της εκεί, διότι άλλα έλεγε ο ένας και άλλα έλεγε ο άλλος σε αυτή την Αίθουσα. Ακούσαμε από στελέχη της Νέας Δημοκρατίας - ας πούμε - ότι η ΕΡΤ δεν πρέπει να λέει ειδήσεις. Ακούσαμε από στελέχη της Νέας Δημοκρατίας, να αμφισβητούν το συνταγματικά κατοχυρωμένο δικαίωμα του «συνδικαλίζεσθαι» και να αρχίζουν και να τελειώνουν με τα προβλήματα του συνδικάτου των εργαζομένων της ΕΡΤ. Ομολογώ ότι δεν την καταλαβαίνω αυτή την προσέγγιση. Δεν είπε κανένας ότι δεν υπάρχουν προβλήματα. Προφανώς προφανέστατα και υπάρχουν, αλλά θα επαναλάβω εμφατικά. Η ΕΡΤ από τότε που άνοιξε είναι στην καλύτερή της στιγμή και θα συνεχίσει να κάνει τα θετικά βήματα. Σας είπα ότι όταν άνοιξε, δεν μπορούσε να πάρει φορολογική ενημερότητα και να εισπράξει ανταποδοτικό τέλος, είχε απαξιωμένες δομές. Κάθε μέρα που περνάει δίνεται μάχη και κάθε μέρα μια μάχη κερδίζεται!
Ευχαριστούμε πολύ, κύριε Υπουργέ. Κηρύσσεται περαιωμένη η συζήτηση επί της υπ' αριθμόν 3/3/9-10-2018 επίκαιρης επερώτησης σχετικά με τις αλλεπάλληλες και σοβαρές καταγγελίες για τη διοίκηση και λειτουργία της ΕΡΤ Α.Ε.. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.50΄ λύεται η συνεδρίαση για αύριο, ημέρα Τρίτη 23 Οκτωβρίου 2018 και ώρα 13.30΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.